অসমত ‘চেলেৰি’ খেতিৰ সম্ভাৱনীয়তা আৰু কৃষি পদ্ধতিৰ চমু আভাস : — Vikaspedia\nপ্ৰধন বৈশিষ্ট্যসমুহ -\nচেলেৰিৰ পৰা পোৱা উপকাৰসমুহ হৈছে -\nবীজতলি প্ৰস্তুতি -\n‘চেলেৰি’ (Celery: Apium graveolens L.)হ’ল ধনীয়া জাতীয় এবিধ সুগন্ধী শাক তথা বীজীয় মছলা শস্য। দীঘল আৰু কিছু পৰিমাণে শকত ঠাৰিৰ সৈতে ইয়াৰ কুমলীয়া পাতবোৰ ধনীয়া পাতৰ দৰেই। চালাদ তথা বিভিন্ন ব্যঞ্জনত সোৱাদ আৰু সুগন্ধ বৃদ্ধি কৰিবলৈ ব্যৱহৃত হয়। ইয়াৰ শুকান বীজ সুগন্ধী মছলা হিচাপে বিশ্বৰ বজাৰত জনপ্ৰিয়। বীজৰ পৰা সুগন্ধি তেলো নিষ্কাশন কৰা হয়।\nএইবিধ শস্য পোন প্ৰথমবাৰৰ বাবে অমৃতচৰস্থিত এটি ব্যৱসায়িক প্ৰতিষ্ঠানৰ জৰিয়তে ১৯৩০ চন ফ্ৰান্সৰ পৰা ভাৰতত প্ৰৱেশ কৰিছিল বুলি জনা যায়। বৰ্তমান বিশ্ব বজাৰত ভাৰতবৰ্ষ অন্যতম চেলেৰি ৰপ্তানিকাৰী দেশ হিচাপে স্থান দখল কৰি আছে। ভাৰতত প্ৰধানকৈ পঞ্জাৱৰ অমৃতসৰ, হাৰিয়ানা, পানিপথ আৰু উত্তৰ প্ৰদেশৰ ছাহাৰানপুৰ জিলাত ইয়াৰ খেতি কৰা হয়।\nচেলেৰিত প্ৰচুৰ পৰিমাণৰ Phenolic phytonutrients পোৱা যায় যাৰ antioxidant আৰু anti-inflamatory গুণ আছে।\nইয়াৰ খাদ্যমৌলৰ বিশ্লেষন এই ধৰণৰ (প্ৰতি ১০০ গ্ৰাম): খাদ্যপ্ৰাণ -৩৩% মলিৱডেনাম ১১%, ফলেট ৯%, পটাছিয়াম ৮%, আঁহ-৬%, ম্যাংগানীজ-৫%, খাদ্যপ্ৰাণ- B2 ৫%, পেণ্টথেনিক এচিড ৫%, তাম-৪%, কেলছিয়াম -৪% খাদ্যপ্ৰাণ C- ৪%, খাদ্যপ্ৰাণ –B6 ৪%, ফছফৰাছ -৩%, মেগনেছিয়াম ৩%, খাদ্যপ্ৰাণ A-৩%।\nকলেষ্টেৰল কমোৱাত সহায় কৰে, প্ৰদাহ (inflammation) কমাই দিয়ে , উচ্চ ৰক্তচাপ নিয়ন্ত্ৰণত সহায় কৰে, ‘আলচাৰ’ নিৰাময়ত সহায় কৰে, যকৃতৰ স্বাস্থ্য সুৰক্ষিত কৰে, ওজন হ্ৰাস কৰাত সহায় কৰে, আহাৰৰ পাচন প্ৰক্ৰিয়াক ক্ষীপ্ৰতৰ কৰে, বীজাণুৰ সংক্ৰমণ প্ৰতিহত কৰে, মুত্ৰনলীৰ সংক্ৰমণ প্ৰতিহত কৰে, কৰ্কট ৰোগ প্ৰতিৰোধী গুণ আছে বুলি ধাৰণা কৰা হৈছে।\nকোকাৰাঝাৰ পৰিৱেশত ২০১২-১৩ আৰু ২০১৪-১৫ বৰ্ষত ইয়াৰ পৰীক্ষামুলক খেতি কৰি যিখিনি অভিজ্ঞতা হ’ল তাৰ পৰা ক’ব পাৰি যে অসমৰ জলবায়ুত শীতকালীন সুগন্ধী শাক হিচাপে ইয়াৰ সম্ভাৱনীয়তা আছে। গতিকে সেই অভিজ্ঞতাৰ ওপৰত ভিত্তি কৰি “ৰাষ্টীয় বীজীয় মছলা গৱেষণা কেন্দ্ৰ” (National Research Centre on Seed Spices : NRCSS, Ajmer, Rajasthan) ৰ দ্বাৰা অনুমোদিত কৃষি প্ৰযুক্তিৰ আলম লৈ এই লেখনি যুগুত কৰা হ’ল।\nচেলেৰিয়ে শীতল জলবায়ু ভাল পোৱা শস্য। বীজ উৎপাদনৰ ক্ষেত্ৰত ফুল ফুলাৰ সময়ত শীতল বতৰ আৰু মাজে মাজে মজলীয়া ধৰণৰ বৰষুণ হ’লে ভাল। বেছি ঠাণ্ডা জলবায়ু আৰু শীতষ্ণ পাহাৰীয়া অঞ্চলত ই দ্বিবৰ্ষীয় শস্যৰ দৰে আচৰণ কৰে যদিও ভৈয়াম অঞ্চলত একবৰ্ষীয় চৰিত্ৰ দেখুৱায়।\nবীজ অংকুৰণৰ বাবে নিশাৰ ভাগত ১২-১৫ ডিগ্ৰী ছেলছিয়াচ তথা দিনৰ ভাগত ২২-২৫ ডিগ্ৰী ছেলছিয়াচ উষ্ণতা উত্তম বুলি বিবেচিত হৈছে।\nবালিচহীয়া সাৰুৱা মাটি হ’লে ভাল। অৱশ্যে প্ৰচুৰ জৈৱিক পদাৰ্থযুক্ত মজলীয়া মাটিত বাজী মছলাৰ উৎপাদন সৰ্বাধিক হয়। মাটিৰ অম্লতা ৬.৬ হ’ব লাগে।\nবীজ মছলা উৎপাদনৰ বাবে Ajmer Celery -১ নামৰ জাত বাছনি কৰিব পাৰে। অৱশ্যে সেউজীয়া শাক উৎপাদনৰ বাবে অন্য বা বাহিৰৰ জাত হ’লেও হয়।\nবীজ মছলা উৎপাদনৰ ক্ষেত্ৰত গড় হিচাপত জৈৱিক সাৰ ১৫ টন আৰু NPK (২৫.৪০:২০-২৫ কি.গ্ৰা। প্ৰতি হেক্টৰ মাটিৰ বাবে অনুমোদন কৰা হৈছে। সেউজীয়া শাক উৎপাদন কৰিবলৈ হ’লে জৈৱিক সাৰেই যথেষ্ট।\nবীজৰ আকাৰ অতি ক্ষুদ্ৰ, গতিকে বীজ ছটিয়াই খেতি কৰাৰ সলনি পুলি ৰোপন কৰাটোহে সমীচিন হয়। বীজতলিখন খুব মিহিকৈ প্ৰস্তুত কৰিব লাগে আৰু যথেষ্ট পৰিমাণৰ জৈৱিক সাৰ প্ৰয়োগ কৰিব লাগে যাতে মাটিয়ে আদ্ৰতা ধৰি ৰাখিব পাৰে। ইয়াতো আলুৰ প্ৰকৃত বীজ (True Potalo Seeds) ৰ পৰা পুলি উৎপাদনৰ দৰে কৌশল প্ৰয়োগ কৰিব লাগে।\nবীজ সিঁচা সময় আৰু পদ্ধতি: NRCSS ৰ দ্বাৰা অনুমোদিত সময় হ’ল- ভৈয়াম অঞ্চলৰ ক্ষেত্ৰত আগষ্ট-চেপ্তেম্বৰ আৰু শীতষ্ণ পাহাৰীয়া অঞ্চলৰ ক্ষেত্ৰত জানুৱাৰী-মাৰ্চ। অসমৰ ক্ষেত্ৰত নৱেম্বৰ-ডিচেম্বৰ মাহ উপযুক্ত সময়। ২০১২ বৰ্ষত ২৫ ডিচেম্বৰত বীজ সিঁচিও সফলতা পাইছিলোঁ। বীজৰ পৰিমাণ হ’ল ১২৫ গ্ৰাম প্ৰতি হেক্টৰ মাটিত ৰোপণৰ বাবে। বীজৰ অংকুৰণ যথেষ্ট লেহেমীয়া-কমেও দুই সপ্তাহ সময় লয়। সেয়ে অংকুৰণ ত্বৰান্বিত কৰিবলৈ তথা বীজ-বাহিত বীজাণু নাশ কৰিবলৈ গৰম পানীৰে শোধন কৰা পদ্ধতি (Hot water treatment) অৱলম্বন কৰিব লাগে। বীজখিনি পাতল কাপোৰেৰে বান্ধি লৈ ৫০-৬০ ডিগ্ৰী ছেলচিয়াচ গৰম পানীত (হাতৰ আঙুলিয়ে সহ্য কৰিব পৰা গৰম) ১৫-২০ মিনিটৰ বাবে ডুবাই থব লাগে। অৱশ্যে সময় আৰু উষ্ণতাৰ যুটি ৪৮ ডিগ্ৰী ৩০ মিনিট কৰিব পাৰে। নিৰ্দ্ধাৰিত সময়লৈকে গৰম পানীত ৰখাৰ পিছত বীজখিনি কিছু সময় স্বাভাৱিক পানীত থৈ দিব লাগে যাতে গৰমৰ প্ৰভাৱ নিৰ্দ্ধাৰিত সময়ৰ বেছি হ’ব নোৱাৰে। অৱশ্যে সামান্য পৰিমাণৰ বীজৰ ক্ষেত্ৰত এয়া প্ৰয়োজন নহয়। তাৰ পিছত বীজখিনি মেলি দি ছাঁত শুকুৱাব লাগে যাতে সিঁচিবলৈ সুবিধাজনক হয়। শুকান মাটিৰ গুৰি পালতকৈ মিহলাই ললেও ভাল হয়। বীজতলিখনৰ সমান কৰি লৈ সৰু জোঙা মাৰিৰে এক ছে.মি. মান গভীৰকৈ লোৰ টানিব লাগে ৪-৫ ছে.মি. ব্যৱধান ৰাখি। তাতে বীজবিলাক একেই ব্যৱধান ৰাখি সিঁচি দিব লাগে। তাৰ পিছত পচন সাৰ বা গোবৰ সাৰৰ পাতল তৰপেৰে ঢাকি দিব লাগে। চালনিৰে চালি দিলে বেছি ভাল হয়। এতিয়া কাঠৰ বাতামেৰে পেৰে ওপৰে হেঁচি দিব লাগে যাতে বীজতলিখন কিছু পৰিমানে টান হয়। তাৰ পিছত স্প্ৰেয়াৰ যন্ত্ৰ ব্যৱহাৰ কৰি পাতলকৈ পানী ছটিয়াই দিব লাগে যাতে বীজতলিৰ উপৰি ভাগ ভিজি যায়, কিন্তু বীজবিলাক ওলাই নপৰে। এতিয়া বীজতলিখন আধা শুকোৱা লেহুকা কল পটুৱাৰে ঢাকি দিব লাগে। অন্য ঢাকন সামগ্ৰীও ব্যৱহাৰ কৰিব পাৰে। পৰৱৰ্তী সময়ত বীজতলি নিয়মীয়াকৈ পৰ্যবেক্ষণ কৰিব লাগে যাতে আদ্ৰতা কমি নাযায়, প্ৰয়োজন সাপেক্ষে পানী ছটিয়াই দিয়া কাম কৰি থাকিব লাগে। অংকুৰণ হ’লে ঢাকনি গুচাই দিব লাগে।\nবীজতলিত যাতে গুৰি পচা ৰোগ (Damping off) হ’ব নোৱাৰে তাৰ প্ৰতি লক্ষ্য ৰাখিব লাগে। ৰোগ দেখা দিলে Captan 1% প্ৰয়োগ কৰিব লাগে। জৈৱিক নিয়ন্ত্ৰণত অভিজ্ঞসকলে Trichoderma ,বীজামৃত, আদি ব্যৱহাৰ কৰিব পাৰে।\nপুলিৰ বৃদ্ধি আৰম্ভণিতে খুব লেহেমীয়া হয়। অংকুৰণৰ পৰা প্ৰায় ৪০-৪৫ দিনত মুল পথাৰত ৰোপন কৰিব পৰা হয়। ৰোপন দুৰত্ব ১৫-২০ ছে.মি* ২৫-৩০ ছে.মি. অৱলম্বন কৰা যায়।\nপ্ৰয়োজন সাপেক্ষে অপতৃণ গুচাই দিয়া, মাটি খুচৰি দিয়া, বুঢ়া পাত গুচাই দিয়া, মাটি চপাই দিয়া, জলসিঞ্চন কৰা, আদি কামবোৰ কৰিব লাগে।\nওচৰে পাজৰে কপাহী পোক (Mealy Bug) ৰ আশ্ৰয়দাতা গছ-গছনি, যেনে : অমিতা , মধুৰি আম, স্থলপদ্ম, জবাফুল আদি থাকিলে চেলেৰি খেতিও আক্ৰান্ত হ’ব পাৰে। তেতিয়া পাতৰ তলপিনে আৰু ঠাৰিৰ গুৰিত বগা কপাহী আৱৰণযুক্ত পোক দেখা যায় আৰু পাতবিলাক মেটুৰা-মেটুৰি হয়।\nআনহাতে মাটিডৰা শস্যকৃমি অধ্যুষিত হ’লে চেলেৰিও আক্ৰান্ত হয়। আক্ৰান্ত গছবিলাক নিয়মীয়াকৈ পানী যোগান পাই থাকিলেও পানীৰ অভাৱত ভোগাৰ দৰে শেঁতা-লেৰেলা যেন দেখা যায়, শিপাত টেমুনা আৰু ঘাঁ দেখা যায়। গতিকে এই দুবিধৰ পৰা ৰক্ষা কৰিবলৈ তথাযত ব্যৱস্থা ল’ব লাগে।\nউপসংহাৰ: ধনীয়া পাতৰ একঘেয়ামি সোৱাদ আৰু সুগন্ধৰ পৰা পৰিত্ৰাণ পাবলৈ চেলেৰি এটি উত্তম বিকল্প হ’ব পাৰে। তাৰকাখচিত হোটেলবোৰত ইয়াৰ প্ৰচুৰ চাহিদা আছে বুলি জনা যায়। এটা কথা মনত ৰাখিব লাগে যে উষ্ণতা অধিক হ’লে ইয়াৰ পাতৰ সোৱাদ তিতিকিৰ ফালে ঢাল খায়। কোকৰাঝাৰ পৰিৱেশত (২০১৪ আৰু ২০১৫) ইয়াৰ সোৱাদ মে মাহৰ মাজ ভাগলৈকে স্বাভাৱিক হৈ থকা পোৱা গৈছিল।\nলেখক: বিনোদ বসুমতাৰী ( সেউজ সোপান)


গ্ৰীডৰ সৈতে সংযুক্ত চাঁদৰ ওপৰৰ সৌৰ ব্যৱস্থা | অসম শক্তি উন্নয়ন এজেঞ্চী | অসম চৰকাৰ, ভাৰত\nছাঁদৰ ওপৰৰ সৌৰ ব্যৱস্থাত আৱাসিক গৃহৰ চাঁদত, কোনো ব্যৱসায়ীক ভৱনৰ চাঁদত বা নহলে অনুষ্ঠান অথবা উদ্যোগিক ভৱনৰ চাঁদত সৌৰ পেনেল সমূহ স্থাপন কৰা হয়। ই দুই প্ৰকাৰৰ হব পাৰে-\nবেটাৰী ব্যৱহাৰৰ জৰিয়তে শক্তি জমা কৰি ৰখাৰ বাবে চাঁদৰ ওপৰৰ সৌৰ ব্যৱস্থা।\nগ্ৰীডৰ সৈতে সংযুক্ত চাঁদৰ ওপৰৰ সৌৰ ব্যৱস্থা।\nশক্তি জমা কৰি ৰখাৰ বাবে চাঁদৰ ওপৰৰ সৌৰ ব্যৱস্থাঃ\nএনে ব্যৱস্থাত শক্তি জমা কৰি ৰখাৰ সুবিধা থাকে। বেটাৰী ব্যৱহাৰৰ জৰিয়তে জমা কৰি ৰখা শক্তি সূৰ্য্য অস্ত যোৱাৰ পাছতো নিষা ব্যৱহাৰ কৰিব পাৰি।\nগ্ৰীডৰ সৈতে সংযুক্ত চাঁদৰ ওপৰৰ সৌৰ ব্যৱস্থা:\nগ্ৰীড সংযুক্ত চাঁদৰ ওপৰৰ ব্যৱস্থা বা ক্ষুদ্ৰ এছ.পি.ভি. ব্যৱস্থাত, এছ.পি.ভি. পেনেলৰ পৰা উতপন্ন হোৱা ডি.চি. শক্তি পাৱাৰ কণ্ডিচন ইউনিটৰ জৰিয়তে এ.চি. শক্তিলৈ ৰূপান্তৰিত কৰা হয় আৰু ইয়াক আৱাস গৃহ, বাণিজ্যিক প্ৰতিষ্ঠান বা উদ্যোগ ভৱনত স্থাপন কৰি থোৱা ব্যৱস্থাৰ ক্ষমতা অনুযায়ী ৩৩কে.ভি./১১কে.ভি. থ্ৰি ফেজ লাইন বা ৪৪০/২২০ ভল্ট থ্ৰি/চিংগল ফেজ লাইনৰ জৰিয়তে গ্ৰীডলৈ প্ৰেৰণ কৰা হয়।\nধাৰণ ক্ষমতা বৃদ্ধি কৰি এই ব্যৱস্থাৰ জৰিয়তে দিনৰ ভাগত শক্তি উত্পন্ন কৰা হয় আৰু অতিৰিক্ত শক্তিখিনি গ্ৰীডলৈ প্ৰেৰণ কৰা হয়। যদি ডাৱৰেৰে আৱৰা আদিৰ কাৰণে সৌৰ শক্তি যথেষ্ট নহয় তেন্তে গ্ৰীডৰ পৰা বিদ্যুত আনি কেপ্টিভ লোড দিয়া হয়।\nকত এনে কল স্থাপন কৰিব পাৰি\nগ্ৰীড সংযুক্ত চাঁদৰ ওপৰৰ ব্যৱস্থাৰ আকাৰ\nগ্ৰীড সংযুক্ত চাঁদৰ ওপৰৰ সৌৰ ব্যৱস্থা প্ৰতিষ্ঠাৰ বাবে প্ৰয়োজনীয় এলেকাৰ পৰিমাণ\nগ্ৰীড সংযুক্ত চাঁদৰ ওপৰৰ সৌৰ ব্যৱস্থাৰ সুবিধা সমূহ\nকত এনে কল স্থাপন কৰিব পাৰিঃ\nচাঁদৰ ওপৰত স্থাপন কৰা এনে ব্যৱস্থা আৱাসীক চৌহদ, বাণিজ্যিক চৌহদ বা ভৱন, সমপ্ৰদায় কেন্দ্ৰ, চৰকাৰী সংগঠন আৰু ব্যক্তগত অনুষ্ঠান-প্ৰতিষ্ঠান আদি সকলোতে স্থাপন কৰিব পাৰি।\nগ্ৰীড সংযুক্ত চাঁদৰ ওপৰৰ ব্যৱস্থাৰ আকাৰঃ\n১কে.ডব্লিও.পি.ৰ পৰা ৫০০কে.ডব্লিও.পি. লৈকে বা নহলে সংযুক্তকৰণৰ জৰিয়তেও চাঁদৰ ওপৰৰ সৌৰ ব্যৱস্থা স্থাপন কৰিব পাৰি।\nগ্ৰীড সংযুক্ত চাঁদৰ ওপৰৰ সৌৰ ব্যৱস্থা প্ৰতিষ্ঠাৰ বাবে প্ৰয়োজনীয় এলেকাৰ পৰিমাণঃ\n১কে.ডব্লিও.পি. গ্ৰীড সংযুক্ত চাঁদৰ ওপৰৰ ব্যৱস্থা স্থাপনৰ বাবে প্ৰায় ১০ বৰ্গমিটাৰ এলেকাৰ প্ৰয়োজন হয়।\nগ্ৰীড সংযুক্ত চাঁদৰ ওপৰৰ সৌৰ ব্যৱস্থাৰ সুবিধা সমূহঃ\nউপভোগ কৰা কেন্দ্ৰতে শক্তি উত্পাদন আৰু ফলত বিদ্যুত সৰবৰাহ আৰু বিতৰণ খৰচৰ পৰা ৰেহাই।\n১. নিম্ন গৰ্ভধাকালৰ সময়\n২. কোনো অতিৰিক্ত ভূমিৰ প্ৰয়োজন নাই।\n৩. সৌৰ শক্তিৰ সৰ্বাধিক স্ব-উপভোগৰ সৈতে টেইল-ইণ্ড গ্ৰীড ভল্টেজৰ উন্নয়ন আৰু ব্যৱস্থাৰ ভীৰৰ ক্ষেত্ৰত নমনীয়তা।\n৪. স্থানীয় নিয়োগ সৃষ্টি।\nনেট মিটাৰিংৰ সহায়তো গ্ৰীড সংযুক্ত চাঁদৰ ওপৰৰ সৌৰ ব্যৱস্থাই কাৰ্য্য সম্পাদন কৰিব পাৰে যত উপভোক্তাই নেট মিটাৰৰ হিচাপ অনুসৰি মাচুল আদায় দিব পাৰে। সুকীয়াকৈ শক্তি আমদানী আৰু ৰপ্তানীৰ বাবেও দুটা মিটাৰ স্থাপন কৰিব পাৰি। পৰস্পৰ বুজা-বুজিৰে মাচুল আদায়ৰ বাবেও গ্ৰচ মিটাৰিং ভিত্তিক পদ্ধতিও গ্ৰহন কৰিব পাৰি।


xukhdukh.com August 09, 2014\n১. অসমত তেৰ বছৰত মাত্ৰ ১৯৩টা গঁড় হত্যাৰ অফিচিয়েল তথ্য প্ৰকাশ পাইছে। সুদীৰ্ঘ দশকটোতো এটা দ্বি-শতক পূৰণ কৰিব নোৱাৰাৰ বাবে আন্তৰিক দুখ প্ৰকাশ কৰিলে সদৌ অসম চোৰাং চিকাৰী সন্থাৰ পৃষ্ঠপোষক বনফুল হুছেইনে। নতুন উদ্যমেৰে নতুন বছৰত নতুন লক্ষ্যৰে আগুৱাবলৈ চিকাৰী সন্থাক আহ্বান জনালে পৃষ্ঠপোষকজনে।\n২. পুৱতি নিশালৈকে ৰাইজৰ কল্যাণৰ কথা চিন্তা কৰি থাকোতেহে টোপনি নাহে বুলি প্ৰকাশ কৰিছে "বিধান সভাত এঘুমটি" শীৰ্ষক গ্ৰন্থৰে ৰাষ্ট্ৰীয় সংবাদ শিৰোনামা লাভ কৰা হৈমন্ত তাকুলদাৰে। ৰাইজৰ কথা চিন্তা নকৰি ফস্তি মাৰি শুই থকা সকলেহে বিধান সভাত নোটোপনিয়াই বুলিও তেখেতে কটাক্ষ কৰা বুলি জানিব পৰা গৈছে।\n৩. "সমষ্টিলৈ পিঠি, বিসম্বাদৰ চিঠি" নামৰ এখন নতুন অসমীয়া বিহু ভিচিডি নিৰ্মাণ কৰিবলৈ ওলাইছে ৰহাৰাজ হাজৰিকাই। "পীৰিতি পীৰিতি" নামৰ আইটেম চঙত শ্ৰীমতী হাজৰিকায়ো অংশ লব বুলিও প্ৰযোজক সংস্থা ছিণ্ডিকেট এণ্টাৰটেইনমেণ্টে প্ৰকাশ কৰিছে।\n৪. শোণিতপুৰ জিলাৰ উত্তৰ অংশক চংবিজিত শাসিত অঞ্চল ৰূপে ঘোষণা কৰিবলৈ দাবী তুলিলে সন্ত্ৰাসজৰ্জৰ থলুৱা বাসিন্দা সমিতিয়ে। ৰাষ্ট্ৰ সেনাই ঠাই খিনি খালী কৰি স্বাধীন ৰাজ্য আৰু ৰজা ৰূপে অফিচিয়েলি ঘোষণা কৰি দিবলৈকো জনালে আহ্বান।\n৫. সাহিত্য সভাত "পৰমানন্দ" পোৱা যায় বুলি দিয়া উত্তৰৰ বাবে লোকৰসেৱা আয়োগৰ পৰীক্ষাত সাতত্ৰিশজনকৈ পৰীক্ষাৰ্থীক বাতিল কৰাৰ চিন্তাজনক বাতৰি। পাছত উচ্চ ন্যায়ালয়ে বহী পুনৰীক্ষণ কৰি উত্তৰটো শুদ্ধ বুলি ঘোষণা কৰাতহে অভিভাৱক সন্থাই এতিয়া স্বস্তিৰ নিশ্বাস পেলাইছে বুলি জানিব পৰা গৈছে।\n৬. অসমত সাহিত্য সংস্কৃতি ৰক্ষাৰ বাবে গঠিত হৈছে নতুন সুৰক্ষা বাহিনী। এই বাহিনীৰ নাম "পৰমা বাহিনী" দিয়া বুলি গম পোৱা গৈছে। বাহিনীটোত অসমক সুৰক্ষা দিয়াৰ কামটো শক্তিশালীকৈ কৰিবলৈ বিয়োগোম ঠিকাদাৰ, মাটিৰ দালাল আদিক পৃষ্ঠপোষক হিচাবে লোৱাৰ লগতে নুন্যতম দুবাৰ বিবাহ কৰা সকলক অগ্ৰাধিকাৰ ভিত্তিত মকৰলৰ ব্যৱস্থা কৰা হৈছে বুলিও খবৰ পোৱা গৈছে।\n৭. ৰাজ্য সভাৰ সদস্য সকলে "ৰেখাক পালো দেখা" নামৰ এখন সোঁৱৰণি গ্ৰন্থ লিখি উলিওৱা বুলি জানিব পৰা গৈছে। তেওঁলোকৰ যৌৱনৰ দিনৰ ৰূপালী পৰ্দাত খলকনি তোলা নায়িকাৰ সৈতে ক্ষণিকৰ তথা দুস্প্ৰাপ্য সানিধ্যকে বৃদ্ধ সাংসদ সকলে এই গ্ৰন্থত লিপিবদ্ধ কৰা বুলিও গুজৱ ওলাইছে।\n৮. "লাষ্টগেট" নামৰ এখন চিনেমা সদৌ অসম বিসম্বাদী সংঘই প্ৰযোজনা কৰিব বুলি জানিব পৰা গৈছে। ৰসাল গগৈৰ দিনত ৰসাতলে যোৱা অসমৰ কথাবোৰ বাইদেউৰ চেনেলত খলকনি তোলাকৈ প্ৰচাৰত সহায় কৰা সংগঠন সমূহলৈ কৃতজ্ঞতাৰ চিন স্বৰূপেই ভিনদেউৰ নিৰ্দেশত এই চিনেমাখন নিৰ্মাণ কৰা হবই বুলি জানিব পৰা গৈছে। নায়িকাৰ বাবেও এতিয়া লাষ্টগেটৰ প্ৰতিবাদ স্থলীতে স্ক্ৰীণ টেষ্ট লোৱাৰ বাবে কেমেৰামেন সকলে নিৰ্দেশ লাভ কৰাৰো গোপন খবৰ।\n৯. "স্বাধীনতা দিৱসত কূটাঘাত" শীৰ্ষক এখন সাপ্তাহিক ভৱিষ্যতবাণী প্ৰকাশ কৰি উলিয়াইছে সদৌ অসম জ্যোতিষ সংঘই। বিপদৰ সম্ভাৱনা প্ৰকাশ কৰা ঠাই সমূহত অৱশ্যে সংঘই দিয়া তাবিজ পিন্ধি গলে কূটাঘাতৰ পৰা ৰক্ষা পাব বুলিও সংঘই প্ৰকাশ কৰিছে।\n১০. অসমৰ সাংস্কৃতিক ৰাজধানী যোৰহাট এতিয়া সুৰাৰ ৰাজধানীত পৰিণত হবলৈ ওলোৱাত নিচাপ্ৰেমী সংঘই সন্তোষ প্ৰকাশ কৰিছে। আচলতে আধুনিক যুগত সুৰাও জীৱন-যাত্ৰা তথা সংস্কৃতিৰ অবিচ্ছেদ্য অংগ হৈ পৰা বুলি উল্লেখ কৰি সংঘই সদস্যসকলৰ বাবে ৰাজধানীখনত অধিক বাৰ-পাব আদি স্থাপনেৰে আধুনিক সংস্কৃতিৰ প্ৰসাৰ কৰিবলৈকো অসমীয়া সাংস্কৃতিক সঞ্চালকালয়ক দাবী তুলিছে।\nBy xukhdukh.com on August 09, 2014


চৰকাৰী কৰ্মচাৰীৰ বাবে ভাল খবৰ! চলিত মাহৰ পৰা বাঢ়িব দৰমহা, লগতে অন্যান্য সা-সুবিধা good-news-for-government-employees-dearness-allowance-and-dearness-relief-would-increase-since-1-march-2021-central-government-tripura-biplab-deb– News18 Assam\nSSY: চৰকাৰৰ এই আঁচনিত আপোনাৰ জীয়ৰীয়ে লাভ কৰিব ১৫ লাখ টকা ! পঢ়া, বিয়া সকলোতে খৰছ কৰিব পাৰিব এই ধন...\nUpdated:March 22, 2021, 3:19 PM IST\nচৰকাৰী কৰ্মচাৰীসকলৰ বাবে এটা ভাল খবৰ। বৃদ্ধি হ’ব চৰকাৰী চাকৰিয়ালসকলৰ ডিয়াৰনেছ এলাৱেঞ্চ।\nLast Updated: March 22, 2021, 3:19 PM IST\nচৰকাৰী কৰ্মচাৰীসকলৰ বাবে এটা ভাল খবৰ। বৃদ্ধি হ’ব চৰকাৰী চাকৰিয়ালসকলৰ ডিয়াৰনেছ এলাৱেঞ্চ। ত্ৰিপুৰা চৰকাৰে ২০২১ চনৰ ১ মাৰ্চৰ পৰা কৰ্মচাৰী আৰু পেঞ্চনাৰসকলৰ ডিয়াৰনেছ এলাৱেঞ্চ বৃদ্ধি কৰাৰ কথা ঘোষণা কৰিছে। টুইটযোগে ত্ৰিপুৰাৰ মুখ্যমন্ত্ৰী বিপ্লব কুমাৰ দেৱে কয়, 'ৰাজ্যিক কেবিনেটে চৰকাৰী কৰ্মচাৰী আৰু অৱসৰপ্ৰাপ্ত পেঞ্চনাৰসকলৰ বাবে ডিয়াৰনেছ এলাৱেঞ্চ ৩ শতাংশ বৃদ্ধি কৰাৰ সিদ্ধান্ত লৈছে।'\nউল্লেখযোগ্য যে, চৰকাৰৰ এই সিদ্ধান্তৰ ফলত ৰাজ্যখনত ১ লাখ চৰকাৰী কৰ্মচাৰী আৰু ৬০,০০০ পেঞ্চনাৰক পোনপটীয়াকৈ উপকৃত কৰিব। মুখ্যমন্ত্ৰীগৰাকীয়ে কয়, ই ৰাজ্যত ১.৯০ লাখ পৰিয়ালক আৰ্থিকভাৱে উপকৃত কৰিব।\nশেহতীয়াকৈ ত্ৰিপুৰা চৰকাৰে অতিৰিক্ত ৩২৯ কোটি টকা খৰচৰ সিদ্ধান্ত লৈছে। ত্ৰিপুৰাৰ আইন মন্ত্ৰী ৰতন লাল নাথে কৈছিল যে, 'ৰাজ্য চৰকাৰে ২০২১-২২ বিত্তীয় বৰ্ষত চৰকাৰী কৰ্মচাৰী আৰু পেঞ্চনাৰসকলৰ বৰ্ধিত ডিয়াৰনেছ এলাৱেঞ্চৰ বাবে মুঠ ৩২০ কোটি টকা ব্যয় কৰিব। ৰাজ্য চৰকাৰে জনোৱা মতে, ডিয়াৰনেছ এলাৱেঞ্চ বৃদ্ধি ২০২১ চনৰ ১ মাৰ্চৰ পৰা কাৰ্যকৰী হ'ব। তেওঁ লগতে কয়, ইয়াৰ ফলত ১.১ লাখ বিদ্যমান কৰ্মচাৰী, ৬০,০০০ পেঞ্চনাৰ আৰু ১২ হাজাৰ দিন হাজিৰা কৰি খোৱা লোক উপকৃত হ'ব। সপ্তম দৰমহা আয়োগৰ পৰামৰ্শৰ ভিত্তিত ডিয়াৰনেছ এলাৱেঞ্চ আৰু ডিয়াৰনেছ ৰিলিফ বৃদ্ধি কৰা হৈছে।'\nৰাজ্যখনত বিপ্লৱ কুমাৰ দেৱৰ নেতৃত্বত ভাৰতীয় জনতা পাৰ্টিৰ চৰকাৰ গঠন হোৱাৰ আগৰ চৰকাৰখনক সমালোচনা কৰি ৰতন লাল নাথে কয় যে, 'আগৰ বাওঁপন্থী চৰকাৰে আমাৰ চৰকাৰৰ ওপৰত এক বৃহৎ বিত্তীয় বোজা এৰি থৈ গৈছিল। যাৰ ফলত আমি বহুতো প্ৰত্যাহ্বানৰ সন্মুখীন হ'বলগীয়া হৈছে।'\nতেওঁ কয় যে, '২০১৮ চনত বিজেপি-আইপিএফটি চৰকাৰ গঠন কৰাৰ পিছত প্ৰথমবাৰৰ ডিয়াৰনেছ এলাৱেঞ্চ আৰু ডিয়াৰনেছ ৰিলিফ বৃদ্ধি ঘোষণা কৰা হৈছে। ক্ষমতালৈ অহাৰ পিছত, আমি সপ্তম দৰমহা আয়োগৰ পৰামৰ্শৰ ভিত্তিত চৰকাৰী শিক্ষক আৰু কৰ্মচাৰীসকলৰ বেতন নিৰিখ সংশোধন কৰিছো। ই ৰাজ্যৰ চৰকাৰী কৰ্মচাৰীসকলক যথেষ্ট অৰ্থনৈতিক সকাহ প্ৰদান কৰিছে।'\nFirst published: March 1, 2021, 2:30 PM IST\nচৰকাৰৰ এই আঁচনিত আপোনাৰ জীয়ৰীয়ে লাভ কৰিব ১৫ লাখ টকা...\n৯ বছৰীয়া শিশু দলবদ্ধ বলাৎকাৰ কৰি হত্যা!


health news washing feet before sleeping at night gives these6benefits– News18 assam\nআপুনি অফিচৰ পৰা বা বাহিৰৰ পৰা ঘৰলৈ অহাৰ পিছত ভৰি নোধোৱাকৈ বিচনাত শুই পৰে নেকি? যদি আপোনাৰ উত্তৰ হয়, যিমান সম্ভৱ সোনকালে এই অভ্যাসটো সলনি কৰক\nLast Updated : April 26, 2022, 20:34 IST\nWashing Feet before Sleeping Benefits: আপুনি অফিচৰ পৰা বা বাহিৰৰ পৰা ঘৰলৈ অহাৰ পিছত ভৰি নোধোৱাকৈ বিচনাত শুই পৰে নেকি? যদি আপোনাৰ উত্তৰ হয়, যিমান সম্ভৱ সোনকালে এই অভ্যাসটো সলনি কৰক আৰু ৰাতি শুবলৈ যোৱাৰ আগতে নিজৰ ভৰি ভালদৰে ধুই হে শোৱাৰ অভ্যাস কৰক। এনে কৰিলে আপোনাৰ স্বাস্থ্য উপকৃত হ'ব। যি কি নহওক, বাহিৰৰ পৰা অহা আৰু নিজকে পৰিষ্কাৰ-পৰিচ্ছন্নতা বজাই ৰখাটো এটা ভাল অভ্যাস। ইয়াৰ দ্বাৰা আপুনি বিভিন্ন প্ৰকাৰৰ সংক্ৰমণ, ৰোগ আদিৰ পৰা পৰিত্ৰাণ পাব পাৰে। যদি আপুনি ৰাতি শুবলৈ যোৱাৰ আগতে গা ধুৱে বা হাত-ভৰি, মুখ ধুৱে, তেনেহ'লে আপোনাৰ ভাল টোপনি যাোৱাৰ লগতে সতেজ অনুভৱ কৰিব আৰু মুডটোও ৰিলেক্সেছেচনলৈ আহিব।\nৰাতি ভৰি ধোৱাৰ ফলত হ'ব পৰা লাভ :\nSleep.com-ৰ এক প্ৰতিবেদন অনুসৰি যিসকল লোকৰ ভৰিৰ পৰা অধিক পৰিমাণে ঘাম ওলাই বা হাইপাৰহিড্ৰোচিছৰ সমস্যা আছে তেওঁলোকে ভৰি নোধোৱাকৈ ৰাতি শুবলৈ যাব নালাগে। ভৰি ধুই শুলে বেক্টেৰিয়াৰ বৃদ্ধি নহয়।\nযদি আপোনাৰ ভৰিৰ ছাল শুকান, ফ্লেকি, ফাটি যায়, তেনেহ'লে গোটেই দিনটো ঘাম, ধুলি আৰু লেতেৰা হৈ বেক্টেৰিয়া বৃদ্ধি হ'ব পাৰে। স্কেলি ছাল কেতিয়াবা বিচনাত পৰে, যাৰ ফলত আনৰো সংক্ৰমণ হ'ব পাৰে। শুবলৈ যোৱাৰ আগতে বা কাৰ্যালয়ৰ পৰা অহাৰ পিছত আপোনাৰ ভৰি চাবোনেৰে ভালদৰে ধুব। ছালখন কিছু মিনিটৰ বাবে স্ক্ৰাবাৰেৰে পৰিষ্কাৰ কৰক যাতে ছালৰ সকলো মৃত কোষ আঁতৰ হয়। ই ছালকো কোমল কৰি তুলিব।\nভৰি ধুই শুলে শৰীৰৰ উষ্ণতা নিয়ন্ত্ৰণ হয়। ভৰি ধোলে শৰীৰৰ তাপমাত্ৰা হ্ৰাস কৰাত সহায় কৰে। ই মগজুক টোপনি যোৱাত সহায় কৰে।\nভৰি ধুই শুলে উদ্বেগ আৰু বিষ হ্ৰাস কৰিব পাৰে। ইয়াৰ বাবে, আধা বাল্টি পানীত এচামুচ নিমখ দি আপোনাৰ ভৰি ধুব। ই শৰীৰত শিথিলতাৰ প্ৰক্ৰিয়া আৰম্ভ কৰে আৰু আপোনাক শান্তিৰে শুবলৈ দিয়ে।\nৰাতি গৰম পানীত ভৰি ধুই শুলে পেশীবোৰ শিথিল অনুভৱ কৰে। বিষটো আঁতৰি যায়। বিভিন্ন সমস্যা যেনে ক্ৰেম্প, জঠৰতা আদিৰ পৰা পৰিত্ৰাণ পাব।\nভৰি ভালদৰে ধুই, মচি ময়েশ্চাৰাইজাৰ ব্যৱহাৰ কৰি শুবলৈ যোৱাভাল।\nগোটেই দিনটো দৌৰি থাকিলে, পেশী, ভৰিৰ হাড় আৰু লগতে পেশীত চাপ পৰে। এনে পৰিস্থিতিত, ভৰি ভালদৰে ধুই শুলে যথেষ্ট আৰাম অনুভৱ কৰিব পাৰে।\nFirst published: April 26, 2022, 20:34 IST\nlifestyletips to take care of feet


ক্ৰাইম - Khatang Khabar\nআৰক্ষীৰ পৰা বাচিবলৈ চোৰে নতুন নতুন উপায় অৱলম্বন কৰে। কিন্তু কেতিয়াবা কেতিয়াবা সফল হয় আৰু কেতিয়াবা বিফল হয়। সেই একে...\nONGC বিষয়া বুলি পৰিচয় দি মহিলা আৰক্ষীক পেলাইছিল প্ৰেমৰ জালত; দিলে বিয়াৰ প্ৰস্তাৱ, সম্পন্ন হ’ল আঙঠি পিন্ধোৱা, তাৰ পিছতহে লাগিল কেনা, খোদ মহিলা আৰক্ষীয়ে গৈ প্ৰেমিকৰ বিৰুদ্ধে দিলে এজাহাৰ, সম্পূৰ্ণ ঘটনাটো এনেধৰণৰ…\nমহিলা আৰক্ষী বিষয়াক (Women Police Officer) প্ৰলোভন দি ৰঙাঘৰৰ আলহী হ'ল ভুৱা ONGC বিষয়া (Fraud Ongc Officer)। নগাঁও সদৰ থানাৰ...\nশিৱসাগৰত (Sivasagar) সুৰামত্ত স্বামীয়ে (Drunk Husband) পত্নীৰ ডিঙি ৰেপি হত্যাৰ চেষ্টা চলায় (Woman Was Stabbed To Injured By Her Husband)।...\n'Mobile App'ব্যৱহাৰ কৰিব নজনাৰ বাবেই প্ৰধান শিক্ষকৰ আত্মহত্যা (Headmaster Suicide) ৷ লখিমপুৰ (Lakhimpur) জিলাৰ বিহপুৰীয়াৰ (Bihpuria) সন্তপুৰ গাঁৱৰ গোপাল চন্দ্ৰ...\nকোন সঁচা, কোন মিছা? কলেজৰ (Commerce College) ছাৰৰ বিৰুদ্ধে ছাত্ৰৰ অভিযোগ-‘ছাৰৰ চৰত মোৰ কাণৰ পৰ্দা ফাটিছে’; আনফালে ছাৰৰ অভিযোগ- ‘শেষৰ বেঞ্চত বহি উৎপাত কৰি আছিল, মই বাধা দিওঁতে মোকে বেয়াকৈ কৈছিল, মই কাণত চৰ মৰা নাছিলো, কেৱল পিঠিত ঢকা মাৰিছিলো’\nমহানগৰীৰ কমাৰ্চ কলেজত (Gauhati Commerce College) এক চাঞ্চল্যকৰ ঘটনা সংঘটিত হৈছে। প্ৰবক্তাৰ বিৰুদ্ধে উত্থাপিত হৈছে গুৰুতৰ অভিযোগ। প্ৰবক্তাৰ প্ৰহাৰত ছাত্ৰই...\n‘Main Jhukega Nahi Sala’- পুষ্পা (Pushpa) ছবিখনৰ এই ডাইলগে প্ৰাণ কাঢ়িলে এজন যুৱকৰ; ধেমালিতে কৰা প্ৰহাৰতে বন্ধুৰ হাতত প্ৰাণ গ’ল আনজন বন্ধুৰ\nছয়গাঁও (Chhaygaon) উদ্যোগিক বিকাশ কেন্দ্ৰত চাঞ্চল্যকৰ ঘটনা সংঘটিত হৈছে। ধেমালিতে প্ৰহাৰ কৰোতে প্ৰাণ গ'ল বন্ধুৰ (Friend Killed By Friend)। এই...\nহৃদয়বিদাৰক! অবৈধ প্ৰেমৰ ইয়াতকৈ ভয়ংকৰ পৰিণতি হয়তো ক’তো দেখা নাই বা শুনা নাই; অবৈধ মাতৃত্বৰ পাপ লুকুৱাবলৈ মাতৃয়ে নিমখ খুৱাই ডিঙি চেপি হত্যা কৰিলে সন্তানক\nপুনৰবাৰ মানৱ সমাজক লজ্জানত কৰাৰ এক জঘন্য তথা নৃশংস ঘটনা সংঘটিত হৈছে এইখন অসমত (Assam)। এইবাৰ ঘটনাৰ স্থান নগাঁও জিলাৰ...


ৰাধাগোবিন্দ বৰুৱা - অসমীয়া ৱিকিপিডিয়া\nৰাধাগোবিন্দ বৰুৱা (ইংৰাজী: Radha Govinda Baruah) (১৭ অক্টোবৰ, ১৯০০ – ১৫ জুলাই, ১৯৭৭) এগৰাকী অসমীয়া ব্যৱসায়ী, সমাজ সংগঠক, সাংস্কৃতিক আৰু ক্ৰীড়া উদ্যোক্তা। তেওঁ 'দ্য আছাম ট্ৰিবিউন' বাতৰি কাকত গোষ্ঠীৰ জন্মদাতা। তেওঁ 'দৈনিক অসম' (১৯৬৫) আৰু সাপ্তাহিক 'অসম বাণী' কাকতো প্ৰতিষ্ঠা কৰিছিল। গুৱাহাটীৰ নেহৰু ষ্টেডিয়াম তেওঁৰ তত্বাৱধানত নিৰ্মাণ কৰা হৈছিল। এটা দশক জুৰি তেওঁ 'অসম ক্ৰিকেট সন্থা'ৰ সভাপতি আছিল। 'গুৱাহাটী ইন্‌ড'ৰ ষ্টেডিয়াম', 'অসম সংগীত সন্মিলনী' আৰু 'আসাম ফ্লায়িং ক্লাব', 'অসম হকী এছ'চিয়েচন', 'অসম বেডমিণ্টন এছ'চিয়েচন'ৰ প্ৰতিষ্ঠাতো আগভাগ লৈছিল। তেওঁৰ একক প্ৰচেষ্টাতে গুৱাহাটী চাহ নিলাম কেন্দ্ৰ স্থাপন হৈছিল। অসমীয়াৰ শিক্ষাৰ প্ৰয়োজনীয়তাৰ বাবেও তেওঁ যত্ন কৰিছিল। গুৱাহাটীৰ 'ৰাধা গোবিন্দ বৰুৱা মহাবিদ্যালয়' তেওঁৰ নামতে ৰখা হৈছে। তেওঁ গুৱাহাটীৰ প্ৰথমগৰাকী মেয়ৰ হিচাপেও কাৰ্যনিৰ্বাহ কৰিছিল৷ আৰ জি নামেৰে তেওঁ প্ৰখ্যাত আছিল। তেওঁক 'আধুনিক অসমৰ আৰ্হি নিৰ্মাতা' ("the architect of modern Assam") বোলাৰ লগতে 'সিংহপুৰুষ' বুলিও অভিহিত কৰা হয়।\n১৭ অক্টোবৰ, ১৯০০\n১৫ জুলাই, ১৯৭৭ (৭৬ বছৰ)\n২০০০ চনত 'মহান নেতাসকল: সামাজিক আৰু ৰাজনৈতিক' শিতানত 'জগলাল চৌধুৰী', 'বিজয়লক্ষ্মী পণ্ডিত' আৰু 'ৰেট্টামালাই শ্ৰীনিবাসন'-ৰ লগতে তেওঁক সন্মান যাঁচি এটা ডাক টিকট মুকলি কৰা হৈছে।\n2 ব্যৱসায়িক আৰু চাকৰি জীৱন\n3 মিডিয়া গোষ্ঠীৰ প্ৰতিষ্ঠা\n3.1 দ্য আসাম ট্ৰিবিউন\n3.2 অসমবাণী আৰু দৈনিক অসম\n3.3 সাহিত্য প্ৰকাশ\n4 সাংস্কৃতিক অৰিহণা\n5 ক্ৰীড়া ক্ষেত্ৰ\n9 সন্মান আৰু ঐতিহ্য\n১৯০০ চনৰ ১৭ অক্টোবৰত শিৱসাগৰত ৰাধাগোবিন্দ বৰুৱাৰ জন্ম হয়। দেউতাক গুণগোবিন্দ বৰুৱা আছিল ৰেভিনিউ চিৰস্তাদাৰ। তেওঁলোক বেজবৰুৱাৰ বংশৰে লোক। ৰাধাগোবিন্দৰ দুমাহ বয়সতে মাতৃবিয়োগ হয়। তেতিয়া খুৰীয়েক হৈম্যৱতী বৰুৱাই তেওঁক লালন-পালন কৰে।\nশিৱসাগৰতে প্ৰাথমিক শিক্ষা লাভ কৰি ৰাধাগোবিন্দই বেজবৰুৱা স্কুলত নাম লগায়। তাত কেইবছৰমান পঢ়াৰ পাছত দেউতাক নগাঁৱলৈ বদলি হোৱাত তেওঁ নগাঁও হাইস্কুলত পঢ়ে। দেউতাক পুনৰ ডিব্ৰুগড়লৈ বদলি হোৱাত ডিব্ৰুগড় হাইস্কুললৈ যায় আৰু আৰু তাৰ পৰাই দ্বিতীয় বিভাগত প্ৰৱেশিকা পৰীক্ষাত উত্তীৰ্ণ হয়। ইয়াৰ পাছত তেওঁ কটন কলেজত নাম ভৰ্তি কৰালে যদিও পঢ়াৰ প্ৰতি তেওঁৰ আগ্ৰহ কমি আহিল আৰু ব্যৱসায়ৰ দিশে মন ঢাল খালে।\nব্যৱসায়িক আৰু চাকৰি জীৱনসম্পাদনা কৰক\nকটন কলেজৰ প্ৰথম বছৰৰ পৰীক্ষা দি ডিব্ৰুগড়ৰ ঘৰলৈ যোৱাৰ পাছৰ ৰাধাগোবিন্দ বৰুৱাই ব্যৱসায় কৰিবলৈ মন মেলিলে। কিছুদিন দেউতাকৰ মেগেলা চাহ বাগিছাত কাম কৰিলে। তাৰ পাছত এটা ছাপ্লাই এজেন্সি খুলি খেৰ, চূণ, বালি, ইটাৰ আদিৰ যোগানৰ কাম আৰম্ভ কৰিলে। কানিৰ মহল এটাও এবছৰৰ বাবে ল'লে। ইয়াৰ পাছত বেলা হালদাৰ নামৰ এগৰাকী মহিলাৰ লগত যুটীয়াভাৱে ৰেলৰ শ্লিপাৰৰ ব্যৱসায়ত লাগে। মহিলাগৰাকীয়ে ব্যৱসায়ৰ হিচাপ-নিকাচ চাইছিল। কিন্তু তেওঁ টকা আত্মসাৎ কৰাৰ অভিযোগ উঠাত সেই ব্যৱসায় তল পৰিল। তেতিয়া ৰাধাগোবিন্দ বৰুৱাই আন ব্যৱসায় কৰাৰ আগতে একাউণ্টেঞ্চি আৰু বুক কিপিঙৰ কাম শিকিবলৈ ঠিৰাং কৰিলে।\nকলিকতাত অশেষ কষ্ট কৰি তেওঁ একাউণ্টেঞ্চি আৰু বুক কিপিঙৰ প্ৰশিক্ষণ ল'বলৈ ধৰিলে। ইয়াৰ মাজতে ধনৰ জোৰা মাৰিবলৈ বন্ধুৰ সহযোগত চাহৰ দোকান এখনো খুলিছিল। শিক্ষা শেষ হোৱাত তেওঁ ডিব্ৰুগড়লৈ ঘূৰি গ'ল। ইতিমধ্যে তেওঁলোকৰ চাহ বাগিছাও বিক্ৰী হৈছিল। ৰাধাগোবিন্দই কলিকতাত দেখি অহা ইম্পেৰিয়েল বেংকৰ দৰে প্ৰতিষ্ঠান অসমতো খুলিবলৈ চিন্তা কৰিলে। সেইমতে ১৯২৩ চনৰ মে' মাহত কলিকতাৰ পৰা বেংক ব্যৱসায়ৰ জ্ঞান থকা মিঃ কেমেৰন (Mr. Cameron) নামৰ ব্যক্তি এজনক আনি নানা চৰকাৰী মেৰপেঁচ আঁতৰাই ডিব্ৰুগড়ত যুটীয়াভাৱে 'ইম্পেৰিয়েল বেংক' স্থাপন কৰে। তেতিয়া তেওঁৰ বয়স মাত্ৰ তেইছ বছৰ। ১৯২১ চনত স্থাপিত হোৱা Imperial Bank of India (পাছলৈ ষ্টে'ট বেংক অৱ ইণ্ডিয়া)-ৰ উত্তৰ-পূব ভাৰতত এইটো আছিল প্ৰথম শাখা আৰু ৰাধাগোবিন্দ বৰুৱা ইয়াৰ প্ৰথম অসমীয়া কৰ্মচাৰী। অশেষ কষ্টৰ বলত তেওঁলোকৰ বেংকৰ ব্যৱসায় বাঢ়ি আহিল। কিন্তু বেংকৰ কেচিয়াৰ এজনে টকাৰ খেলিমেলি কৰাত বিপদ হ'ল। পাছত দোষী সাব্যস্ত হোৱাত কেচিয়াৰজনৰ জেইল হ'ল। এই তিক্ত অভিজ্ঞতাৰ বাবে তেওঁ বেংকৰ কাম পিছ পেলাই 'ব'ম্বে মিউচুৱেল কোম্পানী'ৰ বীমা এজেণ্ট হিচাপে নিযুক্ত হ'ল। তেওঁক অসমত বীমা ব্যৱসায়ৰ বাটকটীয়া বুলিও ক'ব পাৰি। অসম, বংগ, বিহাৰ আৰু ঊৰিষ্যাৰ ভিতৰত তেওঁ দুবাৰ শ্ৰেষ্ঠ এজেণ্টৰ সন্মান লাভ কৰিছিল আৰু ফটো সহিতে এই বাতৰি 'আৱাহন'ত প্ৰকাশ পাইছিল।\nদেউতাকে এটা প্ৰেছ খোলাৰ আগ্ৰহ কৰাত ৰাধাগোবিন্দ ডিব্ৰুগড়লৈ গৈ 'বৰুৱা প্ৰেছ' নামৰ ছপাশাল আৰম্ভ কৰে। চিঠি, বাগিছাৰ কাগজ-পত্ৰ আদিৰ ছপাৰে এই ব্যৱসায়ে ঠন ধৰি উঠিল। বছৰি তেওঁলোকৰ চল্লিছ-পঞ্চাছ হাজাৰ টকা লাভ হৈছিল। তেওঁ ব্ৰিটিছ চাহাবৰ পৰা আৰু দুটা প্ৰেছ কিনি লৈছিল। পাছলৈ বৰুৱা প্ৰেছৰ পৰাই 'দ্যা আছাম ট্ৰিবিউন' কাকতৰ প্ৰকাশ আৰম্ভ হয়।\nমিডিয়া গোষ্ঠীৰ প্ৰতিষ্ঠাসম্পাদনা কৰক\nদ্য আসাম ট্ৰিবিউনসম্পাদনা কৰক\n১৯৩৯ চনত ৰাধাগোবিন্দ বৰুৱাই বৰুৱা প্ৰেছৰ পৰাই এখন ইংৰাজী বাতৰি কাকত উলিওৱাৰ কথা চিন্তা কৰিলে। তেতিয়া অসমত প্ৰচলিত একমাত্ৰ ইংৰাজী কাকত আছিল ৰাধানাথ চাংকাকতীয়ে প্ৰকাশ কৰা 'টাইম্‌ছ অৱ আসাম'। তেতিয়াৰ ইণ্ডিয়ান টি এছ'চিয়েচনৰ ভাইচ চেয়াৰমেন তথা মাইজান চাহ বাগিছাৰ অধীক্ষক আৰ ডি লয়েলৰ পৰামৰ্শ অনুসৰি ৰাধাগোবিন্দই কাকতখনৰ নাম 'আসাম ট্ৰিবিউন' ৰাখিলে। ব্যৱসায়ৰ সহযোগী হিচাপে ভায়েক কৃষ্ণগোবিন্দ বৰুৱা আৰু বিখ্যাত চাহ ব্যৱসায়ী সোমেশ্বৰ বৰুৱাক ল'লে। কলিকতাৰ 'হিন্দুস্তান ষ্টেণ্ডাৰ্ড'ৰ সহকাৰী সম্পাদক ৰূপে কাম কৰি থকা লক্ষ্মীনাথ ফুকনক কোনোতে সৈমান কৰাই সম্পাদক হিচাপে নিযুক্ত কৰিলে। ১৯৩৯ চনৰ ৪ আগষ্টত ডিব্ৰুগড়ৰ পৰা সাপ্তাহিক ৰূপত আসাম ট্ৰিবিউনৰ প্ৰকাশ আৰম্ভ হ'ল। ৰাধাগোবিন্দ বৰুৱাই টি এছ'চিয়েচন, কলিকতাৰ বিভিন্ন এজেন্সী আৰু কোম্পানীক লগ ধৰি কাকতৰ বাবে বিজ্ঞাপন যোগাৰ কৰিলে। কিছুদিনৰ পাছত 'টাইম্‌ছ অৱ আসাম' বন্ধ হোৱাত ট্ৰিবিউনৰ প্ৰচাৰ বাঢ়ি আহিল।\nকেইবছৰমানৰ পাছত ৰাধাগোবিন্দই কাকতখনক দৈনিক ৰূপ দিয়াৰ কথা চিন্তা কৰিলে। সেই কামৰ বাবে ডিব্ৰুগড় সুচল নেদেখি ব্যৱসায়ৰ সহযোগীসকলৰ বিৰোধীতা সত্বেও কাকতৰ কাৰ্যালয়, প্ৰেছ আদি গুৱাহাটীলৈ উঠাই অনাৰ কথা চিন্তা কৰিলে। ১৯৪৬ চনৰ জানুৱাৰী মাহত গুৱাহাটীৰ চানমাৰী অঞ্চলত মাটিও কিনিলে। আগষ্ট মাহত ট্ৰিবিউন প্ৰেছ ডিব্ৰুগড়ৰ পৰা স্থানান্তৰিত হ'ল। এটাও সংখ্যা বাদ নপৰাকৈ কিছুদিন সাপ্তাহিক হিচাপে চলাৰ পাছত ৩০ ছেপ্তেম্বৰৰ পৰা আসাম ট্ৰিবিউন দৈনিক কাকত হিচাপে প্ৰকাশ পাবলৈ ধৰিলে। ই অসমৰ পৰা প্ৰকাশ পোৱা প্ৰথমখন দৈনিক কাকতৰূপে পৰিগণিত হ'ল। কাকতখনে সৰ্বভাৰতীয় স্তৰত ফেৰ মাৰিব পৰাই ৰাধাগোবিন্দ বৰুৱাই দিল্লী, কলিকতা, বম্বে', কাণপুৰ আদি ঠাইৰ লগতে লণ্ডনতো কাৰ্যালয় খুলি সাংবাদিক নিযুক্ত কৰিছিল। ইয়াৰ লগতে অসমৰ মফচলীয় অঞ্চলৰ সাংবাদিকতাতো তেওঁ গুৰুত্ব দিছিল। 'আসাম ত্ৰিবিউন এম্‌প্লয়িজ ইউনিয়ন'ৰ লগত তেওঁৰ সু-সম্পৰ্ক আছিল আৰু কামৰ ক্ষেত্ৰত কঠোৰ হোৱা সত্বেও সকলো সৰু-বৰ কৰ্মচাৰীকে মৰম কৰিছিল।\nট্ৰিবিউনৰ ৰূপালী জয়ন্তী উৎসৰ অসমতে সীমাবদ্ধ নাৰাখি শ্বিলং, দিল্লী, কলিকতা আৰু ব'ম্বেতো পতা হৈছিল। শ্বিলঙত তেতিয়াৰ ৰাজ্যপাল বিষ্ণু সহায়, বিত্তমন্ত্ৰী ফখৰুদ্দিন আলি আহমেদ, কলিকতাত মুখ্যমন্ত্ৰী প্ৰফুল্ল চন্দ্ৰ সেন, ব'ম্বেত মুখ্যমন্ত্ৰী ভি পি নায়ক আৰু দিল্লীত প্ৰধানমন্ত্ৰী লালবাহাদুৰ শাস্ত্ৰীৰ লগতে ইন্দিৰা গান্ধীয়ে ৰূপালী জয়ন্তী উৎসৱত অংশগ্ৰহণ কৰিছিল। গুৱাহাটীত অনুষ্ঠিত মূল অধিবেশনত তেতিয়াৰ শিক্ষামন্ত্ৰী দেৱকান্ত বৰুৱাই সভাপতিত্ব কৰিছিল আৰু মুখ্যমন্ত্ৰী বিমলা প্ৰসাদ চলিহাই মুখ্য অতিথিৰূপে যোগ দিছিল।\nঅসমবাণী আৰু দৈনিক অসমসম্পাদনা কৰক\nট্ৰিবিউনৰ পাছত বৰুৱাই এখন অসমীয়া সাপ্তাহিক কাকত উলিওৱাৰ কথা চিন্তা কৰে। সেই মৰ্মে ১৯৫৫ চনৰ ১ জুলাইৰ পৰা সাদিনীয়া 'অসম বাণী'ৰ প্ৰকাশ আৰম্ভ হয়। সতীশ চন্দ্ৰ কাকতিক সম্পাদক হিচাপে দায়িত্ব দিয়া হ'ল।\n১৯৬৫ চনৰ এপ্ৰিলত ট্ৰিবিউন কাকতৰ ৰূপালী জয়ন্তীৰ সময়তে ৰাধাগোবিন্দ বৰুৱাই ঠিক কৰিলে যে এখন অসমীয়া দৈনিক বাতৰি কাকতো প্ৰকাশ কৰিব। অভিজ্ঞ সাংবাদিক কীৰ্তিনাথ হাজৰিকাক সম্পাদকৰ দায়িত্ব ন্যস্ত কৰা হ'ল আৰু ১৯৬৫ চনৰ ৪ আগষ্টৰ পৰা 'দৈনিক অসম'ৰ প্ৰকাশ আৰম্ভ হ'ল। ত্ৰিবিউন গোষ্ঠীৰ তিনিওখন কাকতে অসমৰ জাতীয়, সামাজিক অৰ্থনৈতিক আদি বিষয়সমূহ সবলভাৱে উত্থাপন কৰাৰ লগতে দুৰ্যোগৰ সময়ত পথ প্ৰদৰ্শকৰ ভূমিকা পালন কৰিছিল। চৰকাৰৰ জনবিৰোধী নীতিৰ সমালোচনা কৰি ৰাধাগোবিন্দ বৰুৱা কেইবাবাৰো চৰকাৰৰ ৰোষত পৰিছিল আৰু চৰকাৰী বিজ্ঞাপন অহা বন্ধ হৈছিল। ডিব্ৰুগড়ৰ আদালতত চৈয়দ চাদুল্লা চৰকাৰে ট্ৰিবিউন গোষ্ঠীৰ বিৰুদ্ধে মোকদৰ্মাও তৰিছিল৷\nসাহিত্য প্ৰকাশসম্পাদনা কৰক\nগ্ৰন্থ প্ৰকাশৰ কথা চিন্তা কৰি ৰাধাগোবিন্দ বৰুৱাই ট্ৰিবিউন প্ৰেছৰ লগতে 'সাহিত্য প্ৰকাশ' নামৰ এটা প্ৰতিষ্ঠান গঢ়ি তুলিলে। প্ৰথম অৱস্থান প্ৰকাশনটোৱে ঘাইকৈ ৰজনীকান্ত বৰদলৈ আৰু লক্ষ্মীনাথ বেজবৰুৱাৰ সাহিত্যকৰ্মসমূহ ছপাই উলিওৱাৰ দিহা কৰিলে। ১৯৬৪ চনত লক্ষ্মীনাথ বেজবৰুৱাৰ জন্ম শতবাৰ্ষিকীত সাহিত্য প্ৰকাশে নিজাববীয়াকৈ দুটা খণ্ডত 'বেজবৰুৱা গ্ৰন্থাৱলী' ছপাই অসমৰ সাহিত্য জগতলৈ এক গুৰুত্বপূৰ্ণ বৰঙণি আগবঢ়ায়। প্ৰতিষ্ঠিত লেখকৰ লগতে বহু নতুন লেখকৰো সাহিত্যকৰ্ম এই প্ৰতিষ্ঠানে প্ৰকাশ কৰিছে।\nসাংস্কৃতিক অৰিহণাসম্পাদনা কৰক\nপুৰণি কালৰে পৰা অসমৰ জাতীয় উৎসৱ বিহু পথাৰত বা গছতলত পালন কৰা হৈছিল। আহোম ৰাজত্বকালত ইয়াক ৰংঘৰৰ বাকৰিলৈ আদৰি অনা হৈছিল। অসমৰ সকলো জাতি-জনগোষ্ঠীক একে মঞ্চত একত্ৰিত কৰি সাংস্কৃতিক মহামিলন সৃষ্টি কৰিবলৈ ৰঙালী বিহুৱেই আধাৰ হ’ব পাৰে বুলি দূৰদৰ্শী ৰাধাগোবিন্দই চিন্তা কৰিলে। ১৯৫২ চনত ডা° ভুৱনেশ্বৰ বৰুৱাক সভাপতি, প্ৰবীণ ফুকনক সম্পাদক আৰু ৰাধাগোবিন্দ বৰুৱা আৰু ডা° কনকচন্দ্ৰ বৰুৱাক উপ-সভাপতি হিচাপে লৈ ‘গুৱাহাটী বিহু সন্মিলনী’ৰ জন্ম হ'ল। এই সমিতিৰ উদ্যোগতে লতাশিল খেলপথাৰত ১৯৫২ চনত ৰাজহুৱাভাৱে পতা অসমৰ প্ৰথমখন মঞ্চ বিহু আয়োজন কৰা হ'ল। এই কামত তেওঁলোকে বহু সমালোচনাৰ সন্মুখীন হৈছিল। বিহু উদ্বোধনী গীত, বিহু পতাকা আৰু বিহু প্ৰতীক তেওঁ পুৰুষোত্তম দাস আৰু নিপ বৰুৱাৰ হতুৱাই প্ৰস্তুত কৰাই উলিয়াইছিল। অৱশ্যে প্ৰথম মঞ্চ বিহুৰ হোৱাৰ ক্ষেত্ৰত দ্বিমতো আছে।\n১৯৫৪ চনৰ ১ জানুৱাৰীত ডা° তাৰিণীমোহন বৰুৱাৰ লগ লাগি ৰাধাগোবিন্দ বৰুৱাই 'অসম সংগীত সন্মিলনী'ৰ জন্ম দিয়ে। এই অনুষ্ঠানৰ উদ্দেশ্য আছিল অসমত উচ্চাংগ সংগীত জনপ্ৰিয় কৰা আৰু আৰু অসমৰ থলুৱা নৃত্য-গীতৰ উন্নতি সধা। তেওঁৰ উদ্যোগতে গুৱাহাটীৰ চাৰ্চ ফিল্ডত আয়োজিত অনুষ্ঠানত ভাৰতৰ বিখ্যাত সংগীত শিল্পী পণ্ডিত বিনায়ক ৰাও পটৱৰ্ধন, ডি ভি পালুষ্কাৰ, ওস্তাদ বড়ে গুলাম আলী খাঁ, আমিৰ খাঁ, ৰচুলন বাঈ, পণ্ডিত ৰবি শংকৰ, বিলায়েৎ হুছেইন খাঁ, আলী আকবৰ, নিখিল বেনাৰ্জী, নিখিল ঘোষ কেৰামাতুল্লা, চাগিৰুদ্দিন আৰু নৃত্য শিল্পী দময়ন্তী যোশী, চিতাৰা দেৱী, গোপীকৃষ্ণন আদিয়ে যোগদান কৰিছিল। ১৯৫৭ চনত এই সন্মিলনীৰ জৰিয়তে 'অসম কলেজ অৱ মিউজিক' প্ৰতিষ্ঠা কৰা হৈছিল। গুৱাহাটীতে সীমাবদ্ধ নাৰাখি সন্মিলনীৰ কাম-কাজ অসমৰ অন্যান্য ঠাইলৈকো নিয়া হৈছিল আৰু নখন শাখা গঢ় লৈ উঠিছিল। সন্মিলনীয়ে উঠি অহা ল'ৰা-ছোৱালীৰ বাবে প্ৰতিবছৰে আয়োজন কৰা 'সদৌ অসম সংগীত প্ৰতিযোগিতা'ত অসমৰ বহু শ প্ৰতিযোগীয়ে অংশ লৈছিল। ন-দহ বছৰ চলাৰ পাছত সাংগঠিক আৰু পুঁজিৰ সমস্যাত সন্মিলনী বন্ধ হৈ যায়।\nডিব্ৰুগড়ৰ নাট্য জগতৰ লগত ৰাধাগোবিন্দ বৰুৱা ওতঃপ্ৰোতভাৱে জড়িত আছিল। নাট্য মন্দিৰৰ সংস্কাৰ সাধনত তেওঁৰ গুৰুত্বপূৰ্ণ অৱদান আছে। আমোলাপট্টীৰ পুৰণি নাট্য মন্দিৰটোৰ অৱস্থা বেয়াৰ ফালে ঢাল খাওঁতে তাৰ সদস্য ৰাধাগোবিন্দ বৰুৱা, মহেন্দ্ৰনাথ ৰাজখোৱা, লক্ষ্মীকান্ত দত্ত আদিয়ে ১৯২৩ চনত আমোলাপট্টীৰ পূজা প্ৰাংগনত মঞ্চ, ৰভা সাজি তিনিদিন অভিনয়ৰ আয়োজন কৰিছিল। ১৯৩৮-৩৯ চনত ৰাধাগোবিন্দ বৰুৱা আৰু জীৱনৰাম ফুকন নাট্যমন্দিৰৰ যুটীয়া সম্পাদক নিৰ্বাচিত হয়। তেওঁলোকৰ লগতে ৰোহিনী কুমাৰ বৰুৱা আদিৰ দৰে লোকৰ প্ৰচেষ্টাত প্ৰথবাৰৰ বাবে ডিব্ৰুগড়ত সহ-অভিনয়ৰ পাতনি মেলা হয়। তেৱেঁই ডিব্ৰুগড়ত নাটকৰ মাজত প্ৰথমবাৰৰ বাবে নৃত্য প্ৰদৰ্শন কৰাইছিল। ডিব্ৰুগড়ৰ মঞ্চত ৰাধাগোবিন্দ বৰুৱাই সফলতাৰে অভিনয় কৰা কেইটামান চৰিত্ৰ আছিল দুৰ্য্যোধন (শকুনিৰ প্ৰতিশোধ), কৰ্ণ (কৰ্ণাৰ্জ্জুন), আকবৰ (আনাৰকলি), চান্দ সদাগৰ (বেউলা), হলকান্ত (মনোমতী) আদি। আনকি দুবাৰমান তেওঁ স্ত্ৰী-চৰিত্ৰ চিত্ৰাংগদাৰ ভাও ৰূপায়িত কৰিছিল। অসমীয়া চলচ্চিত্ৰ ‘মনোমতী' আৰু ‘পূবেৰুণ’তো তেওঁ অভিনয় কৰিছিল৷ ১৯৬২ চনত নটৰাজ থিয়েটাৰ আৰম্ভ হওঁতে প্ৰথম বছৰেই ৰাধাগোবিন্দ বৰুৱাই গুৱাহাটী টাউন ক্লাবৰ সাহায্যাৰ্থে তেওঁলোকক নিমন্ত্ৰণ কৰিছিল আৰু বাতৰি কাকতত "বিশ্বৰ সৰ্বপ্ৰথম ভ্ৰাম্যমাণ থিয়েটাৰ" বুলি ডাঙৰ হৰফেৰে বিজ্ঞাপন দিছিল। তেতিয়াৰেপৰাই এই অনুষ্ঠান 'ভ্ৰাম্যমাণ থিয়েটাৰ' বুলি জনাজাত হয়।\nক্ৰীড়া ক্ষেত্ৰসম্পাদনা কৰক\nঅসমৰ ক্ৰীড়া জগতলৈ ৰাধাগোবিন্দ বৰুৱাৰ অৱদান অপৰিসীম। অসমৰ ডেকাসকল স্বাস্থ্যৰক্ষা আৰু ক্ৰীড়াত আগুৱাই যাবলৈ ১৯৩৭ চনত তেওঁ ডিব্ৰুগড়ত 'অসম অলিম্পিক'ৰ আয়োজন কৰিছিল। পাঁচ বছৰলৈ এই খেল পতা হৈছিল।\n১৯৪৯ চনত ৰাধাগোবিন্দ বৰুৱা গুৱাহাটী টাউন ক্লাবৰ উপ-সভাপতি মনোনীত হ'ল। পাছৰ বছৰ তেওঁ সভাপতিৰ দায়িত্ব গ্ৰহণ কৰে। নিজৰ টকা খৰছ কৰিও তেওঁ ক্লাবটোক পুনৰুজ্জীৱিত কৰি তোলে। কেইবাবাৰো গুৱাহাটীৰ লীগ খিতাপ আৰু অসমৰ অন্যান্য প্ৰতিযোগিতা জয় কৰি ক্লাবটোৱে সুনাম অৰ্জন কৰিবলৈ সক্ষম হয়। টাউন ক্লাবৰ হৈ খেলা কেইবাজনো খেলুৱৈক বৰুৱাই আসাম ট্ৰিবিউন প্ৰতিষ্ঠানৰ চাকৰিৰ সুবিধা কৰি দিছিল। ইয়াৰ পাছত ক্ৰমে তেওঁ গুৱাহাটী স্প'ৰ্ট্‌ছ এছ'চিয়েচন, অসম ক্ৰিকেট এছ'চিয়েচন, অসম ফুটবল এছ'চিয়েচন, লন টেনিছ এছ'চিয়েচন, বেডমিণ্টন এছ'চিয়েচনৰো সভাপতি হিচাপে কাৰ্যনিৰ্বাহ কৰে।\n১৯৫০ চনত যোৰহাটত বন বিভাগৰ উচ্চ পদস্থ বিষয়া পি ডি ষ্ট্ৰেচীৰ উদ্যোগত এখন ষ্টেডিয়াম সজা হৈছিল। কিন্তু ই সৰু হোৱাৰ লগতে প্ৰয়োজনীয় সা-সুবিধাসমূহ নাছিল। ৰাধাগোবিন্দ বৰুৱাই উপলব্ধি কৰিলে যে অসমৰ খেলুৱৈসকলৰ বিকাশৰ বাবে এখন সকলো সুবিধাযুক্ত ষ্টেডিয়াম থকাটো অপৰিহাৰ্য। সেই অনুসৰি তেওঁ চৰকাৰক আৰ্জি কৰিলে আৰু ১৯৫৭ চনৰ মে' মাহত গুৱাহাটীত ষ্টেডিয়াম নিৰ্মাণৰ কাম আৰম্ভ হ'ল। ইয়াৰ বাবে চৰকাৰে দিয়া পুঁজি যথেষ্ট নাছিল। গতিকে বৰুৱাই একক প্ৰচেষ্টাত মল্লবীৰ দাৰা সিঙক আনি গুৱাহাটীত তিনিবাৰকৈ মল্লযুঁজ প্ৰদৰ্শনী পাতে আৰু ষ্টেডিয়ামৰ বাবে এক লাখ দহ হাজাৰ টকাৰ পুঁজি গঠন কৰে। ষ্টেডিয়ামৰ বাবে পৌৰ নিগমৰ আৱৰ্জনা পেলোৱা ঠাই এখন নিৰ্বাচন কৰা হৈছিল। প্ৰত্যেক দিনা পুৱা তেওঁ উলুবাৰীলৈ গৈ নিৰ্মাণৰ কামৰ তত্বাৱধান কৰিছিল। ১৯৬৩ চনৰ ১৬ জুলাইত 'নেহৰু ষ্টেডিয়াম' নামেৰে ষ্টেডিয়ামখন আনুষ্ঠানিকভাৱে মুকলি কৰা হয়। ইয়াৰ পাছত ষ্টেডিয়ামৰ আলহী ঘৰ আৰু ইন্‌ড'ৰ ষ্টেডিয়ামো নিৰ্মাণ কৰি উলিওৱা হ'ল। অতি কম সময়তে সাজি উলিওৱা ইনড'ৰ ষ্টেডিয়ামখনত ১৯৫৮ চনত ৰাষ্ট্ৰীয় বেডমিণ্টন প্ৰতিযোগিতা অনুষ্ঠিত হয়।\n১৯৫৮ চনত বৰুৱাৰ উদ্যোগত 'আচাম ফ্লায়িং ক্লাব' প্ৰতিষ্ঠা হয়। ইয়াৰ বাবে বৰঝাৰ বিমানকোঠ আৰু বিমানকোঠৰ হেঙ্গাৰ ব্যৱহাৰৰ অনুমতি পাইছিল। কেইখনমান পুষ্পক বিমান আৰু এখন টাইগাৰমথ বিমান ক্লাবৰ বাবে লাভ কৰিছিল। তেওঁ গুৱাহাটীত ৰাইফল শ্বুটিং ক্লাবো প্ৰতিষ্ঠা কৰিছিল।\nআচাম টী ব্ৰ'কাৰ্ছ এছ'চিয়েচনৰ সভাপতি পদত থাকোঁতে ৰাধাগোবিন্দ বৰুৱাৰ একক প্ৰচেষ্টাতে গুৱাহাটী চাহ নিলাম কেন্দ্ৰ স্থাপিত হৈছিল। ১৯৭০ চনৰ ২৫ ছেপ্তেম্বৰৰ দিনা অনুষ্ঠিত হোৱা এই চাহ নিলাম কেন্দ্ৰৰ সৰ্বপ্ৰথম ‘লট’টো ডাকত ক্ৰয় কৰি তেখেতে এই ব্যৱসায়ক নতুন ৰূপ দিছিল৷\nতেওঁ ‘নেচনেল ছেভিংছ চেণ্ট্ৰেল এড্‌ভাইচাৰী ব'ৰ্ড’ৰ সদস্য' আৰু অসমৰ ‘স্মল ছেভিংছ এড্‌ভাইচাৰী ব'ৰ্ড'ৰ অধ্যক্ষ হিচাপে কাৰ্যনিৰ্বাহ কৰিছিল। অসমৰ বহু ঠাই ঘূৰি বিভিন্ন সমস্যাৰ বুজ লৈ তেওঁ সঞ্চয় আঁচনিৰ গুৰি ধৰিছিল আৰু এই কষ্টৰ ফলস্বৰূপে অসমে ভাৰতৰ ভিতৰতে প্ৰথম স্থান অধিকাৰ কৰিছিল।\nঅসমৰ টুৰিষ্ট এড্‌ভাইচাৰী ব'ৰ্ডৰ সদস্য হিচাপে তেওঁ অসমৰ প্ৰতি ভ্ৰমণকাৰীক আকৰ্ষণ কৰিবলৈ নানা দিহা-পৰামৰ্শ দিছিল। কাজিৰঙা, মানস আদি অভয়াৰণ্যৰ লগতে তেজপুৰ, শিৱসাগৰ, বৰপেটা, উমিয়াম, চেৰাপুঞ্জী আদি ঠাই ভ্ৰমণকাৰীৰ বাবে সুচল কৰি তুলিবলৈ তেওঁ পৰামৰ্শ আগবঢ়াইছিল আৰু কণ্ডাক্‌টেড ট্যুৰ হৈ নুঠাৰ বাবে আক্ষেপ কৰিছিল।\n১৯৭৫ চনত গুৱাহাটীৰ প্ৰথমজন মেয়ৰ হিচাপে তেওঁ দায়িত্বভাৰ গ্ৰহণ কৰে। এয়া আছিল তেওঁৰ শেষ ৰাজহুৱা দায়িত্ব। অৱশ্যে সেই সময়ত তেওঁৰ স্বাস্থ্য পৰি আহিছিল। চিকিৎসকে তেওঁৰ এই কামত অংশ নল'বলৈ সতৰ্কবাণী দিছিল। ৰাজহুৱা কামত সততে লাগি থকা ৰাজনীতিৰ পৰাও তেওঁ নিজকে আঁতৰাই ৰাখিছিল। মেয়ৰ হৈয়েই তেওঁ পৌৰ নিগমৰ কৰ্মচাৰীসকলৰ দৰমহা নিয়মীয়া কৰিবলৈ ব্যৱস্থা লয়। মেয়ৰ হোৱাৰ আগতেই তেওঁ গুৱাহাটীৰ মাজমজিয়াৰ পৰা ৰেলপথটো অন্যফালেৰে নিয়া আৰু ষ্টেচনটো ফটাশিলৰ দিশে পতাৰ আঁচনি নক্সা আঁকি মুখ্যমন্ত্ৰী বিষ্ণুৰাম মেধিক জনাইছিল। কিন্তু সেয়া হৈ নুঠিল।\nৰাধাগোবিন্দ বৰুৱাৰ পদ্ম নামেৰে এগৰাকী বায়েক আছিল। ভায়েক কৃষ্ণগোবিন্দ বৰুৱা মাহীমাকৰ সন্তান। পত্নী লিলি বৰুৱা। ৰাধাগোবিন্দ বৰুৱাৰ পুত্ৰ তিনিজন- তুলসী গোবিন্দ বৰুৱা, প্ৰফুল্ল গোবিন্দ বৰুৱা আৰু প্ৰদীপ বৰুৱা । কন্যা চাৰিগৰাকী।\nজীৱনৰ শেষৰফালে ৰাধাগোবিন্দ বৰুৱাই পুত্ৰকেইজনৰ হাতত প্ৰেছৰ দায়িত্ব অৰ্পণ কৰিছিল। ১৯৬২ চনতে স্মল ছেভিংছ চেণ্ট্ৰেল কমিটিৰ সভাৰ বাবে দিল্লীলৈ গৈ উভতি আহোঁতে কলিকতাত তেওঁৰ ষ্ট্ৰ'ক হৈ সোঁভৰিৰ পক্ষাঘাত হৈছিল। তাৰ চাৰি-পাঁচবছৰৰ পাছত তেওঁৰ এটা হাৰ্ট এটেক হয়। ১৯৭৩ চনত তেওঁৰ পুনৰ ষ্ট্ৰ'ক হৈ বাওঁহাতখন অচল হৈ পৰে। ১৯৭৭ চনত তেওঁ খোজ কাঢ়ি ফুৰিব নোৱৰা হ'ল। ১৩ জুলাইৰ দিনা তেওঁ অচেতন হৈ পৰে। পিছদিনা কিছুসময়ৰ বাবে চকু মেলি পুনৰ অচেতন হয়। ১৯৭৭ চনৰ ১৫ জুলাইত গুৱাহাটীৰ চানমাৰীৰ নিজা বাসভৱনত ৰাধাগোবিন্দ বৰুৱাৰ মৃত্যু হয়।\nসন্মান আৰু ঐতিহ্যসম্পাদনা কৰক\nপ্ৰতি বছৰে ১৭ অক্টোবৰৰ দিনটোত অসমৰ বিভিন্ন অনুষ্ঠান-প্ৰতিষ্ঠানে ৰাধাগোবিন্দ বৰুৱাৰ জন্মবাৰ্ষিকী উদ্‌যাপন কৰে। ২০০৫ চনৰ ১৭ অক্টোবৰত অসমৰ তদানীন্তন মুখ্যমন্ত্ৰী তৰুণ গগৈয়ে ৰাধাগোবিন্দ বৰুৱাৰ নামৰ দুটা ৰাষ্ট্ৰীয় পৰ্যায়ৰ ক্ৰীড়া বঁটাৰ ঘোষণা কৰিছিল। 'অসম ক্ৰীড়া সাংবাদিক সন্থা'ইও 'ৰাধাগোবিন্দ বৰুৱা শ্ৰেষ্ঠ ক্ৰীড়াবিদ বঁটা' প্ৰদান কৰে। ২০২১ চনৰ বাবে এই বছৰ বঁটা লাভ কৰিছে লাভলীনা বৰগোহাঁইয়ে।\nঅসম সাহিত্য সভাই শশীচন্দ্ৰ বৰবৰুৱা ট্ৰাষ্টৰ সহযোগত দিয়া 'সাহিত্যৰথী লক্ষ্মীনাথ বেজবৰুৱা বঁটা' ২০১০ চনত মৰণোত্তৰভাৱে ৰাধাগোবিন্দ বৰুৱা আৰু আসাম ট্ৰিবিউন বাতৰি কাকত গোষ্ঠীক প্ৰদান কৰা হয়। ১৯৭৮ চনত গুৱাহাটীৰ ফটাশিল, আমবাৰীত তেওঁৰ নামত 'ৰাধাগোবিন্দ বৰুৱা মহাবিদ্যালয়' স্থাপন কৰা হয়। গুৱাহাটীৰ বাণিজ্য মহাবিদ্যালয়ৰ পৰা গণেশগুৰি সংযোজী পথটো তেওঁৰ নামতে (RG Barua road) ৰখা হৈছে। নেহৰু ষ্টেডিয়ামৰ ক্ৰীড়াকেন্দ্ৰ তেওঁৰ নামতে 'RG Baruah Sports complex' নাম দিয়া হৈছে।\n↑ (Phukan 2004)\n↑ "Radha Govinda Baruah remembered". dainik Janambhumi. 17 Oct 2020. https://janambhumi.in/VG1wSmVVNTZVVDA9/Radha-Govinda-Baruah-remembered.html। আহৰণ কৰা হৈছে: 23 June 2022.\n↑ 4.0 4.1 4.2 "RG Baruah". Krirangan. http://krirangan.com/organizer.html। আহৰণ কৰা হৈছে: 23 June 2022.\n↑ (চৌধুৰী ১৯৭৮:২১)\n↑ (ভৰালী ২০০১:১৫৪)\n↑ (ভৰালী ২০০১:১৫৫)\n↑ 8.0 8.1 Das, Jyotishman (November 2020). "RADHA GOVINDA BARUAH(1900-1977), THE ARCHITECT OF MODERN ASSAM AND HIS TIMES". International Journal of Management (IJM) খণ্ড 11 (11): 1439. doi:10.34218/IJM.11.11.2020.136. https://www.iaeme.com/MasterAdmin/Journal_uploads/IJM/VOLUME_11_ISSUE_11/IJM_11_11_136.pdf.\n↑ "Dibrugarh marks 210th foundation day of SBI". The Assam Tribune. 15 Sept 2010. https://assamtribune.com/dibrugarh-marks-210th-foundation-day-of-sbi। আহৰণ কৰা হৈছে: 22 June 2022.\n↑ (চৌধুৰী ১৯৭৮:৫৭)\n↑ (চৌধুৰী ১৯৭৮:৬৬)\n↑ (Barua 1994:128)\n↑ (ভৰালী ২০০১:১৫৬)\n↑ 15.0 15.1 15.2 15.3 হাজৰিকা, দীপাঙ্ক (20 July 2021). "ৰাধাগোবিন্দ বৰুৱা: সপোনক সাকাৰ ৰূপ দিয়া এক বৰ্ণিল যাত্ৰা". নীলা চৰাই. https://nilacharai.com/radha-govinda-baruah-pioneer-assamese-entrepreneur-of-assam/। আহৰণ কৰা হৈছে: 23 June 2022.\n↑ (ভৰালী ২০০১:১৫৮)\n↑ অধ্যাপক অতুল চন্দ্ৰ হাজৰিকাই লিখাৰ দৰে: ৰাধাগোবিন্দ বৰুৱাই প্ৰথমবাৰ গুৱাহাটীৰ লতাশিল পথাৰত বিহুতলী পাতি গাঁৱৰ বিহুক নগৰলৈ আদৰি আনিলে। পুৰণি বিহুক নতুন ৰূপত সজাই-পৰাই তুইলে।...আজিকালি অৱশ্যে নগৰীয়া বিহুত কিছু আৱৰ্জনা আৰু অনিয়ম সোমাইছে। সেইটো ৰাধাগোবিন্দ বৰুৱাৰ দোষ নহয়।(চৌধুৰী ১৯৭৮:৯)\n↑ Talukdar, Mrinal (12 April 2019). "Bihu & creation of Assamese sub-nationalism". লেখক ইছমাইল হোছেইনৰ মতে লতাশিলত আয়োজিত বিহু অসমৰ দ্বাদশ মঞ্চ বিহুহে আৰু ১৯১৮ চনতে শিৱসাগৰত প্ৰথমখন মঞ্চ বিহু পতা হৈছিল।. EastMojo. https://www.eastmojo.com/news/2019/04/12/bihu-creation-of-assamese-sub-nationalism/। আহৰণ কৰা হৈছে: 23 June 2022.\n↑ (চৌধুৰী ১৯৭৮:২০৫)\n↑ (চৌধুৰী ১৯৭৮:৮৭)\n↑ (হাজৰিকা ১৯৬৭:৩৪১)\n↑ (হাজৰিকা ১৯৬৭:৩৫৪)\n↑ (বৰ্মন ১৯৯২:২৫২)\n↑ (চৌধুৰী ১৯৭৮:১০)\n↑ (চৌধুৰী ১৯৭৮:২৩৭)\n↑ "CM names awards after RG Baruah". The Telegraph. 17 Oct 2005. https://www.telegraphindia.com/north-east/cm-names-awards-after-rg-baruah/cid/849496। আহৰণ কৰা হৈছে: 24 June 2022.\n↑ "Bronze medalist in Tokyo Olympics Lovlina Borgohain named Best Sportsperson by ASJA". The Sentinel.2January 2022. https://www.sentinelassam.com/north-east-india-news/local-sports/bronze-medalist-in-tokyo-olympics-lovlina-borgohain-named-best-sportsperson-by-asja-571071। আহৰণ কৰা হৈছে: 24 June 2022.\n↑ "Sahityarathi award for RG Baruah, Tribune group". The Assam Tribune. 15 Sept 2010. https://assamtribune.com/sahityarathi-award-for-rg-baruah-tribune-group। আহৰণ কৰা হৈছে: 24 June 2022.\nPhukan, Mitra (2004), R G Baruah: the architect of modern Assam, Sahitya prakash, Guwahati\nচৌধুৰী, নিৰোদ (১৯৭৮), ৰাধাগোবিন্দ বৰুৱা, সাহিত্য প্ৰকাশ, গুৱাহাটী\nভৰালী, হেমন্ত কুমাৰ (২০০১), এহেজাৰ বছৰৰ এশগৰাকী অসমীয়া (দ্বিতীয় খণ্ড), চিত্ৰলেখা পাব্লিকেশ্বনচ্, গুৱাহাটী\nহাজৰিকা, অতুল চন্দ্ৰ (১৯৬৭), মঞ্চলেখা, জোনাকী প্ৰকাশ, গুৱাহাটী\nবৰ্মন, শিৱনাথ (২০০১), অসমীয়া জীৱনী অভিধান, চ'ফিয়া প্ৰেছ এণ্ড পাব্লিচাৰ্ছ, গুৱাহাটী\nBarua, Deepali (1994), Urban History of India, Mittal Publications, New Delhi\nR G Barua: Pioneer of cultural renaissance of Assam (Speech delivered at the function on the eve of installation of statue of R. G. Barua at R. G. Barua park, Dibrugarh, 27-07-2010.)\n"https://as.wikipedia.org/w/index.php?title=ৰাধাগোবিন্দ_বৰুৱা&oldid=325518"ৰ পৰা অনা হৈছে\nশেষ সম্পাদনা কৰা হৈছে 27 June 2022 তাৰিখে 06:13 বজাত\nএই পৃষ্ঠাখন ২৭ জুন, ২০২২ তাৰিখে ১১:৪৩ বজাত অন্তিম সংশোধন কৰা হৈছিল।


সৰু-পকমৌ - অসমীয়া ৱিকিপিডিয়া\nপকমৌ (ইংৰাজী: Black night shade, বৈজ্ঞানিক নাম: Solanum nigrum) হৈছে Solanum গোত্ৰৰ অন্তৰ্ভুক্ত এবিধ উদ্ভিদৰ প্ৰজাতি। ইয়াক স্থানীয়ভাৱে লাচকচি, লাটকচু বা পিচকাটি বুলিও কোৱা হয়। এই উদ্ভিদক সংস্কৃতত কাকামাচি বা কাকমাচি, নেপালীত কালবিহি, তাই আহোম ভাষাত ফাক টেন নামেৰে জনা যায়। পকমৌৰ বৈজ্ঞানিক নাম Solanum nigrum। পৰিয়াল - Solanaceae। পকমৌ ইউৰেছিয়াত স্থানীয়ভাৱে পোৱা যায়। এই উদ্ভিদবিধ আমেৰিকা, অষ্ট্ৰেলিয়া আৰু দক্ষিণ আফ্ৰিকাত নতুনকৈ স্থাপন কৰা হৈছে।\nপ্ৰজাতি: S. nigrum\n5 ঔষধি গুণ\n6 বংশ বৃদ্ধি\n7 আলোকচিত্ৰৰ ভঁৰাল\nপকমৌ দুই প্ৰকাৰৰ। এটাৰ পাত আৰু কাণ্ড কজলা বৰণৰ। আনটোৰ বগা। কাণ্ড আৰু শাখা উভয়ৰে মিহি আৰু কোমল। দুয়োটাৰে ফুল বগা। ফুল ১.৫ - ২.০ চেণ্টিমিটাৰ ব্যাসৰ।\nপকমৌ একবৰ্ষজীৱী, থিয় কোমল উদ্ভিদ। গছজোপা ১ মিটাৰলৈকে ওখ হ'ব পাৰে। ইয়াৰ গুৰিৰ পৰাই ভিন্নমুখী শাখাসমূহ ওলাই গছজোপা দেখাত জোপোহা হৈ পৰে। পাত অকলশৰীয়া, দুয়ো পিঠি মিহি, ঠাৰিযুক্ত, আগ অংশ জোঙা, ২.৫ - ১৩ চেণ্টিমিটাৰ দীঘল, ১.২ - ৫.০ চেণ্টিমিটাৰ বহল। পাতল আকৃতি ডিম্বাকৃতিৰ, আয়তাকাৰ বা উপবৃত্তাকাৰ হয় আৰু কাষ ঢৌ খেলোৱা। কাণ্ড আৰু শাখা উভয়ৰে মিহি আৰু কোমল। দুয়োটাৰে ফুল বগা। ফুল ১.৫ - ২.০ চেণ্টিমিটাৰ ব্যাসৰ।\nপকমৌ পশ্চিম আফ্ৰিকাৰ দেশীয় গছ যদিও ভাৰতৰ প্ৰায়বোৰ ঠাইতে বৰ্তমান পোৱা যায়। ই এবিধ সাধাৰণ বনশাক। সমগ্ৰ ভাৰতবৰ্ষত ২,১০০ মিটাৰ উচ্চতালৈ এই উদ্ভিদ পোৱা যায়। খৰালিকালত এই বনশাক য'তে ত'তে বিশেষকৈ শাকনিবাৰীত গজি উঠা দেখিবলৈ পোৱা যায়। সাধাৰণতে শুকান অঞ্চলত এই উদ্ভিদ বেছিকৈ দেখা যায়।\nপকমৌৰ পাতত ৰাইব'ফ্লেবিন, নিক'টিনিক এচিড আৰু ভিটামিন-চি প্ৰচুৰ পৰিমাণে পোৱা যায়। ইয়াৰ উপৰিও পাতত বিটা কেৰ'টিন আৰু চাইট্ৰিক এচিডো পোৱা যায়। এই বনশাক ভাজি খাবলৈ ভাল। পাতত মৃদু তিতা ভাব থাকে যদিও ৰন্ধাৰ পাছত তিতা ভাব প্ৰায়েই নাথাকে। ইয়াৰ টেঙা জোল ৰান্ধি খাবলৈ ভাল। সিদ্ধ কৰিও এই বনশাক খাব পাৰি। গৰু বিহুৰ দিনা এশ এবিধ শাকৰ লগত এই বনশাক মিহলোৱা হয়। শাক হিচাপে খাৱৰ বাবে ফুল ফুলাৰ আগতেই নিৰ্বাচন কৰিব লাগে। খাবৰ বাবে সাধাৰণতে কুমলীয়া পাত আৰু আগ বাচি লোৱা হয়। ই মূল্যবান হৃদযন্ত্ৰৰ টনিক হিচাপে কামত দিয়ে। গছজোপা গৰু-ছাগলীয়ে নাখায়। পকা ফল কোনো চৰায়ে খোৱা দেখা নাযায়।\nপকমৌৰ খাদ্যমূল্য হ'ল (প্ৰতি ১০০গ্ৰামত)\nজলীয় বাষ্প ৮২.১%\nখনিজ দ্ৰব্য ২.১%\nএই উদ্ভিদত পোৱা খনিজ পদাৰ্থ আৰু ভিটামিনবোৰ হ'ল কেলচিয়াম, ফছফৰাছ, লো, ৰাইব'ফ্লেভিন, নিয়াচিন আৰু ভিটামিন চি। ইয়াৰ কেলৰি ৮৮।\nপকমৌৰ আঞ্জা ৰান্ধি খালে জ্বৰ, গ্ৰহণী, পেটৰ অসুখ, পেটফুলা, পেটৰ বিষ, চকুৰ অসুখত উপকাৰ পোৱা যায়। এই আঞ্জাই মূল ক্ষৰণ (secretion) আৰু বৃদ্ধিকাৰক ৰূপেও ক্ৰিয়া কৰে। ড্ৰপচি ৰোগীৰ বাবে ই এবিধ উত্তম বনৌষধি শাক। উতলোৱা ৰস বা শাক উভয় ধৰণে এই ৰোগৰ চিকিৎসাত ব্যৱহাৰ কৰিব পাৰি। ই শক্তিবৰ্ধকৰূপেও ক্ৰিয়া কৰে। জলাতংক ৰোগ, লিভাৰ বৃদ্ধি, কেচুমুৰীয়া ৰোগতো এই বনশাক উপকাৰী। বৃক্কজনিত ৰোগত পকমৌৰ শিপা জালুকৰ লগত উতলাই খোৱা হয়। পকমৌৰ শিপা বায়ু নি:সাৰক হিচাপেও প্ৰয়োগ হয়। তদুপৰি ই দাঁতৰ বিষ আৰু কৃমিনাশক ৰূপেও কাৰ্য কৰে। শিপাৰ ৰস মৌজোলৰ লগত খালে হুপিং কাঁহ ভাল হয়। পাতৰ ৰস আদাৰ ৰসৰ লগত খালে বমি বন্ধ হয়। পাতৰ ৰস পিহি খৰ-খজুৱতিত সানিলে ভাল ফল পোৱা যায়। এই ঔষধ ঘামচি আৰু বিষাক্ত পোকে বিন্ধা ঠাইত লগালে ভাল হয়। কটা-ছিঙাত এই ঔষধে এণ্টিছেপটিকৰূপে কামত দিয়ে। গ্ৰহণী ৰোগত আঞ্জা হিচাপে এই বনশাক উত্তম পথ্য হিচাপে ব্যৱহৃত হয়। ই হজম শক্তি বৃদ্ধি কৰে আৰু অৰুচি নাইকিয়া কৰাত সহায় কৰে। ফল ঔষধ হিচাপে ব্যৱহাৰ হয়। ফলবোৰ বলকাৰক তথা জুলাপ হিচাপে খাব পাৰি। ভোক বৃদ্ধিতো ফলে সহায় কৰে। চৰ্মৰোগ - যেনে বেচু, শালমইনা হ'লে পাত আৰু কাণ্ডৰ ৰস সেই ঠাইত সানিব লাগে। শৰীৰৰ কোনো অংশত হোৱা বিষ, ফুলি উঠা, জ্বালা-পোৰা কৰাত পাতৰ প্ৰলেপ সানিব লাগে। চোম পৰিলে কেঁচা ফলৰ প্ৰলেপ সেই ঠাইত সানিব লাগে।\nবংশ বৃদ্ধিসম্পাদনা কৰক\nবীজৰ জৰিয়তে এই উদ্ভিদৰ বংশ বিস্তাৰ হয়।\n↑ 1.0 1.1 1.2 1.3 1.4 ড॰ অন্নজ্যোতি গগৈ (জুন-জুলাই ২০০৬). "খাদ্য আৰু ঔষধ হিচাপে ( লাচকচি বা পকমৌ )". বিজ্ঞান জেউতি খণ্ড ৪১ (১ম সংখ্যা): পৃষ্ঠা ২৩-২৪.\n↑ Mohy-ud-dint, A., Khan, Z., Ahmad, M., Kashmiri, M.A., Chemotaxonomic value of alkaloids in Solanum nigrum complex, Pakistan Journal of Botany, 42(1): 653-660, 2010.\n"https://as.wikipedia.org/w/index.php?title=সৰু-পকমৌ&oldid=279965"ৰ পৰা অনা হৈছে\nশেষ সম্পাদনা কৰা হৈছে 1 June 2021 তাৰিখে 05:30 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=35766।\nএই পৃষ্ঠাখন ০১ জুন, ২০২১ তাৰিখে ১১:০০ বজাত অন্তিম সংশোধন কৰা হৈছিল।


8th November 2018 — Guwahatitimes.com\nআজি অভি-নীল হত্যাকাণ্ডৰ ৪৭ অভিযুক্তক পুনৰ নগাঁৱৰ জিলা আৰু সত্ৰ ন্যায়াধীশৰ আদালতত হাজিৰ কৰোৱা হয়। পুনৰ পৰৱৰ্তী শুনানি ১ডিচেম্বৰত।\nৰাজ্য তথা দেশ কঁপোৱা অভি-নীল হত্যাকাণ্ডৰ ৪৭ জন অভিযুক্তক ১০অক্টোবৰ ত নগাঁৱৰ জিলা ন্যায়িক আদালতত হাজিৰ কৰোৱাৰ পিছত আজি পুনৰ তেওঁলোকক হাজিৰ কৰোৱা হয় নগাওঁ জিলা আৰু সত্ৰ ন্যায়াধীশৰ আদালতত । প্ৰথমে ১৮ ছেপ্তেম্বৰত নগাওঁ আদালতত অভিযুক্ত সকলক হাজিৰ কৰোৱা হৈছিল আৰু তাৰ পিছত ১০অক্টোবৰত নগাঁৱৰ জিলা আৰু সত্ৰ ন্যায়ধীশ ৰীতা কৰৰ আদালতত হাজিৰ কৰোৱা […]\nজিতেন দত্ত আৰু মৃনাল হাজৰিকাৰ মুক্তিৰ দাবীত নগাঁৱত জোৰ সমদল।\nজাতীয় নায়কে এতিয়া ৰূপ সলালে। জাতি মাটি ৰক্ষাৰ কথা কোৱা নায়কে বিপৰীত স্থিতি গ্ৰহণ কৰিছে। নিজৰ বঙহৰ ভাই ককাইক আৰক্ষীৰ ৰঙা ঘৰলৈ পঠাই বিদেশীৰ বুকুৰ আপোন হোৱাৰ অখৰা আৰম্ভ কৰিছে। কিন্ত ৰজাঘৰৰ প্ৰতি আজিও ক্ষুভ ৰাজ্যৰ বহু স্থানত। বৃহস্পতিবাৰে নগাঁও ৰত্ন কান্ত বৰকটকী স্কুলৰ খেলপথাৰৰ পৰা জোৰ সমদল বাহিৰ কৰে। জিতেন দ্ত্ত আৰু মৃনাল হাজৰিকাৰ […]\nপঞ্চায়ত নিৰ্বাচন সম্পৰ্কে প্ৰাক্তন মুখ্যমন্ত্ৰী প্ৰফুল্ল কুমাৰ মহন্তৰ মন্তব্য৷\nপঞ্চায়ত নিৰ্বাচন সম্পৰ্কে প্ৰাক্তন মুখ্যমন্ত্ৰী প্ৰফুল্ল কুমাৰ মহন্তৰ মন্তব্য৷ ? অসম গণ পৰিষদে পঞ্চায়ত নিৰ্বাচন অকলে খেলাটো পৰিষদৰ সভাৰ সিদ্ধান্ত৷ ? অসম গণ পৰিষদে দলক শক্তিশালী কৰিবৰ ৱাবে আৰু নিজৰ ক্ৰুটি বোৰ বিচাৰি উলিয়াবৰ বাবেই পঞ্চায়ত নিৰ্বাচন অকলে খেলিব লাগে৷ Adil Shah Nagaon.\nPM Modi wishes Advani on his 91st birthday .\nPrime Minister Narendra Modi on Thursday met senior BJP leader L K Advani at his residence and wished him on his birthday. Mr Modi said, Mr Advani’s contribution towards India’s development is monumental. He said, Mr Advani’s Ministerial tenures are applauded for futuristic decision making and people-friendly policies. The Prime Minister also said, Mr Advani’s […]\nAamir Khan Posts A Thank You Note For The Other Thugs Of Hindostan And Team .\nThursday is very special for Aamir Khan, whose film Thugs Of Hindostan, also starring Amitabh Bachchan, Katrina Kaif and Fatima Sana Shaikh, hits the screens. On the eve of the film’s release, Aamir sharedathank you note for the entire team on social media and to the audience, he wrote, “I want to say that we […]\n5 Killed As Maoists Blow Up Bus In Chhattisgarh .\nAt least five people, includingasecurity personnel, were killed after Maoists triggered an explosion in Chhattisgarh’s Dantewada district today, just four days before the insurgency-hit area is expected to vote for state elections. A soldier of the Central Industrial Security Force (CISF) and four civilians were killed when an improvised explosive device tore through […]\nদীপাৱলীৰ সন্ধিয়া আনন্দ উল্লাসৰ মাজত নগাওঁ জিলাৰ বটদ্ৰৱাত অঘটন ৷\nদীপাৱলীৰ সন্ধিয়া আনন্দ উল্লাসৰ মাজত নগাওঁ জিলাৰ বটদ্ৰৱাত অঘটন ৷ নগাঁও জিলাৰ বটদ্ৰৱাৰ আইভেটি পথাৰত ৰহস্যজনক ভাবে পৰি থকা অৱস্থাত এটি মৃতদেহ উদ্ধাৰ । উদ্ধাৰ হোৱা মৃতদেহটো বটদ্ৰৱাৰ আইভেটি কহুঁৱাতলিৰ মন্টু বৰা বুলি চিনাক্ত কৰিছে স্থানীয় ৰাইজে। মৃতদেহৰ গাত আঘাতৰ চিন স্পষ্ট । ৰহস্যৰ আৱৰ্তত সমগ্র ঘটনা , দুৰ্বৃত্তই হত্যা কৰাৰ সন্দেহ ৷ ঘটনাস্থলীত আৰক্ষী […]\nKohli’s reply attracts trolls on social media\nThe fastest batsman to score 10,000 ODI runs,Virat Kohli recently attractedadeluge of trolls overaresponse toafollower on his social media handle, where he was called an Over Rated Batsman. Over-rated batsman and personally I see nothing special in his batting. I enjoy watching English and Australian batsmen more than these […]\nদীপাৱলীৰ নিশা গহপুৰত অঘটন\nদীপাৱলীৰ আনন্দৰ মাজতে গহপুৰৰ ব্ৰহ্মাজানত ভয়ংকৰ অগ্নিকাণ্ড। অগ্নিকাণ্ডটোত চান মোহন দাস নামৰ ব্যৱসায়ীৰ কাপোৰৰ দোকান সম্পুৰ্ণ সামগ্ৰী ভষ্মিভূত হয়। বৈদ্যুতিক শ্বৰ্ট চাৰ্কিটৰ ফলত অগ্নিকাণ্ড সংগঠিত হোৱাৰ সন্দেহ স্থানীয় ৰাইজৰ।\nWhatsApp Stickers Packs, Private Reply, and Other Features WhatsApp Has Introduced Recently .\nWhatsApp has hadapretty busy year, and we are not just talking about the fake news menace. Apart from taking several measures to curb the spread of fake news on its platform, WhatsApp has introducedabunch of features on its platform recently — group video and voice calling, stickers support, and even payments […]


অসমৰ ৮ লাখ কৃষকে কিয় ঘূৰাই দিব লাগিব ৫৫৪ কৌটি টকা ? - The Cross Current\nশেহতীয়াকৈ অসম আন এক অবাঞ্চিত অভিলেখৰ গৰাকী হৈছে ৷ ভুৱা কৃষকৰ পৰিসংখ্যাত দেশৰ ভিতৰতে শীৰ্ষত আছে অসম ৷ এই তথ্য সদনত দাঙি ধৰিছে খোদ কেন্দ্ৰীয় কৃষিমন্ত্ৰী নৰেন্দ্ৰ সিং টোমৰে ৷\nমঙলবাৰে সদনত কেন্দ্ৰীয় কৃষিমন্ত্ৰীগৰাকীক সোধা হৈছিল যে পি এম কিষাণ আঁচনিৰ অধীনত দেশত কিমান ভুৱা কৃষকে চৰকাৰী অনুদান লাভ কৰিছে ৷ উত্তৰত কৃষিমন্ত্ৰী নৰেন্দ্ৰ সিঙ টোমৰে যি উত্তৰ দাঙি ধৰিলে , সেয়া দেখাৰ পাছত আপোনাৰো নিশ্চয় চকু কপালত উঠিব ৷ কিয়নো পি এম কিষাণ আঁচনিৰ অধীনত ধন লাভ কৰা অযোগ্য কৃষকৰ সংখ্যা দেশৰ ভিতৰতে অসমত সৰ্বাধিক।এতিয়া এই ভুৱা কৃষকসকলৰ পৰা ধন ঘূৰাই নিয়াৰ ব্যৱস্থা গ্ৰহণ কৰিছে কেন্দ্ৰীয় চৰকাৰে ৷ কেন্দ্ৰীয় কৃষিমন্ত্ৰী নৰেন্দ্ৰ সিং টোমৰৰ মন্তব্য অনুসৰি দেশৰ ৪২.১৭ লাখ ভুৱা অযোগ্য কৃষকৰ পৰা পি এম কৃষাণ আঁচনিৰ ২৯৯২ কৌটি টকা ঘূৰাই লোৱা হ’ব।ইয়াৰ ভিতৰত আছে অসমৰ ৮ লক্ষাধিক কৃষক ৷ এই সংখ্যা দেশৰ ভিতৰত সৰ্বাধিক। যাৰ বাবে অসমৰ মুঠ ৮ লাখ ৩৫ হাজাৰ ২৬৮ গৰাকী অযোগ্য কৃষকৰ পৰা ৫৫৪ কোটি টকা চৰকাৰে ঘূৰাই লোৱাৰ প্ৰস্তুতি চলাইছে । অসমৰ পাছতে অযোগ্য কৃষকৰ ক্ষেত্ৰত দ্বিতীয় আৰু তৃতীয় স্থানত আছে তামিলনাডু আৰু পঞ্জাৱ।\nতামিলনাডুৰ ৭.২২ লাখ অযোগ্য কৃষকৰ পৰা চৰকাৰে ৩৪০ কোটি টকা আৰু পঞ্জাৱৰ ৫.৬২ লাখ অযোগ্য কৃষকৰ ৪৩৭ কোটি টকা ঘূৰাই লব। মহাৰাষ্ট্ৰত ৪.৪৫ লাখ অযোগ্য কৃষকৰ পৰা ৩৫৮ কোটি, উত্তৰ প্ৰদেশৰ ২.৬৫ লাখ অযোগ্য কৃষকৰ পৰা ২৫৮ কোটি, গুজৰাটৰ ২.৩৬ লাখ অযোগ্য কৃষকৰ পৰা ২২০ কোটি টকা কেন্দ্ৰীয় চৰকাৰে ঘূৰাই লব বুলি প্ৰকাশ কৰিছে কৃষিমন্ত্ৰী নৰেন্দ্ৰ সিং টোমৰে।\nছিক্কিমত দেশৰ ভিতৰতে আটাইতকৈ কম সংখ্যক অযোগ্য কৃষক আছে। ছিক্কিমত মাত্ৰ এজন অযোগ্য কৃষকে পি এম কৃষাণ আঁচনিৰ ধন লাভ কৰিছে। উল্লেখ্য যে , পি এম কিষাণ আঁচনিৰ জড়িয়তে দেশৰ কৃষকসকলে তিনিটা কিস্তিত বছৰি ৬০০০ টকাকৈ লাভ কৰি আহিছে।কৃষকৰ একাউন্টত ধন জমা হোৱাৰ পাছত হিতাধিকাৰীৰ নথিপত্ৰ পৰীক্ষা কৰোতে বৃহৎ সংখ্যক ভুৱা বা অযোগ্য কৃষকে পি এম কৃষাণ আঁচনিৰ ধন লাভ কৰিছে বুলি জানিব পৰা গৈছে।\nএতিয়া প্ৰশ্ন হয় – এনে ভুৱা কৃষক আৰু দুৰ্নীতিগ্ৰস্ত বিষয়াৰ বাবেই দেশত প্ৰকৃত কৃষকসকল বঞ্চিত হ’বলগীয়া হৈছে নেকি? অসমত কাৰ ভুলৰ বাবে দেশৰ ভিতৰতে সৰ্বাধিক সংখ্যক ভুৱা বা অযোগ্য কৃষকে পি এম কৃষাণ আঁচনিৰ ধন লাভ কৰিলে? দেশবাসীৰ আগত লজ্জানত হোৱাকৈ অভিলেখ সৃষ্টি কৰা অসমৰ কৃষি বিভাগে এতিয়া পৰ্যাপ্ত ব্যৱস্থা লবনে? নে ছছিয়েল মিডিয়াত পথাৰৰ ফটো আপলোড কৰিয়েই দায়িত্ব সামৰিব বিয়াগোম বিভাগটোৰ মন্ত্ৰী-আমোলাই?


ৰুণমীৰ “আজব প্ৰেম” - Hourly Times\nNovember 16, 2019000 1 min3yrs 98\nগীতাৰ্থ উচ্চত্বৰ মাধ্যমিকৰ বিজ্ঞান শাখাৰ প্ৰথম বৰ্ষৰ ছাত্ৰ আৰু গায়ত্ৰী অষ্টম শ্ৰেণীৰ ছাত্ৰী । দুয়ো মেধাসম্পন্ন । গীতাৰ্থই গায়ত্ৰীক প্ৰেমৰ প্ৰস্তাৱ আগবঢ়াইছিল কিন্তু গায়ত্ৰীয়ে সেই প্ৰস্তাৱ গ্ৰহণ কৰা নাছিল । ক্ৰমান্বয়ে দিন বাগৰিল গায়ত্ৰী নৱম শ্ৰেণীলৈ আৰু সি উচ্চত্বৰ মাধ্যমিক দ্বিতীয় বৰ্ষলৈ উত্তীৰ্ণ হ’ল । গীতাৰ্থই ক’লেজলৈ যাওঁতে গায়ত্ৰীহঁতৰ ঘৰৰ ফালে চাই যায় একমাত্ৰ তাইক দেখাৰ আশাতেই । তাই ও সি অহাৰ সময়ত তালৈ অপেক্ষা কৰে । এনেদৰেই যেন আৰম্ভ হৈছিল দুয়োৰে মধুৰ প্ৰেম । তেওঁলোকে ইজনে সিজনক বহুত ভাল পায় । লাহে লাহে দুয়ো দুয়োকে এদিন নেদেখিলেই এবছৰ যেন লগা হ’ল । প্ৰেম গভীৰ হৈছিল । গায়ত্ৰীয়ে গীতাৰ্থক নিজতকৈয়ো বেছি বিশ্বাস কৰিছিল । কথা হৈছিল দুয়োৰে মাজত জীৱনৰ অন্তিম মুহূৰ্ত পৰ্যন্ত দুয়ো দুয়োৰে কাষত থকাৰ । গীতাৰ্থৰ প্ৰতিটো সুখ-দুখত গায়ত্ৰীয়ে অক্সিজেনৰ দৰে লগ দিছিল । কিমান যে কথা পাতিছিল সিহঁতে ! কিমান যে সপোন দেখিছিল গায়ত্ৰীয়ে নিৰৱে ! গীতাৰ্থৰ নামতেই তাই সৃষ্টি কৰিছিল সিহঁতৰ প্ৰেমৰ পৃথিৱী । সি মেছেজ বা ফোন প্ৰথমে নকৰিলেই তাই মুখ ফুলাইছিল । সি তাইক নেদেখা পৰ্যন্ত গায়ত্ৰীহঁতৰ ঘৰৰ পিছফালে থকা পুলত বহি বালিৰে G বুলি লেখি বহুত সময় পাৰ কৰিছিল । গীতাৰ্থৰ খং উঠিলে তাই সৰু ছোৱালীৰ দৰে হৈ তাৰ ঠেহ ভাঙিছিল । বছৰ বাগৰি যোৱাৰ পাছত সি চহৰৰ ক’লেজত পঢ়িবলৈ ল’লে আৰু তাইও ঘৰৰ ওচৰৰে ক’লেজ এখনত পঢ়িবলৈ আৰম্ভ কৰিলে । নিষ্ঠুৰ সময়ে বিষাদৰ এটা টোপোলা তাই লৈ চটিয়াই দিছিল । যিটো বিষাদ গীতাৰ্থই তাইক দিব বুলি কল্পনাও কৰিব পৰা নাছিল । তাইৰ বিশ্বাস ভংগ কৰি , সপোনবোৰ ভাঙিয়েই সি আঁতৰি গৈছিল নি:শব্দে । ইমানৰ পিছতো আত্মাবিশ্বাস হেৰাবলৈ দিয়া নাই তাই । বিলাসীতাত মুগ্ধ হোৱা নাই তাইৰ সপোন । হৃদয়েৰে সেয়ে আজিও বিচাৰে তাই ‘গীতাৰ্থৰ জয় হওঁক । তাৰ সকলো সপোন বাস্তৱায়িত হওক ।


adip-phukan-criticized-himanta-biswa-sarma-and-badruddin-ajmal-tv-rahul-skd– News18 assam\n‘আজমলে ৰাজনীতি এৰি ব্যৱসায় কৰক, ৰাজনীতি ব্যৱসায় নহয়’ – কিয় ক’লে অদীপ ফুকনে?\nবদৰুদ্দিন আজমলক সমালোচনা কৰি অদীপ ফুকনে কয় যে আজমলে ৰাজনীতি এৰি ব্যৱসায় কৰক।\nLast Updated : November 10, 2020, 17:35 IST\nব্ৰহ্মপুত্ৰৰ উপত্যকাৰ পিছত এইবাৰ বৰাকত আৰম্ভ হৈছে অসম জাতীয় পৰিষদৰ কমিটী গঠনে প্ৰক্ৰিয়া। আজি হাইলাকান্দিস্থিত স্থানীয় ৰবীন্দ্ৰ ভবনত অনুষ্টিত হয় অসম জাতীয় পৰিষদৰ কমিটী গঠন সভা আৰু এই সভাত মুখ্য অতিথি হিচাপে উপস্থিত আছিল দলৰ মুখ্য আহ্বায়ক অদীপ কুমাৰ ফুকন। তেওঁৰ উপস্থিতিত অসম জাতীয় পৰিষদৰ হাইলাকান্দি জিলা আহ্বায়ক কমিটী গঠন কৰা হয় লগতে প্ৰায় ৫ শতাধিক লোকে আজি যোগদান কৰিছে অসম জাতীয় পৰিষদত।\n২০২১ নিৰ্বাচনত দলৰ পৰা বৰাক উপত্যকাৰ ১৫খন আসনত প্ৰাৰ্থিত্ব প্ৰদান কৰিব আৰু বৰাক উপত্যকাত ১৫ৰ ভিতৰত ৫খন আসনত জয়লাভ কৰিব বুলি আশাবাদী দলৰ শীৰ্ষ নেতৃত্ব।\nবদৰুদ্দিন আজমলক সমালোচনা কৰি অদীপ ফুকনে কয় যে আজমলে ৰাজনীতি এৰি ব্যৱসায় কৰক। কাৰণ ৰাজনীতি ব্যৱসায়ৰ স্থান নহয় যে AIUDF দলৰ পৰা নিৰ্বাচন খেলিলে ১০ কোটি টকা দি টিকট ক্ৰয় কৰি নিৰ্বাচন খেলিব। পিছত তেনেহলে কেনেকৈ কৰিব সমষ্টি উন্নয়ন। তাতকৈ ভাল অজমলে ব্যৱসায় কৰক।\nঅসম–মিজোৰাম সীমান্তৰ সীমা বিবাদ সন্দৰ্ভত অদীপ ফুকনে কয় যে চৰকাৰে নিজ ইচ্ছাৰে এই সীমান্ত সমস্যা জিয়াই ৰাখিছে। নিৰ্বাচন আহিলে এই সীমান্তৰ সমস্যা আহে আৰু তাৰ পিছত আকৌ কিছুদিনৰ বাবে এইটো সমস্যা সমাধান হয়। নেডাৰ আহ্বায়ক হিচাপে হিমন্ত বিশ্ব শৰ্মাই এইক্ষেত্ৰত গুৰুত্ব প্ৰদান কৰিব লাগিছিল বুলি কয় ফুকনে। তেওঁ কয় যে হিমন্ত বিশ্ব শৰ্মাই মিজোৰামত চৰকাৰৰ গঠন কৰিব পাৰে, কিন্তু মিজোৰামৰ লগত আলোচনা কৰি এই সীমা সমস্যা সমাধান কৰিব নোৱাৰে নেকি? যদিহে অসম জাতীয় পৰিষদ দলৰ চৰকাৰ আহে তেনেহ’লে প্ৰথমে এই সীমা সমস্যা সমাধান কৰিব বুলিও কয় অদীপ ফুকনে।\nFirst published: November 10, 2020, 17:32 IST\nAdip Kumar PhukanAJPassamBadruddin AjmalHimanta Biswa Sarma


নাগৰিকপঞ্জীৰ খচৰা আৰু মিঠাই – Mahabahoo\nHome/Assam News & Articles/নাগৰিকপঞ্জীৰ খচৰা আৰু মিঠাই\nঅসম আন্দোলনৰ আৰম্ভণিৰো আগৰে পৰাই অসমৰ জাতীয় জীৱনৰ সমস্যাৰ সৈতে কলমেৰে তথা অন্যান্য ধৰণে জড়িত হৈ আছিলো হেতুকেই ১৯৮৫ চনৰ ‘অসম চুক্তি’ খনক লৈ মুঠেও সুখী হোৱা নাছিলো বাবেই শ্ৰদ্ধাৰ সৌৰভ কুমাৰ চলিহা ওৰফে সুৰেন্দ্ৰ নাথ মেধিৰ সৈতে (আৰু ডঃ আনন্দ বৰবৰাদেৱো আছিল) অসম চুক্তিৰ বিৰোধীতা কৰি The Sentinel কাকতত চুক্তিখন স্বাক্ষৰিত হোৱাৰ পিছতেই লেখা প্ৰকাশ কৰিছিলো আৰু সম্ভৱতঃ সেয়াই আছিল প্ৰথম লিখিত প্ৰতিবাদ। অসম চুক্তিৰ দৰে এখন চুক্তিৰ বাবে ৮৫৫ জন শ্বহীদ হোৱা নাছিল বা এখন আই-আই-টি, এটা শোধনাগাৰ, দুখন বিশ্ববিদ্যালয়, এখন কলাক্ষেত্ৰ, এখন অগপ চৰকাৰ ইত্যাদিৰ বাবে অসম আন্দোলনটোও হোৱা নাছিল। সমগ্ৰ অসম সেইসময়ত এক অবুজ উন্মাদনাত উটি গৈছিল, গতিকে আমাৰ প্ৰতিবাদ, নিবাৰণ বৰাৰ প্ৰতিবাদ, অতুল বৰাহতৰ প্ৰতিবাদ কাৰো কাণত পৰা নাছিল। অসম চুক্তিৰ ফলাফল আমি দেখিবলৈ পালো বাবে এতিয়া চৰ্চা নকৰো। এইখিনি কথা এইকাৰণেই উল্লেখ কৰিলো- যিহেতু এতিয়া নাগৰিকপঞ্জীৰ খচৰাৰ প্ৰকাশ হোৱাৰ পিছত এক অন্য অবুজ উন্মাদনাত অসম উটি-ভাহি আছে আৰু সেই সময়তেই নাগৰিকপঞ্জী সম্পৰ্কে দুষাৰ কবলৈ ওলাইছো; আৰু ভাবিছো- অকাৰণত মিঠাই বিতৰণ হৈ থকা অসমত মই কবলৈ ওলোৱা কথাখিনিৰ কোনোবাই জানো গুৰুত্ব দিব!! তথাপিও কৈ থব বিচাৰিছো ।\nনাগৰিকপঞ্জীৰ খচৰা প্ৰকাশ হোৱাৰ লগে লগেই অসমত হুলস্থুল নহলেও অসমৰ বাহিৰত অসমৰ বিষয়ে কোনোকালে চিন্তা নকৰা বিভিন্ন সংগঠন, দল, ব‍্যক্তি আদিয়ে অসমৰ ৪০ লাখ ‘নাগৰিকত্বহীন’ লোকক লৈ অৰণ‍্যৰোদন কৰিবলৈ আৰম্ভ কৰিছে তথা এইসকলক কেন্দ্ৰ কৰি ‘ৰোহিংগা’সদৃশ সমস্যাৰ উদ্ভৱ হ’ব, বিশ্বই হাঁহিব, ইত্যাদি মতামত ডাঙি ধৰি এক অন্য পৰিস্থিতিৰ সৃষ্টি কৰিবলৈ বিচাৰিছে; আৰু অসমত আমি আনন্দত উটি গৈছো তথা কোন কোন কৃতিত্বৰ পাত্ৰ – সেইবিষয়ে গৱেষণা আৰম্ভ কৰিছো। ইয়াৰ মাজতে মূল বিষয়টো তল পৰি গৈছে আৰু সেই বিষয়টো হ’ল-এইধৰণৰ নাগৰিকপঞ্জীৰ বাবে অসম আন্দোলন হোৱা নাছিল, যিদৰে ‘অসম চুক্তি’ৰ দৰে এখন চুক্তিৰ বাবে অসম আন্দোলন হোৱা নাছিল বা ৮৫৫ জন শ্বহীদ হোৱা নাছিল।\nমূল বিষয়টো হ’ল- যি ৪০ লাখ লোক নাগৰিকপঞ্জীৰ পৰা বাদ পৰিছে, তেওঁলোক কোন? এই প্ৰশ্ন উঠিলেই উচ্চতম ন‍্যায়ালয়ৰ নাম লৈ কোৱা হয় যে উচ্চতম ন‍্যায়ালয়ৰ তত্ত্বাৱধানত নাগৰিকপঞ্জী প্ৰস্তুত কৰা হৈছে বাবে এনেবোৰ প্ৰশ্ন কোনেও নকৰাই ভাল! উচ্চতম ন‍্যায়ালয়ে নাগৰিকপঞ্জী প্ৰস্তুত কৰা নাই, উচ্চতম ন‍্যায়ালয়ে তত্ত্বাৱধানৰ নামত ‘Content’ আৰু ‘Process’ পৰ্যবেক্ষণ হে কৰিছে, ঘৰে ঘৰে ন‍্যায়াধীশৰ অধীনস্থ বিষয়া-কৰ্মচাৰী যোৱা নাই, ন‍্যায়াধীশে নিযুক্তি দি ‘Data Entry’ কৰোৱা নাই, ইত্যাদি। শুনামতে, Data Entry Operatorৰ বাবে ধাৰ্য কৰা ১৫০০০ টকাৰ পৰা Wipro জাতীয় প্ৰতিস্থানে ৬০০০ টকা কাটি ৰাখি ৯০০০ টকা হে দিছিল প্ৰতিজনৰ নামত আৰু তাৰেপৰা মাজৰ মধ‍্যভোগীয়ে ৪০০০ টকা নিজৰ জেপত থৈ মাত্ৰ ৫০০০ টকাহে প্ৰতিজন অপাৰেটৰক দিছিল; অৰ্থাৎ ১৫০০০/- টকাৰ ঠাইত ৫০০০/-টকা!! উচ্চতম ন‍্যায়ালয়ে হয়তো এইবোৰো চোৱা নাই। Data Entry কিমান মানদন্ডপূৰ্ণ হ’ব পাৰে অনুমান কৰিব পাৰি আৰু অনুমান কৰিব পাৰি যে অইনবোৰ বিষয়তো কেনেধৰণৰ ‘বিত্তীয় ঘটনা’ সংঘটিত হৈছে। এইবোৰৰ বিচাৰ হয়তো মহাগাণনিকৰ কাৰ্যালয়ে কৰিব (যদিহে উচ্চতম ন‍্যায়ালয়ৰ নাম লৈ বাধা দিয়া নহয়), আৰু ১০ বছৰমানৰ পিছত আমি গম পাম (তেতিয়ালৈ মানুহে পাহৰি যোৱাই স্বাভাৱিক, যিদৰে এতিয়াৰ বহু মন্ত্ৰী যে কংগ্ৰেছৰ আছিল-সেয়া পাহৰাৰ দৰেই)!\nযি কি নহওক, নাগৰিকপঞ্জীৰ ৪০ লাখ সংখ‍্যাটোলৈ চোৱা যাওক। অসমৰ বাহিৰৰ ৰাজ‍্যবোৰলৈ অসমত বাস কৰা মাৰোৱাৰী, বিহাৰী, তামিল, বঙালী ইত‍্যাদিৰ নথি-পত্ৰ বিচাৰি প্ৰেৰণ কৰা পত্ৰৰ বিপৰীতে উত্তৰ অথবা নথি-পত্ৰ নহা নাগৰিকৰ সংখ্যা প্ৰায় ৬০০০০০ মান হ’ব বুলি জানিব পৰা গৈছে। গতিকে সংখ্যাটো হৈ পৰিল ৩৪০০০০০ নাগৰিক। এতিয়া ২০১৪ চনলৈ অহা হিন্দু নেপালী, বৌদ্ধ, শিখ আদিক নাগৰিকত্ব প্ৰদান কৰিবলৈ ভাৰত চৰকাৰে দৃঢ়প্ৰতিজ্ঞ হেতুকেই অসমত পুনৰ ১৫০০০০০ হিন্দু বঙালী লোকে নাগৰিকপঞ্জীত অন্তৰ্ভুক্ত হ’ব, অৰ্থাৎ ৩৪ লাখৰ পৰা ১৫ লাখ বাদ দিলে সংখ্যা হৈ পৰিল ১৯ লাখ! অসমৰ ধেমাজি, জোনাই আদিৰ বানবিধ্বস্ত অঞ্চলবোৰৰ বহু লোকৰ ভূমি নাই, কোনো নথি পত্ৰ নাই; এনে খিলঞ্জীয়া লোকৰ সংখ্যা হ’ব প্ৰায় ১২ লাখ বা অধিক। গতিকে সংখ্যা হৈ পৰিল মাত্ৰ ৯ লাখ!! সন্দেহজনক বিদেশী মাত্ৰ ৯ লাখ??\nআকৌ, ২০১১ চনৰ লোকপিয়লৰ পিছত ২০১৫ চনত অসমৰ Projected জনসংখ্যা হ’ব লাগিছিল প্ৰায় ৩৪৬০০০০০ (২% Growth per year); কিন্তু নাগৰিকপঞ্জীৰ বাবে আবেদন কৰিছিল প্ৰায় ৩২৯০০০০০ জন লোকেহে! অৰ্থাৎ ১৭ লাখ লোকে আৱেদন কৰা নাই! এই ১৭ লাখৰ ভিতৰত সন্দেহজনক বিদেশী আছে বুলি আমি নাভাবো, এইসকল আমাৰ খিলঞ্জীয়া লোকেই হ’ব- যিসকলক বাতৰিকাকত, ইলেক্ট্ৰনিক মেডিয়া, মোবাইল আদিয়ে ঢুকি নাপায় তথা অজ্ঞ আৰু জ্ঞাত হ’লেও উদাসীন। গতিকে এইখন নাগৰিকপঞ্জীৰ খচৰাৰ নামত অদৰ্কাৰী উন্মাদনাত মত্ত হৈ লাভ নাই। অসম চুক্তিৰ নামত ১৯৭১ চনলৈ কিমানক বৈধতা দিয়া হ’ল তাৰো হিচাপ আমি যিদৰে নাজানিলো, এইখন নাগৰিকপঞ্জীৰ পৰাও আমাৰ অসমৰ কিবা যে লাভ হ’ব-সেই আশা নকৰাই ভাল। তাতে মুখ‍্যমন্ত্ৰী, ভাৰতৰ গৃহমন্ত্ৰী সকলোৱে কৈ আছে নাগৰিকপঞ্জীৰ পৰা বাদ পৰাসকলে ভয় খাবলৈ একো নাই!! গতিকে যদি কোনোবাই ভয় খাব লাগে, সেয়া হলো আমি। কিন্তু আমি ভয় খোৱা নাই। আমি নায়ক, মহানায়ক নিৰ্বাচন কৰি আছো।\nবেছিদিন নাই, এইখন নাগৰিকপঞ্জীৰ বিৰোধিতা কৰি পুনৰ এক ঐতিহাসিক আন্দোলন আৰম্ভ কৰিব লাগিব। গতিকে হাজেলা মহোদয়ে বা উচ্চতম ন‍্যায়ালয়ে নাগৰিকপঞ্জীৰ খচৰাৰ পৰা নাম বাদ পৰাসকলৰ তালিকাখন প্ৰকাশ কৰিব লাগে, তেতিয়াহে গম পাম-কি হৈছ আৰু কি হ’ব, আৰু দেখিলেহে লেখিম। আজি সেয়েহে আমি অনাহক উন্মাদনাত জাপ মাৰি একো লাভ নাই আৰু অসমৰ বাহিৰতো বিভিন্ন লবীয়ে হুলস্থুল কৰিও একো লাভ নাই। অনতিপলমে আমি গম পাম যে এনে এখন নাগৰিকপঞ্জীৰ বাবে অসম আন্দোলন হোৱা নাছিল।\nআমি সকলোৱে এখন খিলঞ্জীয়া নাগৰিকপঞ্জীৰ বাবে প্ৰস্তুত হোৱাৰ এয়াই প্ৰকৃত সময়। লগতে নাগৰিকত্ব সংশোধনী বিল, ২০১৬ খনক সৰ্বপ্ৰকাৰে প্ৰতিৰোধ কৰাৰো এয়াই প্ৰকৃত সময়। দেখা যাওক, এই নাগৰিকপঞ্জীৰ খচৰাক লৈ উচ্চতম ন্যায়ালয়ে কি পদক্ষেপ গ্ৰহণ কৰে; কি পদক্ষেপ উচ্চতম ন‍্যায়ালয়ে মতিউৰ ৰহমানৰ গোচৰৰ ক্ষেত্ৰত গ্ৰহণ কৰে! অসম আন্দোলন সচাই এক ট্ৰেজেদী হিচাপেই ইতিহাসৰ বক্ষত লিপিবদ্ধ নহওক বুলিয়েই মনৰ ভাব ব‍্যক্ত কৰিলো, কোনো বিতৰ্কৰ বাবে নহয়। কাৰণ, আমি অসম আন্দোলনত অংশগ্ৰহণ কৰোতে আমাৰ বয়স আছিল ১৮/১৯ বছৰ, আৰু এতিয়া ষাঠীৰ দেওনা ষ্পৰ্শ কৰিবলৈ বেছি দিন নাই; কিছুমান মন্ত্ৰী হ’ল, মুখ‍্যমন্ত্ৰী হ’ল-কিন্তু অসম আন্দোলনৰ বা আপোচমূলক অসম চুক্তিখনৰ দ্বাৰা অসমৰ মৌলিক সুফল একো চকুত নপৰিল, এতিয়াও একেবোৰ বিষয়ক লৈ আন্দোলন চলিয়েই আছে। কংগ্ৰেছে আৰম্ভ কৰা বিদেশী সমস‍্যা বিজেপিয়ে নতুন মাত্ৰা প্ৰদান কৰি অসম আন্দোলনৰ মূল ভিত্তিয়েই উছন কৰিবলৈ বদ্ধপৰিকৰ। গতিকে এই নাগৰিকপঞ্জীৰ খচৰাক লৈ মিঠাই খালে মধুমেহ ৰোগৰ বলি হব লাগিব বুলিয়েই মনৰ ভাব ব‍্যক্ত কৰিলো।৪০ লাখক লৈ অসমৰ বাহিৰৰ হুলস্থলৰ যিদৰে অৰ্থ নাই, আমাৰো আনন্দৰ অৰ্থ নাই(সেইবাবেই অসমৰ ভিতৰতো হুলস্থুল-হুমুনিয়াহ সেইসকলৰ নাই-যিসকলৰ আগ্ৰাসনৰ বিৰুদ্ধে অসম আন্দোলন কৰা হৈছিল)। প্ৰকৃততে কি হৈছে-সময়ে প্ৰমাণ কৰিব। প্ৰণাম। (০৫/০৮/২০১৮)\nImpact of Covid-19 on India’s Differently Abled\n‘কেব’ৰ পৰা ‘কা’লৈ ঘটনাক্ৰম\nমই যদি অসমৰ জাতীয় নায়ক হলোহেতেন- (বিশেষ পুৰস্কাৰ )


বাতিল হ'বনে AFSPA? ইতিহাসে কি কয়...\nবাতিল হ’বনে AFSPA? ইতিহাসে কি কয়…\nঅসমীয়া প্ৰতিদিন ৰ দ্বাৰা\t Dec 6, 2021 ত শেষ সম্পাদনা কৰা হৈছে\nAFSPA- ৪ ডিচেম্বৰ ২০২১, শনিবাৰে নাগালেণ্ডৰ মন জিলাত সন্ত্ৰাসবাদীৰ সন্দেহত ২১ নম্বৰ অৰ্ধ-সামৰিক আছাম ৰাইফলছৰ বাহিনীৰ কেডাৰে ১৭ জনকৈ সাধাৰণ নাগৰিক তথা শ্ৰমিকক হত্যা কৰা ঘটনাই সমগ্ৰ দেশতে চাঞ্চল্যৰ সৃষ্টি হৈছে। এই ঘটনাৰ লগে লগে হত্যাকাৰী আছাম ৰাইফলছৰ জোৱান তথা বিষয়াৰ শাস্তিৰ দাবী উত্থাপন হৈছে। আছাম ৰাইফলছৰ এই গণহত্যাৰ বাবে নাগালেণ্ডত সৃষ্টি হৈছে তীব্ৰ প্ৰতিবাদ।\nসোমবাৰে সমগ্ৰ নাগালেণ্ড ৬ ঘণ্টাৰ বাবে বন্ধ ঘোষণা কৰা হয়। নাগা ষ্টুডেণ্ট ফেডাৰেচনে আহ্বান জনোৱা এই বন্ধৰ প্ৰভাৱ আছিল সৰ্বাত্মক। বন্ধৰ সময়ছোৱাত সকোল ব্যৱসায়িক প্ৰতিষ্ঠান, দোকান-বজাৰ, যান-বাহনৰ চলাচল, চৰকাৰী, বেচৰকাৰী কাৰ্যালয়, অনুষ্ঠান-প্ৰতিষ্ঠান বন্ধ থাকে।\nক্লিক কৰি পঢ়কঃ নদীবান্ধ বিৰোধিতা…\nকেৱল নাগালেণ্ডেই নহয় উত্তৰ-পূৰ্বাঞ্চলৰ সকলো ৰাজ্যতেই এই ঘটনাই ব্যাপক প্ৰভাৱ পেলাইছে। সমান্তৰালকৈ দেশৰ বিভিন্ন প্ৰান্তত, বিভিন্ন ক্ষেত্ৰৰ লোকে এই ঘটনাৰ প্ৰতিক্ৰিয়া ব্যক্ত কৰিছে। এঅই ঘটনাৰ পিছতেই ব্যাপক ভাৱে চৰ্চিত হৈছে এটা বিশেষ শব্দ- AFSPA।অৰ্থাৎ সশস্ত্ৰ সেনা বাহিনীৰ বিশেষ ক্ষমতা আইন।\nকি এই AFSPA?\nদেশৰ আভ্যন্তৰীণ সমস্যাৰ সৈতে মোকাবিলা কৰাৰ বাবে ১৯৫৮ চনৰ ২২ মে’ তাৰিখে ভাৰতৰ সংসদত গৃহীত কৰা হৈছিল AFSPA অৰ্থাৎ সশস্ত্ৰ সেনা বাহিনী বিশেষ ক্ষমতা আইন।মানৱ অধিকাৰ ব্যাপকভাৱ খৰ্ব হোৱাৰ সুযোগ থকা এই আইনখন প্ৰথমঅৱস্থাত অসম-মণিপুৰত বাহাল হোৱা এই আইন ১৯৫৮ চনৰ ১১ চেপ্তেম্বৰ তাৰিখে উত্তৰ পূৰ্বাঞ্চলৰ আন আন ৰাজ্যসমূহতো প্ৰযোজ্য কৰা হয়।\nএই আইনৰ মূল উদ্দেশ্য আছিল উত্তৰ পূৰ্বাঞ্চলৰ ৭ ৰাজ্য অসম, অৰুণাচল, মিজোৰাম, নাগালেণ্ড, মণিপুৰ, মেঘালয় আৰু ত্ৰিপুৰাত বিচ্ছিন্নতাবাদী কাৰ্যকলাপ ৰোধ কৰা। মানৱ অধিকাৰ ভূ-লণ্ঠিত কৰি গৃহীত কৰা এই আইন পৰৱৰ্তী সময়ত অৱশ্যে উত্তৰ-পূৰ্বাঞ্চলৰ উপৰিও দেশৰ আন দুখন ৰাজ্য পঞ্জাৱ আৰু চণ্ডীগড়ত প্ৰযোজ্য কৰা হয়। ১৯৮৩ চনৰ ১৫ অক্টোবৰত এই দুখন ৰাজ্যত সৃষ্টি হোৱা বিদ্ৰোহ দমনৰ বাবে AFSPA বলবৎ কৰা হৈছিল। একেদৰে ১৯৯০ চনৰ চেপ্তেম্বৰত জন্মু-কাশ্মীৰতো বলবৎ কৰা হয় বহু বিতৰ্কিত AFSPA। কিন্তু ১৪ বছৰৰ পিছত ১৯৯৭ চনত এই দুই ৰাজ্যৰ পৰা AFSPA প্ৰত্যাহাৰ কৰা হয়। প্ৰত্যাহাৰ কৰা নহ’ল উত্তৰ পূৰ্বাঞ্চলৰ ৰাজ্যসমূহৰ পৰা।\nAFSPA কিয় মানৱ অধিকাৰ বিৰোধ?\n১৯৪৭ চনত দেশ স্বাধীন হোৱাৰ পিছতো দেশ বৃটিছে প্ৰণয়ন কৰা বিভিন্ন নীতি, নিয়ম তথা আইনৰ আধাৰতেই পৰিচালনা হৈছিল। স্বাধীনতাৰ পূৰ্বে ১৯৪২ চনত বৃটিছ বিৰোধী সংগ্ৰামে দেশত তীব্ৰ ৰূপ ধাৰণ কৰাৰ কথা সকলোৰে জ্ঞাত। ১৯৪২ চনত ভাৰত ত্যাগ আন্দোলনে সমগ্ৰ দেশতে তীব্ৰ ৰূপ ধাৰণ কৰিছিল। ঔপনিৱেশিক বৃটিছে চৰকাৰে বৃটিছ বিৰোধী এই ভাৰত ত্যাগ আন্দোলনক দমন কৰিবলৈ এখন বিশেষ আইন বলবৎ কৰিছিল। ১৯৪২ চনৰ ১৫ আগষ্ট তাৰিখে ভাৰত ত্যাগ আন্দোলন কঠোৰ হাতেৰে দমন কৰিবলৈ সাম্ৰাজ্যবাদী বৃটিছে The Armed Forces Special Powers Ordinance of 1942 নামৰ আইন বলবৎ কৰে।\nসাম্ৰাজ্যবাদী বৃটিছে যিহেতু এই আইন আন্দোলন দমন কৰাৰ উদ্দেশ্যৰেই বলবৎ কৰিছিল সেয়েহে এই আইনত মানৱ অধিকাৰ বিষয়টোবোৰক বিশেষ গুৰুত্ব প্ৰদান কৰা হোৱা নাছিল। যিহেতু বৃটিছৰ মূল উদ্দেশ্যই আছিল আন্দোলন দমন কৰা গতিকেমানৱ অধিকাৰ আদি বিষয়বোৰ গৌণ হৈ পৰিছিল।\nএই আইনৰ আলমতে বৃটিছে ভাৰত ত্যাগ আন্দোলন দমন কৰিবলৈ বহু কঠোৰ পদক্ষেপ হাতত লৈছিল। গতিকে এই আইন প্ৰত্যক্ষভাৱেই আছিল মানৱ অধিকাৰ বিৰোধী।\nস্বাধীনতাৰ পৰৱৰ্তী সময়ত ভাৰত চৰকাৰে দেশৰ নিৰাপত্তা আৰু দেশত সৃষ্টি হোৱা অস্থিৰ পৰিস্থিতিৰ সৈতে মোকাবিলা কৰিবলৈ এখন কঠোৰ আইনৰ প্ৰয়োজন হৈ পৰিছিল। সেই প্ৰয়োজন পূৰণ কৰিছিল বৃটিছে আন্দোলন দমন কৰিবলৈ বলবৎ কৰা The Armed Forces Special Powers Ordinance of 1942 আইনখন। ভাৰত চৰকাৰে সেই আইনখনৰ আধাৰতে The Armed Forces Special Power Act of 1948 তৈয়াৰ কৰিছিল।\nঅৱশ্যে এই আইন বলবৎ কৰাৰ পূৰ্বে ভাৰত চৰকাৰে আন ৪ খন বিধেয়ক বলবৎ কৰিছিল। সেই ৪ খন বিধেয়ক আছিল ক্ৰমে The Bengal Disturbed Areas (Special Powers of Armed Forces) Ordinance, The Assam Disturbed Areas (Special Powers of Armed Forces) Ordinance, The East Bengal Disturbed Areas (Special Powers of Armed Forces) Ordinance আৰু The United Provinces Disturbed Areas (Special Powers of Armed Forces) Ordinance ।\nএই ৪ আইন গৃহীত হোৱাৰ মাত্ৰ ১ টা বছৰ পিছতেই আকৌ ৪ খন আইনকে বাতিল কৰি নতুনকৈ The Armed Forces Special Power Act of 1948 খন গৃহীত কৰা হয়। ১৯৫৮চনৰ ২২মে তাৰিখে অনুৰূপ “সশস্ত্র সেনা বাহিনী বিশেষ ক্ষমতা( অসম-মনিপুৰ) আইন”নামৰ এখন আইন বলবৎ কৰে।\nকি আছে এই আইনত?\nবহু বিতৰ্কিত তথা মানৱ অধিকাৰ পৰপন্থী AFSPAত আছে ৭ তা বিশেষ ধাৰা। ইয়াৰে ৪ৰ পৰা ৬ নং ধাৰাত উল্লেখ কৰা প্ৰতিটো শব্দই মানৱ অধিকাৰ উলংঘন কৰিছে। ভাৰতীয় সংবিধানে নাগৰিকক প্ৰদান কৰা বহু কেইটা অধিকাৰৰ পৰপন্থী এই ধাৰাচ উল্লেখিত প্ৰতিটো শব্দ।\nআইনখনৰ ৪ নং ধাৰাত উল্লেখ আছে যে, এই আইনৰ ৩ নং ধাৰাৰ দ্বাৰা ঘোষিত অশান্ত অঞ্চলত যিকোনো আয়ুক্ত পৰ্যায়ৰ বিষয়া , অনা-আয়ুক্ত বিষয়া বা সম-পৰ্যায়ৰ সেনা বিষয়াই যদি অনুভৱ কৰে যে কোনোবাই আইন অমান্য কৰিছে তেন্তে সেই ব্যক্তিৰ ওপৰত গুলীচালনা অথবা সশস্ত্র বল প্রয়োগ কৰিব পাৰিব। এনে অভিযান কালত মৃত্যু হ’লেও সেনা বাহিনী জগৰীয়া নহ’ব।\nবিদ্রোহীয়ে ব্যৱহাৰ কৰাৰ সন্দেহত যিকোনো গোপন ঘাটি বা সশস্ত্র প্রশিক্ষণ শিবিৰ বা যি কোনো তেনেধৰণৰ গাঁথনি সেনাবাহিনীয়ে ধংস বা নষ্ট কৰিব পাৰিব। ইয়াৰোপৰি আইনী জাননী নোহোৱাকৈয়ে কেৱল মাত্র সন্দেহৰ ভিত্তিত এজন ব্যক্তিক অপৰাধত জড়িত বুলি আটক কৰিব পাৰিব। আনকি কোনো ব্যক্তিয়ে ভৱিষ্যতে অপৰাধ কৰিব পাৰে বুলিও এই ধাৰাৰ অধীনত যিকোনো ব্যক্তিক আটক কৰিব পৰাৰ ক্ষমতা প্ৰদান কৰা হৈছে।\nএই আইনৰ জৰিয়তে আইনী জাননী অবিহনে যিকোনো আৱাস গৃহত প্রৱেশ কৰি সেনা বাহিনীয়ে কোনো ব্যক্তিক আইন বিৰোধী সামগ্রী লগত ৰখাৰ অভিযোগত আটক কৰিব পাৰে।\nAFSPA অপপ্ৰয়োগৰ অভিযোগৰ তালিকা যিমানেই দীঘল সীমানেই ভয়াবহ\nউত্তৰ পূৰ্বাঞ্চলৰ ৭ ৰাজ্য আৰু জন্মু-কাশ্মীৰত বলবৎ হৈ থকা AFSPA বাতিলৰ বাবে দীৰ্ঘদিনৰ পৰা দাবী উত্থাপন হৈ আহিছে। কেৱল দাবীয়েই নহয় ইয়াৰ বিৰুদ্ধে হৈছে তীব্ৰ প্ৰতিবাদ। এই আইন প্ৰত্যাহাৰৰ দাবীৰে হৈছে ৰাজপথৰ সংগ্ৰাম তথা বিভিন্ন আলোচনা-বিলোচনা। অৱশ্য বৰ্তমান ত্ৰিপুৰাত কাৰ্যকৰী হৈ থকা নাই AFSPA।\nত্ৰিপুৰাত নেচনেল লিবাৰেচন ফ্ৰণ্ট অফ ত্ৰিপুৰা আৰু অল ত্ৰিপুৰা ট্ৰাইবেল ফ’ৰ্চ নামৰ দুটা বিদ্ৰোহী সংগঠনক দমন কৰাৰ বাবে ১৯৯৭ চনত ৰাজ্যখনত বলবৎ কৰা হৈছিল AFSPA। পৰৱৰ্তী সময়ত ৰাজ্যখনত সৃষ্টি হোৱা প্ৰবল প্ৰতিবাদৰ ওচৰত হাৰ মানি ৰাজ্যখনৰ পৰা প্ৰত্যাহাৰ কৰা হৈছিল AFSPA।\nত্ৰিপুৰাৰ দুই বিদ্ৰোহ সংগঠন দমনৰ নামত সেমাই ১৯৯৭ চনৰ পৰা ৰাজ্যখনৰ জনসাধাৰণ ওপৰত অকথ্য নিৰ্যাতন হোৱাৰ অভিযোগ উত্থাপিত হৈছিল। ইয়াৰ ভিতৰত দেশ জুৰি চাঞ্চল্য সৃষ্টি হোৱা এটা অভিযোগ আছিল ১৯৮৮ চনত ত্ৰিপুৰাৰ ১৪ গৰাকী মহিলাক আছাম ৰাইফলছৰ জোৱানৰ ধৰ্ষণ। ১৯৮৮ চনৰ ৩১ মে’ত পশ্চিম ত্ৰিপুৰাৰ খৈয়াই নামৰ মহকুমাৰ এখন গাঁৱত ১৪ গৰাকী জনজাতীয় মহিলাক আছাম ৰাইফলছৰ সেনা জোৱানৰ দ্বাৰা ধৰ্ষণ কৰাৰ অভিযোগ উত্থাপিত হৈছিল আৰু দেশজুৰি এই বিষয়ে চাঞ্চল্য সৃষ্টি হৈছিল।\nএকেদৰে ২০০৬চনৰ ৯ ফেব্রুৱাৰত ঢলাই জিলাত এক সামৰিক অভিযানৰ সময়ত ভাৰতীয় সেনাবাহিনীয়ে তিনিগৰাকী মহিলাক হাত ভৰি বান্ধি চলোৱা গণ ধৰ্ষণৰ ঘটনা সংঘটিত হৈছিল। ইয়াৰোপৰি ১৯৯৩ চনৰ পৰা ২০০৭চনৰলৈকে ১০৩জন নিৰীহ যুৱকক ভূৱা সংঘৰ্ষৰ নামত সশস্ত্র সেনাবাহিনীৰ দ্বাৰা হত্যাৰো ঘটনা সংঘটিত হৈছিল।\nঅৰুণাচল প্ৰদেশত AFSPA ৰ বলত সেনাই চলোৱা আটাইতকৈ ভয়াবহ ঘটনাটো সংঘটিত হৈছিল ২০০২ চনত। সেইবছৰৰ ৫ জুন তাৰিখে বৰডুৰীয়া নামৰ অঞ্চলটোত এন এছ চি এনৰ বিৰুদ্ধে অভিযান চলোৱাৰ নামত প্রায় চাৰি শতাধিক সাধাৰণ গঞাৰ ওপৰত ভাৰতীয় সেনা বাহিনীয়ে চলাইছিল অমানুষিক শাৰিৰীক অত্যাচাৰ।\nএকেদৰে ১৯৯৭ আৰু ১৯৯৮ চনত মেঘালয় ৰাজ্যত বিদ্রোহীৰ বিৰুদ্ধে ভাৰতীয় সশস্ত্র সেনা বাহিনীয়ে চলোৱা OPERATION BIRDIE নামৰ সেনা অভিযানৰ সময়ত বহুতো খাচী মহিলাক ধৰ্ষণ কৰাৰ অভিযোগ উত্থাপন হোৱাৰ লগতে বিদ্রোহীৰ সৈতে সংঘৰ্ষ হোৱাৰ সময়ত মহিলাসকলক ঢাল হিচাপেও ব্যৱহাৰ কৰাৰো অসংখ্য অভিযোগ আছে ।\nউত্তৰ পূৰ্বাঞ্চলৰ আন এখন ৰাজ্য মিজোৰামতো AFSPAৰ বলত সেনাই চলোৱা বৰ্বৰতাৰ উদাহৰণ বহু আছে।১৯৬৬চনত মিজে নেচনেল ফ্ৰণ্টৰ নামৰ বিদ্ৰোহী সংগঠনটোক দ৯মন কৰাৰ বাবে সেনাই অভিযান চলাইছিল। সেই অভিযানত সশস্ত্র ভাৰতীয় সেনাৰ বিৰুদ্ধে ধৰ্ষণ, নিৰ্যাতন, হত্যা, প্ৰমাণবিহীন ভাৱে আটক আদিৰ বহুতো অভিযোগ আছে।ৰাজ্যখনত বিদ্ৰোহী দমনৰ নামত সেনাই ১৩ বছৰীয়া এগৰাকী ছোৱালীক গণ ধৰ্ষণ কৰাৰো অভিযোগ আছে।\nAFSPAৰ অপৰয়োগ নাগালেণ্ডতো কম নহয়। ৰাজ্যখনত AFSPAৰ বাবেই সেনাৰ দ্বাৰা নিগৃহীত হোৱাৰ ঘটনা সকলো লোকৰ বাবেই তেনেই সাধাৰণ।।ভূৱা সংঘৰ্ষ, সন্দেহৰ আধাৰত নিৰীহ লোকক গ্রেপ্তাৰ কৰা, উৎপীড়ন চলোৱা এক সাধাৰণ ঘটনাৰ দৰেই হৈ পৰিছে এই ৰাজ্যখনত।\n৪ ডিচেম্বৰ ২০২১ ত যিদৰে সাধাৰণ লোকক সেনা বাহিনীয়ে সন্ত্ৰাসবাদীৰ সন্দেহত সগুলীয়াই হত্যা কৰিলে তেনে এক অনূৰূপ ঘটনা সংঘটিত হৈছিল ১৯৯৫ চনত। সেইবাৰ সেনা বাহিনীয়ে তহল দি থকাৰ সময়তে এখন বাহনৰ চকা ফুটাৰ বাবেই সেনাই নিৰ্বিচাৰ গুলীচালনা কৰিছিল। সেই ঘটনাত এজনী ৩ বছৰীয়া আৰু এজনী ৮ বছৰীয়া কন্যা শিশুৰ লগতে মুঠ ৭ জন থিতাতে নিহত হোৱাৰ লগতে আহত হৈছিল ২০ জনৰো অধিক লোক।\nAFSPAৰ দ্বাৰা আটাইতকৈ বেছি ক্ষতিগ্ৰস্ত হৈছে মণিপুৰ আৰু অসম। ১৯৯০চনত বিদ্রোহী সংগঠন ULFA আৰু NDFBৰ বিৰুদ্ধে আৰম্ভ হোৱা সেনা অভিযান “বজৰং” আৰু ১৯৯২চনত আৰম্ভ হোৱা অপাৰেচন “ৰাইনো”ৰ সময়ত সাধাৰণ নাগৰিকৰ গণতান্ত্রিক অধিকাৰ আৰু মানৱ অধিকাৰ ব্যাপক হাৰত খৰ্ব হোৱাৰ অভিযোগ আজিও সাধাৰকণ ৰাইজৰ মুখে। কুৰিতাতকৈ অধিক সেনাৰ ভুৱা সংঘৰ্ষ আৰু ধৰ্ষণৰ গোচৰৰ ৰায়দান কৰিছে গুৱাহাটী উচ্চ ন্যায়ালয়ে। মানৱ অধিকাৰ সংগ্ৰাম সমিতি মাছৰ মতে ৯০ টাৰো অধিক সেনাৰ দ্বাৰা ধৰ্ষণৰ অভিযোগ আৰু হাজৰৰোধিক ভুৱা সংঘৰ্ষৰ ন্যায়িক তদন্ত হোৱা নাই।\nAFSPA প্ৰত্যাহাৰৰ বাবে চলিছে সংগ্ৰাম\nউত্তৰ পূৰ্বাঞ্চলত প্ৰযোজ্য হৈ থকা AFSPA প্ৰত্যাহাৰ বাবে দীৰ্ঘদিনৰ পৰা চলি থকা সংগ্ৰামখনক অধিক ব্যাপক কৰি তুলিছিল মণিপুৰৰ ইৰম চানু শৰ্মিলাই। একেদৰে ২০০৪ চনৰ ১৫ জুলাইত মণিপুৰৰ কাংলা ফৰ্টৰ সন্মুখত বহুকেইগৰাকী মহিলাই আফস্পা আইনৰ বিৰোধিতাৰে উলংগ হৈ প্ৰতিবাদ কৰাৰ ঘটনাই বিশ্বব্যাপি প্ৰতিক্ৰিয়াৰ সৃষ্টি কৰিছিল।\n২০০০ চনৰ ২ নৱেম্বৰৰ পৰা মণিপুৰৰ ২৮ বছৰীয়া যুৱতী ইৰম চানু শৰ্মিলাই AFSPA প্ৰত্যাহাৰৰ দাবীৰে অনশন আৰম্ভ কৰিছিল। সুদীৰ্ঘ ১৬ বছৰ ধৰি ইৰম শৰ্মিলাই অনশন অব্যাহত ৰাখিছিল। ইয়াৰ ফলত তেওঁ বিশ্বৰে দীৰ্ঘসময় ধৰি অনশন কৰা নাৰী হিচাপে পৰিগণিত হৈ পৰে। অৱশ্যে ইৰম শৰ্মিলাৰ এই প্ৰতিবাদে চৰকাৰৰ গা লৰাব পৰা নাছিল।\n২০০৪ চনৰ ১৫ জুলাইত মণিপুৰৰ কাংলা ফৰ্টৰ সন্মুখত বহু কেইগৰাকী মহিলাই AFSPA বিৰোধিতাৰে উলংগ হৈ প্ৰতিবাদ কৰিছিল। অসম ৰাইফলছৰ তদানীন্তন মুখ্য কাৰ্যালয়ৰ সন্মুখত মহিলাসকলে ‘ভাৰতীয় সেনা, আহক, আমাক ধৰ্ষণ কৰক’- বুলি বেনাৰেৰে নিজক আৱৰি প্ৰতিবাদ সাব্যস্ত কৰিছিল৷\nসশস্ত্র সেনা বাহিনী বিশেষ ক্ষমতা আইন সন্দৰ্ভত বিভিন্ন আয়োগৰ প্রতিবেদন\nন্যায়াধীশ বি.পি.জীৱন ৰেড্ডী আয়োগৰ প্রতিবেদন\nভাৰত চৰকাৰে ২০০৪চনত উচ্চতম ন্যায়লয়ৰ প্রাক্তন ন্যায়াধীশ বি.পি.জীৱন ৰেড্ডীৰ নেতৃত্বত পাঁচজনীয়া এখন আয়োগ গঠন কৰি দিছিল। এই আয়োগক AFSPAৰ অধীনত হোৱা ব্যাপক অপপ্ৰয়োগৰ বিষয়ে উত্থাপিত দাবীৰ তদন্তৰ দায়িত্ব প্ৰদান কৰা হৈছিল। ৰেড্ডী আয়োগে মানৱ অধিকাৰ খৰ্বৰ ঘটনাবোৰৰ চৰজমিন তদন্ত কৰি ২০০৬ চনৰ ৬জুন তাৰিখে কেন্দ্রীয় চৰকাৰক নিজৰ প্রতিবেদন দাখিল কৰে। দীঘলীয়া প্রতিবেদন খনত আয়োগে কুখ্যাত সশস্ত্র আইনখন বাতিল কৰি কেন্দ্রীয় চৰকাৰক এখন নতুন মানৱীয় আইন প্রৱৰ্তনৰ পৰামৰ্শ আগবঢ়াই।\nন্যায়াধীশ বাৰ্মা সমিতিৰ প্রতিবেদন\n২০১২চনৰ ১৬ ডিচেম্বৰত নতুন দিল্লীত সংঘটিত লোমহৰ্ষক নিৰ্ভয়া গণ ধৰ্ষণ ঘটনাৰ এসপ্তাহৰ পিছতে কেন্দ্রীয় চৰকাৰে উচ্চতম ন্যায়লয়ৰ প্রাক্তন ন্যায়ধীশ জগদীশ চৰণ বাৰ্মাৰ নেতৃত্বত দেশত ক্রমাৎ বৃদ্ধি পোৱা যৌন নিৰ্যাতন আৰু ধৰ্ষণৰ ঘটনা আৰু ভাৰতীয় আইনৰ সন্দৰ্ভত অধ্যয়ন কৰি নিজৰ প্রতিবেদন দাখিল কৰিবলৈ তিনিজনীয়া এখন সমিতি গঠন কৰি দিছিল। বাৰ্মা সমিতিয়ে কেন্দ্রীয় চৰকাৰক দাখিল কৰা ৬৫৭ পৃষ্ঠাৰ প্রতিবেদনত আইনৰ বিভিন্ন সংশোধনীৰ লগতে উত্তৰ পূৰ্ব্বাঞ্চলৰ পৰা AFSPAখন বাতিল কৰিবলৈও পৰামৰ্শ আগবঢ়াইছিল।\nন্যায়াধীশ হেগড়ে আয়োগৰ প্রতিবেদন\nউচ্চতম ন্যায়লয়ে উত্তৰ পূৰ্ব্বাঞ্চলৰ মনিপুৰত ১৯৭৮চনৰ পৰা ২০১০ চনলৈকে সংঘটিত ১৫২৮ টা ভুৱা সংঘৰ্ষ ঘটনাৰ তদন্ত কৰিবলৈ উচ্চতম ন্যায়ালয়ৰ প্রাক্তন ন্যায়াধীশ সন্তোষ হেগড়েৰ নেতৃত্বত এখন তিনিজনীয়া আয়োগ গঠন কৰি দিছিল। এই আয়োগে ২০১৩চনৰ এপ্রিল মাহত উচ্চতম ন্যায়ালয়ত দাখিল কৰা নিজৰ প্রতিবেদনত বহুতো ভুৱা সংঘৰ্ষৰ ঘটনাৰ কথা উল্লেখ কৰাৰ লগতে AFSPA আইনখনে মনিপুৰত সমগ্র আইন ব্যৱস্থাটোকে প্রহসনত পৰিণত কৰিছে বুলি উল্লেখ কৰিছে।\nৰাষ্ট্রীয় মানৱ অধিকাৰ আয়োগৰ প্রতিবেদন\n২০১৩ চনৰ ২৩ অক্টোবৰ তাৰিখে ৰাষ্ট্রীয় মানৱ অধিকাৰ আয়োগৰ অধ্যক্ষ কে.জি বালাকৃষ্ণণে মনিপুৰত চৰজমিন তদন্ত কৰি ৰাজহুৱাভাৱে উথ্থাপিত হোৱা ৪৬টা ভুৱা সংঘৰ্ষ ঘটনাৰ ভিতৰত ২০টা ঘটনাৰ বাবে সেনা বাহিনীক পোনপটিয়াকৈ জগৰীয়া কৰি আক্রান্ত পৰিয়ালক উপযুক্ত ক্ষতিপূৰণ দিবলৈ সেনা বাহিনীক নিৰ্দেশ দিয়াৰ উপৰিও ভাৰত চৰকাৰক AFSPA বাতিলৰ বাবে পৰামৰ্শ আগবঢ়াইছে।\nআনহাতে উচ্চতম ন্যায়ালয়ে ২০১৬ চনৰ এটা ৰায়ৰ নিৰ্দেশত কৈছিল যে সেনা বা অৰ্ধসামৰিক বাহিনীয়ে কোনো পৰিস্থিতিত অত্যাধিক বল বা প্ৰতিশোধ ল’ব নোৱাৰে। অঞ্চলটো যিমানেই উগ্ৰপন্থীপ্ৰধান নহওক অথবা AFSPA আইনেই অব্যাহত থাকক।\nৰাষ্ট্র সংঘৰ মানৱ অধিকাৰ পৰিষদ ,এমনেষ্টি ইন্টাৰনেচনেল ,তথা হিউমেন ৱাটচ আদিৰ দৰে আন্তৰ্জাতিক মানৱ অধিকাৰ সংস্থা সমূহেও ভাৰতবৰ্ষৰ পৰা AFSPA আইনখন বাতিল কৰিবলৈ কেন্দ্রীয় চৰকাৰক অনুৰোধ জনাই আহিছে । সশস্ত্র সেনা বাহিনী বিশেষ ক্ষমতা আইনখনে International Covenant on Civil and Political Rights ৰ ৬নং অনুচ্ছেদক অৱমাননা কৰিছে বুলিও এই সংস্থা সমূহে অভিযোগ তুলিছে।\nপুনৰ AFSPAৰ বিৰুদ্ধে মাত মাতিছে বহুজনে\nনাগালেণ্ডৰ মুখ্যমন্ত্ৰী নেফিউ ৰিঅ’ই ৪ ডিচেম্বৰত সংঘটিত হোৱা গণ হত্যাৰ বিৰুদ্ধে মাত মতাৰ লগতে AFSPA আইনৰ বিৰোধিতা কৰিছে। তেওঁ কৈছে যে এ এফ এছ পি এ (AFSPA) ক ৰাজ্যখনৰ পৰা আঁতৰ কৰিব লাগে। তেওঁ কৈছে, “মই কেন্দ্ৰীয় গৃহমন্ত্ৰীৰ সৈতে কথা পাতিছো, তেওঁ বিষয়টো অতি গুৰুত্বসহকাৰে লৈছে আৰু আমি ক্ষতিগ্ৰস্ত পৰিয়ালবোৰক আৰ্থিক সাহায্য আগবঢ়াইছো।” তেওঁ কৈছে, আমি কেন্দ্ৰীয় চৰকাৰক নাগালেণ্ডৰ পৰা AFSPA আঁতৰাবলৈ কৈছো, এই আইনে আমাৰ দেশৰ ভাবমূৰ্তি কলুষিত কৰিছে।”\nআনহাতে লোকসভাত ভাষণ প্ৰদান কৰি এ আই এম আই এমৰ সাংসদ আসাদুদ্দিন ওৱাইচিয়ে কয়, “নাগালেণ্ডত ১৭ জন নিৰীহ লোকৰ নিৰ্মম হত্যাকাণ্ডত মই শোক প্ৰকাশ কৰিছো। AFSPA ৰাজ্যৰ পৰা আঁতৰ কৰিব লাগে, এক আইন শোষণ আৰু ঘৃণাৰ প্ৰতীক। চৰকাৰে আমাক ক’ওক হত্যাকাৰীসকলৰ বিৰুদ্ধে গোচৰ চলাব নে এএফএছপিএ আঁতৰোৱা হ’ব?”\n#AFSPA isasymbol of oppression and an object of hate. It must go. Spoke in Lok Sabha in light of #Nagaland killing pic.twitter.com/Gnpv6gEsyA\nইফালে মেঘালয়ৰ মুখ্যমন্ত্ৰী কনৰাড চাংমাইও AFSPA আঁতৰাবলৈ দাবী জনাইছে। চি পি আই এম নেতা সীতাৰাম য়েচুৰীয়েও দেশৰ ৰাজ্যসমূহৰ পৰা AFSPA আঁতৰাবলৈ দাবী জনাই টুইট কৰি কয়, “মৃতকৰ পৰিয়াললৈ মোৰ গভীৰ সমবেদনা, মোডী চৰকাৰে ইয়াৰ সাফল্যৰ বিষয়ে মিছা কোৱাৰ পৰিৱৰ্তে কি ঘটিছিল তাৰ সত্যতা স্পষ্টভাৱে ব্যাখ্যা কৰা উচিত। AFSPA সমাপ্ত কৰাৰ কথা বিবেচনা কৰাৰ সময় আহি পৰিল।”\n১০ ডিচেম্বৰৰ পৰা বিলাতী সুৰাত বৃদ্ধি পাব আবকাৰী শুল্ক…\nচেঙাৰ মধ্য কামৰূপ মহাবিদ্যালয়ত ৰাজনীতি বিজ্ঞান বিভাগৰ ফলক আলোচনী উন্মোচন…


Submitted by পাৰ্থ সাৰথি বৰুৱা on Sat, 08/09/2014 - 17:24\n" হেই অনুৰাগ , লাইব্ৰৰীলৈ যাওঁ ব'ল ।"\n"অ, ব'ল , মোৰো ফৰ্ম- ফিলাপ কৰিবলগীয়া আছিল ।"\nক্লাছকেইটা একেৰাহে থকাত একেবাৰে আমনি লাগি গৈছিল । ইফালে স্ক'লাৰশ্বিপৰ ফৰ্ম দিছে । আজি পূৰ কৰিব লাগে । কাইলৈ শেষ দিনাংক ।\nকলেজলৈ অহাৰ পৰাই জীৱন যন্ত্ৰৰ দৰে হৈ পৰিছে । ইয়ালৈ আহি দেখিলোঁ , সাংঘাতিক ৰেচ । প্ৰতিযোগিতাৰ দৌৰ । এক চেকেণ্ড পলম হ'লেই বাহিৰ হ'ব লাগিব ।\n" মোৰখনো পূৰাই দিবি দেই !" জ্যোতিষে ক'লে । " ঠিক আছে ।" মই ক'লোঁ ।\nসকলোবোৰেই কেৱল ইয়াত ভাল ৰিজাল্ট , ভাল পাৰ্চেন্টেজ , স্ক'লাৰশ্বিপৰ কথাহে কয় । ইংৰাজী সাহিত্য পঢ়িছোঁ , যেন পৰীক্ষাত মাৰ্কছ পোৱাৰ পিছত সকলো শেষ । পৰীক্ষা শেষ হোৱাৰ পিছত দৰকাৰ নাই যেন সেই শিক্ষাৰ ! তাৰেই উৎসাহ দিয়ে স্কলাৰশ্বিপে ।\n" তোৰ দেউতাৰে কি কৰে অ' ?" জ্যোতিষৰ প্ৰশ্নত মই যেন অপ্ৰস্তুত হ'লোঁ।\n" কিয় লাগে তোক ?"\n" হাৰে !! ফৰ্মত লিখিব লাগিব occupation of father :"\n"মই হে পূৰাম । দে সোধাৰ ঠাইত লিখিম ।"\nআচলতে এনেকৈ কোনোবাই মোক মোৰ দেউতাৰ বৃত্তিৰ বিষয়ে সুধিলে বৰ বেয়া পাওঁ । কাৰণটো বৰ শক্তিশালী নহয় । কোনোবাই ইয়াৰ কাৰণটো জানিলে মোক ক'ব পাৰে ঠেক মনৰ বুলি । আচলতে দেউতা এজন খেতিয়ক । আগতে কোনোবাই সুধিলে গৌৰৱেৰে কৈছিলোঁ মোৰ দেউতা খেতিয়ক বুলি । দেৰিকৈ জানিলোঁ এইখন দেশত খেতিয়কৰ মূল্য নাই বুলি । শ্ৰমৰ মূল্য নাই বুলি ।\n" আমাৰ দেশত চিগাৰেট নাখালেও জীৱন চলি যায় , অথচ , চিগাৰেট কোম্পানীৰ মালিক কোটিপতি । মোবাইল ফোনটো আমাৰ দৰে দেশত ইমান প্ৰয়োজনীয় নহয় , অথচ, আম্বানীৰ দৰে মানুহ টকাৰে স্নান কৰে । কিন্তু নহ'লে নোহোৱা খাদ্য শস্য উৎপাদন কৰা খেতিয়ক আজিও লাওলোৱা ।"\nগতিকে খেতিয়কৰ ল'ৰা বুলিলে ক'তো অকণো গুৰুত্ব নাপাওঁ । কোনোবাই বন্ধুত্ব কৰিলেও গম পালে লাহে লাহে বন্ধুত্ব আতৰাই নিয়ে । নক'লেও বুজি পাওঁ , আমাৰ পকেট গৰম হৈ নাথাকে তো !!\nসেইকাৰণেই মই সকলোৰে আগত মোৰ দেউতাৰ পৰিচয় দিবলৈ লাজ কৰোঁ । মাজে মাজে অনুভৱ হয় , মই যেন ভুল কৰিছোঁ ! কিন্তু সমাজখনে চোন ধনকহে আগস্থান দিয়ে ।\nবাছত গৈ আছোঁ শিৱসাগৰলৈ । মনত সেইবোৰ কথাই খুন্দিয়াই আছে ।\nশৈশৱলৈ মনত পৰিলে মোৰ দুচকু সেমেকি আহে । মোৰ বৰমা-বৰদেউতা কোনেও মোক কোলাত লৈ মৰম কৰাই নাছিল । কাৰণ মোৰ দেউতা খেতিয়ক । লাগ বুলিলে টকাৰ জনজননি নাবাজে মোৰ দেউতাৰ ঘামেধোৱা গামোচাত ।আয়ে আঘোণ মহীয়া ধান চপোৱাৰ দিনবোৰত পথাৰত কাপোৰেৰে ছাঁ দি মোক শুৱাই থৈ দিয়ে । মোক একোলা কোঁচত ল'বলৈও গাঁৱৰ মানুহবোৰৰ মন যোৱা নাছিল । সেইকাৰণেই চিনাকি দিবলৈ লাজ - ভয় !\nমোৰ সম্ভৱ চকুৱেদি পানী বিৰিঙিছিল । মোৰ কাষৰ যাত্ৰীজনে মোলৈ কৌতুহলেৰে চোৱা যেন মন কৰিলোঁ । এজন আদহীয়া মানুহ । সম্ভৱ কিবা ভাল চাকৰিয়ে কৰে " কি হে ডেকা , গাটো বেয়া লাগিছে নেকি ? " অলপ কথাচহকী যেন লাগিল । মই মুৰ জোকাৰি নহয় বুলি হাঁহি এটা মাৰিলোঁ সৌজন্যতাৰ খাতিৰত ।\nতেওঁ সুধিবলৈ ল'লে নাম , ধাম, পঢ়া-শুনাৰ বিষয়ে আৰু মোৰ বাবে সেই চিৰ আচৰিত প্ৰশ্নটো ।\n" দেউতাৰাই কি কৰে??"\nমই জানোঁ , মই যেতিয়াই উত্তৰটো দিম, তেওঁ অলপ দেৰি মনে মনে থাকিব , আৰু সুধিব , খাবলৈ জুৰে নে !?\nতথাপি অনিচ্ছা মিহলি মাতেৰে ক'লোঁ , " খেতি কৰে।"\nহাৰে !!তেওঁচোন প্ৰায় চিঞৰি উঠিল , " তুমি তেনেহ'লে বহুত ভাগ্যৱান !"\nমই আচৰিত চাৱনিৰে তেওঁলৈ চালোঁ । মিছা কোৱা যেন নালাগিল । প্ৰথমবাৰৰ কাৰণে অলপ বুকুখনে হঁহা যেন লাগিল ।\n"গাড়ীত ধাক্কা দিয়ে কিয় হে !? মুখেৰে মাতিলে গাড়ী ৰখাম নহয় ।" কণ্ডাক্টৰৰ কাৰোবাক দিয়া গেঙেৰিত হাঁহি উঠিল । কেতিয়াবা কোন শুদ্ধ , কোন ভুল ধৰিবলৈ টান হয় !...\nমানুহজনে মোক সুধিছিল মোৰ দেউতাই কি কৰে । আৰু কৈছিল মই ভাগ্যৱান !!\nতেওঁ সুধিছিল আৰু মই শুনিছিলোঁ আৰু লাহে লাহে ক'বলৈ চেষ্টা কৰিছিলোঁ ।\n" তুমি ভাবা নেকি খেতিয়ক সকল দুৰ্ভগীয়া !"\n"তোমাৰ মুখৰ ৰং দেখি তেনেকৈয়ে ভাবা যেন লাগিছে ।"\n" কিনো ক'ম ?"\n" চোৱা , আমাৰ ধনী-দুখীয়া শৱদ দুটাৰ ধাৰণাই ভুল । হ'ব লাগিছিল ধনী-নিধনী আৰু দুখীয়া - সুখীয়া ।"\n" অলপ বুজাই ক'বনে?"\n" ধন থাকিলেই যে সুখ থাকিব , তাৰ কোনো মানে নাই !! আকৌ ধন নাথাকিলেই যে দুখ থাকিব তেনেকুৱা তু নহয় ! গতিকে ধনীৰ বিপৰীত নিধনী আৰু দুখীয়া বিপৰীতে সুখীয়া হ'ব লাগে !!"\nতেখেতৰ কথাৰ মাজত এটা আঁত বিচাৰি পালোঁ । তেখেতে আৰু কৈছিল ,\n"আৰু এটা কথা , খেতিয়কে মুৰ সদায় ওপৰলৈ কৰি খোজ পেলাব পাৰে । যিটো মোৰ দৰে মানুহে নোৱাৰোঁ ।"\n"আপুনি বৰ পাকলগা কথা কৈছে ।"\n"সঁচা কথা কৈছোঁ , মোৰ দৰে মানুহে কেতিয়াও সমাজত মুৰ দাঙি কথা ক'ব নোৱাৰোঁ । "\nইমান কম সময়ৰ চিনাকিতে তেখেতৰ ব্যক্তিগত জীৱনৰ কথা ক'বনে??? কিন্ত......\nতেখেতে ক'লে , "আমাৰ দৰে মানুহবোৰে সদায় খেতিয়কৰ কামৰ ফচল খাই আছোঁ । তোমাৰ দেউতাৰাৰ দৰে মই পৰিশ্ৰম নকৰোঁ । কিন্তু দুইনম্বৰৰ টকাৰে বহুত কিবাকিবি কৰিলোঁ । কিন্তু মই অসুখী ।"\n"আপুনি আপোনাৰ সেইবোৰ কথা মোক কৈছে যে??"\n"তুমি বুজি পাবা । মোৰ ল'ৰাই আজি মোৰ চিনাকি দিবলৈ লাজ কৰে । তাৰ সুখৰ বাবেই সকলো কৰিছিলোঁ যদিও সি কয় তাক সেইবোৰ নালাগে । তাক লাগে মাথো অলপ আনন্দ । জীয়াই থকাৰ আনন্দ । মই মোৰ ল'ৰাৰ পৰা শিকিলোঁ ।"\nহঠাৎ মোৰ মন আনন্দেৰে ভৰি পৰিল । মই দুখ কৰিবলগীয়া তু একোৱেই নাই ।! মই মাথোঁ মোৰ দুখৰ কথা ভাবি ভাবি মোৰ দুখ বঢ়াই আছিলোঁ।এতিয়া চিঞৰি চিঞৰি ক'ব পাৰিম ,"অ,মোৰ দেউতা এজন খেতিয়ক"।।\n.....মানুহজন বাছৰ পৰা নামি জনসমূদ্ৰত মিলি গৈছিল ।\nএজন অশুদ্ধ মানুহে মোক শুদ্ধ কথা শিকাই থৈ গ'ল ।


১০০ কোটি টিকাকৰণ ৰ সাফল্য! প্ৰধানমন্ত্ৰীয়ে চিকিৎসক, নাৰ্ছ আৰু কোভিড ফ্ৰণ্টলাইন কৰ্মচাৰীৰ প্ৰতি কৃতজ্ঞতা জ্ঞাপন কৰে - অসম newsbazar24\nHome » ১০০ কোটি টিকাকৰণ ৰ সাফল্য! প্ৰধানমন্ত্ৰীয়ে চিকিৎসক, নাৰ্ছ আৰু কোভিড ফ্ৰণ্টলাইন কৰ্মচাৰীৰ প্ৰতি কৃতজ্ঞতা জ্ঞাপন কৰে\n১০০ কোটি টিকাকৰণ ৰ সাফল্য! প্ৰধানমন্ত্ৰীয়ে চিকিৎসক, নাৰ্ছ আৰু কোভিড ফ্ৰণ্টলাইন কৰ্মচাৰীৰ প্ৰতি কৃতজ্ঞতা জ্ঞাপন কৰে\nby admin October 21, 2021 71 views\nnews bazar24: “ভাৰতে ইতিহাস সৃষ্টি কৰিছে। আজি প্ৰধানমন্ত্ৰী মোডীৰ টুইটাৰ হেণ্ডেলৰ পৰা একেধৰণৰ বাৰ্তা টুইট কৰা হৈছিল। এক টুইটযোগে প্ৰধানমন্ত্ৰীয়ে কয়, “আমি ভাৰতীয় বিজ্ঞান, উদ্যোগআৰু ১৩০ কোটি ভাৰতীয়ৰ সামূহিক মনোভাৱৰ বিজয় প্ৰত্যক্ষ কৰিছো। ১০০ কোটি টিকাকৰণ অতিক্ৰম কৰাৰ বাবে ভাৰতক অভিনন্দন। আমাৰ চিকিৎসক, নাৰ্ছ আৰু যিসকলে এই কৃতিত্ব অৰ্জনৰ বাবে কাম কৰিছিল তেওঁলোকৰ প্ৰতি কৃতজ্ঞ”।\nপ্ৰধানমন্ত্ৰী শ্ৰী নৰেন্দ্ৰ মোদীয়ে বৃহস্পতিবাৰে চিকিৎসক, নাৰ্ছ আৰু সকলো কোভিড-১৯ ফ্ৰণ্টলাইন কৰ্মীৰ প্ৰতি আন্তৰিক কৃতজ্ঞতা জ্ঞাপন কৰে কিয়নো কৰোনাভাইৰাছ মহামাৰীক পৰাস্ত কৰাৰ ৰাষ্ট্ৰীয় প্ৰচেষ্টাৰ অংশ হিচাপে ভাৰতক ১০০ কোটি টিকাকৰণৰ কৃতিত্ব দিয়া হৈছে।\nআজি ৰাতিপুৱা এই মাইলৰ খুঁটি উপলক্ষে প্ৰধানমন্ত্ৰী শ্ৰী নৰেন্দ্ৰ মোদী আৰু কেন্দ্ৰীয় স্বাস্থ্য মন্ত্ৰী মনসুখ মাণ্ডৱিয়া দিল্লীৰ ৰাম মনোহৰ লোহিয়া চিকিৎসালয়ত উপস্থিত হয়। প্ৰধানমন্ত্ৰী আৰু স্বাস্থ্য মন্ত্ৰীয়ে তাত চিকিৎসক আৰু নাৰ্চিং কৰ্মচাৰীৰ সৈতে কথা পাতিভাৰতৰ লোকসকলক টিকাকৰণ ৰখাৰ প্ৰচেষ্টাৰ বাবে ফ্ৰণ্টলাইন কৰ্মচাৰীসকলক ধন্যবাদ জ্ঞাপন কৰে।\nকেৱল এয়াই নহয় কেন্দ্ৰই শনিবাৰে দেশৰ টিকাকৰণ সংগীত মুকলি কৰিছিল। প্ৰখ্যাত গায়ক আৰু পদ্মশ্ৰী বঁটা প্ৰাপ্ত কৈলাশ খেৰে গোৱা দৃশ্য-শ্ৰাব্য গীতটো নতুন দিল্লীৰ শাস্ত্ৰী ভৱনত উদ্বোধন কৰা হয়।\nকেন্দ্ৰীয় মন্ত্ৰী হৰদীপ সিং পুৰী আৰু মনসুখ মাণ্ডৱিয়াই গানটো মুকলি কৰিছিল। কেন্দ্ৰীয় সম্পাদক ৰামেশ্বৰ তেলী, পিএনজি তৰুণ কাপুৰ, মন্ত্ৰালয়ৰ জ্যেষ্ঠ বিষয়াসকল উপস্থিত আছিল। গানটো তেল আৰু গেছ পিএছইউৰ দ্বাৰা ৰচনা কৰা হৈছে।\nশিলচৰত অসমীয়া আখৰৰ কলা ছাই সনা কাৰ্যত অগপ বিধায়ক ৰমেন্দ্ৰ নাৰায়ণ কলিতাৰ গৰিহণা ; দোষীৰ বিৰুদ্ধে চৰকাৰক আইনগত ব্যৱস্থা গ্ৰহণৰ আহ্বান\nদ্ৰুতবেগী ট্ৰেভেলাৰে বাহনে মহতিয়াই নিয়াত এজন কিশোৰ থিতাতে নিহত, উত্তপ্ত পৰিস্থিতি\nস্থানীয় পৰ্যটকসকলে দেৱালত লিখি সহায়ৰ বাবে কান্দি আছে!...


অবিশ্ৰান্ত / AVISHRANTA - an Assamese Blog : শৰাই\n১৪ ফেব্ৰুৱাৰী, সোমবাৰ, ২০২৮ চন\nশান্তনু বৰুৱাৰ ঘৰৰ দৃশ্য, বৰুৱাৰ মুখেৰে\n‘হেৰা উঠা হে !’\nমই ওঁ, আ জাতীয় শব্দ দুটামান কৰিলো ৷\n‘আজিৰ দিনটোতনো শুই থাকিব লাগে নে ? সোনকালে উঠা ৷ বহুত কাম আছে ৷’\nশেষৰ শব্দ দুটাই মোক ভয় খুৱাই দিলে ৷ কি কাৰনে বহুত কাম ওলালে ?\nমনত পেলাবলৈ যত্ন কৰিলো যোৱাকালি কিবা বজাৰ-চজাৰ কৰিবলৈ দিছিল নেকি ?\nনাই কোনোমতেই মনত নপৰা হ’ল বজাৰ কৰিবলৈ কি দিছিল ৷ মনতে শপত খালো ৫৫ বছৰ হ’ল ৷ আজিৰে পৰা অফিছ আৰু ঘৰ তাৰ মাজত বজাৰখন ৷ সদায়ে কথা পহৰা হৈছো ৷ বজাৰখিনি জমা দিয়াৰ পাছতহে বন্ধুৰ লগ ল’ম ৷ নহ’লে সদায় বিপদ ৷\nআজি বা কি আছে ???\nমুখত ব্ৰাছডাল লৈ বাথৰূমৰ পৰা ওলাই আহিলো ৷\nদেখিছো এই এচৰীয়া বুট-মগু তিয়াইছে, কল, আপেল মেলি লৈছে ৷\nশৰাই দিব ??\nকিহৰ শৰাই ???\nমনত পৰিল যোৱা দেওবাৰেই বজাৰ কৰোৱাই থৈছিল ৷\nচিন্তা কৰিলো সঁচাকৈ আজি আছে কি ?\nযোৱাকালি বজাৰ কৰিবলৈ দিওঁতেই একো শৰাইৰ কথা কোৱা নাছিল দেখোন ৷\nওচৰতে বহি আছো ৷\n‘কি হেৰা হেৰা কৰি আছা ? একো এডাল মনত নাথাকে ! মোৰেই ফুটা কপাল ৷ সেইবোৰ বাদ দিয়া হে ৷ কামকে অকনমান কৰি দিয়া হে ৷’\n‘ইছ বৰ বেয়া কথা হ’ল ৷ কি আছিল জানো পায় ???\nবাদ দিব লাগিব ৷ হুইস্কি বেছিকৈ খালে হেনো ব্ৰেইনৰ চেলবোৰ বেয়া হৈ যায় ৷ মোক আকৌ মাধবে ৬০ বছৰ পাছতহে বেয়া হয় বুলি কৈছিল ৷ মই সেই কাৰনেহে খাই আছিলো ৷ বাদ দিব লাগিব ৷ এনেয়ে মাধবটো মেডিকেলৰ প্ৰেফেচাৰ হৈছে ৷ একো এটা নাজানে ৷’\nআপেল এটা হাততলৈ এওঁক সুধিলো,‘হেৰা আজি কিহৰ শৰাই.....’\n‘এতিয়াই আপেলটো থোৱা ৷ তোমাৰ একো ঠিক নাই ৷ কথা কৈ কৈ আপেলত কামৰ মাৰি দিবা ৷’\nআপলেটো থৈ আকৌ সুধিলো,‘মানে মই পাহৰিলো নহয় আজি....’\n‘ভেলেন্টাইন ডে আজি ৷’\n‘কি ????? পাগল হ’লা নেকি হে ? ভেলেন্টাইন ডে বুলি শৰাই দিবা ??’\n‘নিদিম কিয় ?? বিয়াৰ ইমান বছৰ হ’ল আজিলৈকে ভেলেন্টাইন ডে বুলি কিবা এটা দিলা নে ? বাদ দিয়া হে ভেলেন্টাইন ডে ৷ যোৱাকালি কিছ জে, তাৰ আগ দিনা হাগ ডে আৰু কিমান কি কি ডে পাৰ হৈ গ’ল ৷ দিলা নে কিবা এটা ??? মই আজি ভেলেন্টাইন ডেত শৰাই দিমেই ৷’\nএওঁ যি মূৰ্তি ধৰিলে মই ভয়ে খালো ৷\n‘হেৰা নামঘৰলৈ গৈ নামঘৰীয়াক কি বুলি ক’বা ?? মই তোমাক যোৱাকালি চুমা নাখালো কাৰনে শৰাই দিবলৈ আহিছা ? এটা কথা কিন্তু মই বস্তুখিনিৰ সৈতে তোমাক নামঘৰত নমাইহে দিম দেই ৷ মই নিজেই ভিতৰলৈ যাব নোৱাৰো ৷’\n‘হেৰা লাজ নাই তোমাৰ ?? আজি এই ভেলেন্টাইন ডেত এনে কথা কৈছা ? যাবই লাগিব ৷\nআৰু শুনা খা খবৰ ৰাখিছা নে নাই ৷ ছোৱালী কলেজলৈ যায় ৷ তোমাৰ কিবা খবৰ আছে জানো ? আজি কালি ইন্টাৰনেটৰ ৰিছাৰ্জৰ কাৰনেও পইছা নিবিচাৰে ৷ মইহে জানো মই কিমান চিন্তাত আছো ৷ তাতে আজি ভেলেন্টাইন ডে !! ছোৱালীজনী ভালে-ভালে ঘৰলৈ আহক ৷ মোৰ কিমান চিন্তা .....’\nএই বুলি কৈ এওঁ উচুপিবলৈ ধৰিলে ৷\nচেহ্ এইবাৰু ক’বলৈ নাপালো হেপ্পী ভেলেন্টাইন ডে\nPosted by প্ৰতিভু / Pratibhu at 18:40


সমকামিতাৰ বিষয়ে কিছু কথা — Vikaspedia\nইয়াৰ ফলত হ'ব পৰা স্বাস্থ্য জনিত বিপদ সমূহ:-\nগে ব’ৱেল চিণ্ড্ৰোম:-\nসমকামী হোৱাৰ কাৰণ :-\nসমকামিতানো কি? আধুনিক যুগ সমগ্ৰ বিশ্বতে, সমগ্ৰ দেশত, লগতে আমাৰ অসমতো ন-ন চিন্তাধাৰাই খোপনি পুতিব ধৰিছে৷ সেই সূত্ৰে সমকামিতাৰ বিষয়ে কিছু লাগতিয়াল কথা চিকিৎসকৰ দৃষ্টিৰে দাঙি ধৰিব লৈছোঁ৷ আস্তিকতা-নাস্তিকতা, নৈতিকতা, যৌনতা আদিৰ সংজ্ঞা দিনে দিনে সলনি হ’ব ধৰিছে৷ বিবাহৰ ঠাই লিভ-ইন-টুগেদাৰ জাতীয় চিন্তাধাৰাই লোৱাটো আৰু বিবাহ-বিচ্ছেদ তেনেই সাধাৰণ কথা হৈ পৰাতো সমাজ ব্যৱস্থাৰ প্ৰতি ভাবুকি যেন হোৱাৰ পথত অগ্ৰসৰ হৈছে৷ ফাষ্ট ফুড, ফাষ্ট লাইফ ষ্টাইলৰ সৈতে নতুন ব্যতিক্ৰমী চিন্তাধাৰাক নতুন প্ৰজন্মৰ এচামে অনায়াসে গ্ৰহণ কৰিবলৈ লোৱা পৰিলক্ষিত হৈছে৷\nএতিয়া স্বাস্থ্য জনিত বিপদ সমূহৰ বিষয়ে উল্লেখ কৰাৰ আগতে দুটিমান প্ৰাসংগিক কথা কৈ লওঁ৷ সমকামিতা পুৰুষ পুৰুষৰ মাজত হ’লে গে বুলি কোৱা হয় আৰু মহিলা মহিলাৰ মাজত হ’লে তাক লেচবিয়ান বুলি কোৱা হয়৷ কিন্তু দেখা যায় এই সম্বন্ধ সাধাৰণতে মাত্ৰ দুজন পুৰুষ বা দুগৰাকী মহিলাৰ মাজতে সীমাবদ্ধ হৈ নাথাকে৷ এবছৰৰ পৰা ৫ বছৰৰ ভিতৰত তেওঁলোকৰ ৯০ শতাংশৰো অধিকেই বহুগামী হৈ পৰে৷ আনকি এজনী সমকামী নাৰীৰ জীৱন কালত শতাধিক নাৰীৰ সৈতে সম্পৰ্ক ঘটে৷ আকৌ বহু সংখ্যক সমকামীয়েই উভয় লিংগৰ সৈতে যৌন কৰ্মত লিপ্ত হয়৷ এনে অনিয়ন্ত্ৰিত স্বচ্ছন্দ যৌন সম্ভোগৰ ফলতেই স্বাস্থ্য জনিত ৰোগ সমূহ বিস্তাৰিত হয়৷ মেডিকেল পৰিভাষা ব্যৱহাৰকাৰী সকলে এই দুটা শব্দ সততে ব্যৱহাৰ কৰে- MSM (পুৰুষে পুৰুষে যৌন সম্বন্ধ কৰিলে),WSM (মহিলাই মহিলাই যৌন সম্বন্ধ কৰিলে)৷ইউৰোপ, আমেৰিকা, অষ্ট্ৰেলিয়া আৰু চীনৰ অধিকাংশ অঞ্চলত MSM আৰু WSM ব্যক্তিৰ ৰক্ত দানত বাধা আৰোপ কৰা আছে৷ অনায়াসে সমকামীৰ মাজত বিয়পা যৌন ব্যাধিসমূহ হ’ল- গ’নৰিয়া, চিফিলিচ, চালমাইডিয়া, হাৰপিজ, এইচ আই ভি৷ ইয়াৰ ওপৰি ৯৯ শতাংশই আক্ৰান্ত হয় হিউমেন পেপিলমা ভাইৰাচৰ দ্বাৰা৷ কমেও ৭০ বিধ এনে ভাইৰাচে জননেন্দ্ৰিত আচিনাই বা ৱাৰ্ট উৎপন্ন কৰে৷ ইয়াৰে ২৫ বিধ ভাইৰাচৰ কোনো চিকিৎসা নাই৷ কেতিয়াবা ৰোগাক্ৰান্ত ব্যক্তিৰ লক্ষণ সমূহ সুপ্ত হৈ থাকে৷ গুহ্যদ্বাৰৰ কেঞ্চাৰ আৰু চাৰভিক্সৰ কেঞ্চাৰৰ উৎপত্তি হিউমেন পেপিলমা ভাইৰাচৰ পৰাই হয়৷ হেপাটাইটিচ বি আৰু হেপাটাইটিচ চি ৰোগত সমকামী সহজে আক্ৰান্ত হয়৷ এই দুই ৰোগৰ নিৰাময় নহ’লে লিভাৰ কেঞ্চাৰলৈ পৰিবৰ্তিত হোৱাৰ সম্ভাৱনা থাকে৷ আকৌ যিকোনো ভাইৰাচ বা বেক্টেৰিয়াৰ দ্বাৰা সমকামী সকল সহজে আক্ৰান্ত হয়৷\nসমকামী সকলে ভোগা ক’লাইটিচ, প্ৰক্টাইটিচ, এন্টাৰাইটিচ আদি আন্ত্ৰজনিত ৰোগ| শাৰীৰিক অপকাৰিতা সমূহ- বেক্টেৰিয়েল মেনিজাইটিচ, জননেন্দ্ৰিয়- গুহ্যদ্বাৰৰ জখম, ফেৰিন্সত হোৱা গ'নৰিয়া, জিয়াৰডিয়া বা আন পৰাশ্ৰয়ী জীৱই কৰা ৰোগ৷ মানসিক ৰোগ - ডিপ্ৰেচন, হিংসাবৃত্তি, আত্মহননৰ মনোভাৱ, মাদক দ্ৰব্য বা অইন ড্ৰাগছৰ সেৱন৷ লেচবিয়ান মহিলাৰ ক্ষেত্ৰত মানসিক ৰোগৰ সম্ভাৱনা তিনি গুণ বেচি দেখা যায়৷ জীৱনৰ আয়ু কমেও কুৰি বছৰ হ্ৰাস পোৱা - ইন্টাৰনেশ্বনেল জাৰ্ণেল অৱ ইপিডেমিঅ'লজিৰ তথ্য মতে ইয়াৰ ঘাই কাৰণ শৰীৰ ৰোগ প্ৰতিৰোধ ক্ষমতা (ইমিউনিটি) হ্ৰাস পোৱা৷\nএতিয়া অলপ ইতিহাস আৰু আন পৌৰাণিক নথি খুচৰি চাওঁ৷ ভাৰতীয় গ্ৰন্থ সমূহত হিজৰা বা নপুংসক, শিৱৰ অৰ্ধনাৰীশ্বৰ ৰূপ, বিষ্ণুৰ মোহিনী ৰূপ ধাৰণ, ইন্দ্ৰৰ ঋষি পত্নীৰ ধৰ্ষণ, কৃষ্ণৰ ৰাসলীলা, মহাভাৰতৰ কুন্তীকে ধৰি অনেক পাত্ৰ-পাত্ৰীৰ অবৈধ যৌন সম্পৰ্কৰ বিষয়ে কাহিনী পোৱা গলেও সমকামিতাৰ বৰ্ণনা চকুত পৰা নাযায়৷ বংশৰক্ষাৰ হেতু কৃত্ৰিম প্ৰজননক মান্যতা দিয়াতো প্ৰমাণিত হ’লেও ভাৰতীয় সভ্যতাই সমকামীক প্ৰশ্ৰয় দিয়া জনা নাযায়৷ ইয়াৰ বিপৰীতে ইজিপ্ত আৰু চীন দেশত খৃষ্ট জন্মৰ বহু বছৰ আগৰ পৰাই সমকামিতাৰ প্ৰচলন থকাৰ তথ্য পোৱা যায়৷ আজি ইজৰাইলৰ ৰাজধানী তেল আভিভ হ'ল গে লোকসকলৰ অঘোষিত ৰাজধানী৷ ইয়াৰ বিপৰীতে চৌডি আৰব, ইৰাণ, চুডান, নাইজেৰিয়া, য়েমন আদি মুছলিম দেশত সমকামীক মৃত্যুদণ্ডৰে দণ্ডিত কৰা হয়৷ আইনৰ দৃষ্টিত পোলেণ্ড, নেডাৰলেণ্ড, চুইডেন, কিউবেক আৰু ব্ৰিটেইন সমকামী সকলৰ প্ৰতি অতি সদয়৷ পশ্চিমীয়া দেশ আৰু অষ্ট্ৰেলিয়াৰ সমাজ ব্যৱস্থাই সমকামী সকলক সহজভাবে গ্ৰহণ কৰাৰ বিপৰীতে এচিয়াৰ দেশসমূহে বিশেষকৈ ভাৰতবৰ্ষ আৰু আফ্ৰিকাৰ কিছুমান দেশে সমকামী সকলৰ প্ৰতি বিৰূপ মনোভাৱ পোষণ কৰে৷ ১৮৬৯ চনত কাৰ্ল মেৰিয়া কেৰ্টবেনিৰ জাৰ্মান উপন্যাসত পোন প্ৰথম বাৰৰ বাবে সমকামীৰ বৰ্ণনা প্ৰকাশলৈ আহে৷ ইয়াৰ পিছত ১৮৮৬ চনলৈ ভিন্ন ভিন্ন কেইবাজনো পশ্চিমীয়া লিখকৰ লিখনিত সমকামিতাৰ কথা লিপিবদ্ধ হয়৷ ৰিচাৰ্ড ভন ক্ৰাফ্ট- এবিংগ নামৰ চেস্কোলজিষ্ট এজনে দুই শতাধিকৰ অধিক ৰোগীৰ তথ্য দাখিল কৰি ১৮৮৬ চনত সমকামিতাক পোন প্ৰথমবাৰৰ বাবে এবিধ জন্মগত ৰোগ বুলি মতামত ব্যক্ত কৰে৷ মনোবিজ্ঞান জগতৰ পুৰোধা ব্যক্তি চিগময়ুণ্ড ফ্ৰয়েডৰ (১৮৫৬- ১৯৩৯) মতে সমকামিতা হ'ল এক মানসিক ভ্ৰম অৱস্থা৷ ১৯৫২চনত আমেৰিকাৰ (ডায়েগন’ষ্টিক এণ্ড ষ্টেটিছটিকেল মেনুৱেল অব্ মেণ্টেল ডিছঅৰ্ডাৰ) সমকামিতাক এক মানসিক ব্যাধি বুলি লিপিবদ্ধ কৰা হয়৷ কিন্তু ১৯৭৩ চনত ব্যাপক হেঁচাৰ সন্মুখীনহৈ ব্যাধি শব্দটো আতৰাই ইয়াক 'ভুল নিৰ্ণয়' বুলি ঠাৱৰ কৰা হয়৷ বিশ্ব স্বাস্থ্য সংস্থাই ১৯৭৭ চনত (আই চি ডি-৯) সমকামিতাক মানসিক ব্যাধি বুলি লিখি ১৯৯০ চনত (আই চি ডি-১০) লিষ্টৰ পৰা আঁতৰাই দিয়ে৷ হিটাৰোসেক্সুৱেল-হ’ম’ছেক্সুৱেল ৰেটিং স্কেল (কিনছে স্কেল)- ১৯৫৩ চনত ডাক্তৰ আলফ্ৰেড কিনচেই ০ ৰ পৰা ৬ লৈ এক যৌনতা নিৰ্ণায়ক মানদণ্ড নিৰুপন কৰে৷ বিপৰীত লিংগৰ প্ৰতি পূৰ্ণ আসক্তি থকা সকল ০ আৰু একে লিংগৰ প্ৰতি পূৰ্ণ আসক্তি থকা সকল ৬ শ্ৰেণীত পৰে৷ কোনো যৌন আসক্তি নথকা সকল X শ্ৰেণীত পৰে৷\nবিজ্ঞানী সকলে সমকামী হোৱাৰ কাৰণ জানিবলৈ নিৰন্তৰ প্ৰয়াস কৰি আহিছে৷ এতিয়ালৈকে জ্ঞাত হোৱা তথ্য খিনি তলত দিয়া হ’ল ৷\n.মানুহৰ ওপৰিও ভেড়া ছাগলি, গাহৰি, সিংহ, ৰাজহাঁহ, পেংগুইণ আদি জীৱৰ মাজতো সমকামিতা বিজ্ঞানী সকলৰ চকুত ধৰা পৰিছে৷\n.জেনেটিক বা বংশ গতিৰ ওপৰিও আন কাৰকো নিশ্চিত ভাবে জড়িত৷\n.সমকামী লেচবিয়ানে পিতৃৰ পৰা বংশগতি লাভ কৰে৷\n.সমকামী গে পুৰুষে মাতৃৰ পৰা বংশগতি লাভ কৰে|\n.দুজন যঁজা সন্তানৰ দুয়োটি সন্তানৰ যৌন ৰুচিবোধ পৃথক-পৃথকো হ’ব পাৰে৷\n.প্ৰসিদ্ধ জীৱ বিজ্ঞানী ৱিলিয়াম ৰাইচৰ মতে (এপি-জেনেটিক্স থিয়ৰী) মাতৃগৰ্ভত সন্তান থকা সময়ত ডি এন এত পৰিবৰ্তন নঘটাকৈ, টেষ্ট’ষ্টেৰন হৰমোনৰ প্ৰভাৱত সন্তানৰ যৌন স্বভাৱৰ নিৰূপণ হয়৷ পিতৃৰ টেষ্ট'ষ্টেৰন লেভেল কম হ’লে নাইবা মাতৃৰ টেষ্ট'ষ্টেৰন লেভেল অধিক হ’লে গৰ্ভস্থ সন্তান সমকামী হৈ ওপজাৰ সম্ভাৱনা৷\n.১৯৩৩ চনৰ এটা থিয়ৰি মতে X ক্ৰমচমত Xq28 নামৰ জেনেটিক মাৰ্কাৰ থাকিলে সন্তান গে হৈ ওপজে৷ সেয়ে সময় মতে এই জিন ধৰা পৰিলে গে সন্তান প্ৰসৱ দিয়াৰ সলনি গৰ্ভপাত কৰাব পাৰি৷\n.১৯৯১ চনৰ পৰা ২০০১ চনলৈ হোৱা বিভিন্ন প'ষ্টমৰ্টেমত দেখা গৈছে যে সমকামী সকলৰ হাইপোথেলামাচৰ নাইবা মস্তিষ্কৰ এন্টিৰিয়ৰ কমিচৰ অইনৰ তুলনাত ডাঙৰ৷ এইটো সকলোৰে জ্ঞাত যে হাইপোথেলমাচে পিটিওটৰিৰ মাধ্যমেৰে শৰীৰৰ হৰম'নৰ ওপৰত নিয়ন্ত্ৰণ কৰে৷\nএতিয়া প্ৰশ্ন হয় পাৰি-পাৰ্শ্বিকতা, পৰিয়াল-সমাজৰ শিক্ষা- দীক্ষা আদিৰ কি একো ভূমিকা নাথাকে এজন ব্যক্তিৰ যৌন স্বভাৱ নিয়ন্ত্ৰণ কৰাত? সমকামিতা প্ৰাচীনকালৰ পৰাই এক বিতৰ্কিত বিষয় হৈ আহিছে৷ সন্মানৰ বা আদৰৰ চকুৰে সমাজত সমকামীসকলক চোৱা নহয়৷ সমকামী সকলে নিজকে যিমান ‘নৰ্মাল’ বুজাবলৈ চেষ্টা নকৰক কিয় আগতে উল্লেখ কৰা হৈছে যে তেওঁলোকৰ শাৰীৰিক আৰু মানসিক সমস্যা প্ৰায় সকলৰ থাকেই৷ ৮০শতাংশ সমকামীয়ে নিজে বা অভিভাৱকৰ দ্বাৰা মনোচিকিৎসকৰ সহায় বিচাৰে৷ কিন্তু কুৰি শতাংশ সমকামী হ’ল বেপৰোৱা৷ এইডচত আজিকালি সহজে নমৰে বুলি জনাৰ পিছত সমকামী সকলৰ দ্বাৰাই এচিয়াত এইচ আই ভি পজিটিভ লোকৰ সংখ্যা বাঢ়িছে বুলি ২০০৯ চনতেই বিশ্ব স্বাস্থ্য সংস্থাই সতৰ্কবাণী শুনাই থৈছে৷ প্ৰায় বেচিভাগ সমকামীয়েই নিজৰ এইচ আই ভি ষ্টেটাচ নিজৰ যৌন সংগীক নজনায়৷ কন্ডোম, গ্লোভচ আদি ব্যৱহাৰ নকৰে৷ সমকামিতা কোনো গৌৰবৰ বা আধুনিকতাৰ পৰিচায়ক নহয়৷ আনহাতে তেওঁলোক কোনো কাৰণতে পুতৌৰ পাত্ৰ হ’ব নালাগিব৷ সমকামিতা এনে এক অৱস্থা যাক বংশগতিৰ ওপৰিও বাতাবৰণ আদিয়ে নিয়ন্ত্ৰিত কৰে৷ মদ, চিগাৰেট এৰিব পাৰিলে অবাধ যৌনাচাৰো ত্যাগ কৰাটো অসম্ভৱ নহয়৷ গে' বা লেচবিয়ান অৱস্থা ত্যাগ নকৰিলেও নিজৰ আৰু সমাজৰ স্বাস্থ্যৰ খাতিৰত এজন মাত্ৰ যৌনসংগীতেই জীৱন অতিবাহিত কৰক৷ কপিকেট চিনড্ৰমৰ বশবৰ্তীহৈ বলপূৰ্বক নিজকে সমকামী সজাবলৈ নাযাব৷ সুদীৰ্ঘ ৩৫বছৰ নিৰবিচ্ছিন্নভাবে মনোবিজ্ঞানৰ চিকিৎসাত জড়িত এই চিকিৎসক জন খৃষ্ট ধৰ্মাৱলম্বী লোক৷ খৃষ্টান ধৰ্মই সমকামিতাক সমৰ্থন নকৰে৷ কিন্তু তেওঁৰ উল্লেখিত বক্তব্যসমূহ চিকিৎসা বিজ্ঞানৰ দৃষ্টিত নিৰপেক্ষ মন্তব্য৷ মোখনিত ইমানেই কম যে এক চমু লিখনিৰ মাধ্যমেৰে ইমান বিতৰ্কিত বিষয় এটাত সকলো দিশ সামৰা সম্ভৱপৰ নহয়৷ তাৰোপৰি মোৰ এই লিখনিৰ উদ্দেশ্য কাৰো মনত আঘাত দিয়া বা কাকো হেয় প্ৰতিপন্ন কৰা কাহানিও নহয়৷\nলেখক:- ডা° ভূপেন শইকীয়া


Assamese Idioms Starting With ' ঈ '\nঈদৰ জোন হ ৷\nঈদৰ জোনে মুছলমানসকলৰ বাবে আনন্দৰ উৎসৱ ঈদৰ বাৰ্তা কঢ়িয়াই আনে আৰু ইয়াক চাবলৈ মুছলমানসকলে বছৰটো অধীৰভাৱে বাট চাই থাকে, আন কথাত কোনো আপোন ব্যাক্তিবিশেষৰ বহুদিনৰ মূৰত বা দীৰ্ঘদিন অপেক্ষাৰ পাছত দেখা-সাক্ষাৎ হ`লে এই জতুৱা ঠাঁচৰ প্ৰয়োগ হয় ৷\nTo appear in blue-moon.\nContributed By: Dr. Armaan U. Muzaddadi on 2013-11-19 00:21:32...More\nঈশ্বৰে কৰিলে লীলা, মানুহে কৰিলে কিলা ।\nভগৱান শ্ৰীকৃষ্ণই লীলা কৰিলে দোষ ধৰোঁতা নাই । কিন্তু মানুহে একে কামকে কৰিলে অপৰাধ বুলি ধৰা হয় । অৰ্থাৎ উচ্চপদস্থ জনে অপৰাধ কৰিলেও ধৰোঁতা নাই । কিন্তু নিম্ন স্তৰৰ কোনোবাই সাধাৰণ অপৰাধ বা ভুল এটা কৰিলেই শাস্তি বিহা হয় ।\nThe transgressions of the great are winked at while those of the lowly are punished.\nContributed By: Anjali Sonowal on 2008-08-20 04:04:21...More\nকোনো অনাকাঙ্খিত কথা ক'ব লগীয়া হ'লে, এই বাক্যাংশ ব্যৱহাৰ হয়, অৰ্থাৎ যি কোৱা হ'ল সি নফলিয়াওক ৷\nContributed By: Dr. Armaan U. Muzaddadi on 2013-11-23 02:18:58...More\nঈশ্বৰে যি কৰে ভালৰ অৰ্থেই কৰে ৷\nমানু্‌হৰ জীৱনত ঘটা প্ৰতিটো ঘটনাৰ কিবা নহয় কিবা অৰ্থ থাকে আৰু তাৰ দ্বাৰা ভুক্তভোগীজন উপকৃত হয় ৷\nWhat God wills is for good.\nContributed By: Dr. Armaan U. Muzaddadi on 2013-07-31 21:32:46...More\nঈৰ্ষাত শান্তি নষ্ট, লোভে নষ্ট ধৰ্ম; ক্ৰোধে মিতিৰ নষ্ট, এলাহে নষ্ট কৰ্ম ৷\nমানুহৰ ঈৰ্ষা বাঢ়িলে মনৰ শান্তি নাইকিয়া হয় আৰু লোভ-লালসা বাঢ়িলে অন্যায়-ব্যভিচাৰত লিপ্ত হৈ মানুহ পথভ্ৰষ্ট হয় আৰু ধৰ্মৰ পৰা আঁতৰ হয় ৷ একেদৰে ক্ৰোধান্বিত হৈ মানুহে বিবেক হেৰুৱাই পেলায় আৰু নকব লগীয়া কথা কৈ আত্মীয় মানুহৰ মনতো আঘাত দিয়ে আৰু তাৰ দ্বাৰা মিতিৰ নষ্ট হয়; এলাহ কৰি পাছত কৰিম বুলি পিছুৱাই থাকিলে কৰ্ম নষ্ট হয় ৷\nJealousy makesaperson to loose peace of mind, lust makes him do unethical things and become dishonest. Similarly anger destroys relationship and laziness spoils works.\nContributed By: Dr. Armaan U. Muzaddadi on 2015-02-09 01:17:08...More


ধাৰাবাহিক উপন্যাস আৰ্তনাদ খণ্ড নং ১০ - বিটুমনি কোঁছ\nজীৱনৰ বাটত স্বচ্ছন্দে সন্তান দুটি বুকুত বান্ধি আগবাঢ়ি যাবলৈ দিশহীন চিন্তাই মোক আৱৰি ধৰিলে।\nমন্দিৰৰ একেবাৰে তলৰ চিৰিটোত মই বহি পৰিলোঁ। ভগৱানৰ মন্দিৰত সোমাবলৈ মোৰ সাহস নহ'ল। এক অদৃশ্য ভয়ত মই কোচখাই ৰৈ গ'লোঁ।নিজকে অপৰাধী আৰু অপবিত্ৰ ভাবটোৱে মোক অস্থিৰ কৰি তুলিলে।\nমাজনী ভাইটিক লৈ যা। ওপৰত ভগৱানৰ মূৰ্তি ধূপ জ্বলাই দুয়োটাই ভগৱানক প্ৰাৰ্থনা কৰিবি । এই সময়ত একমাত্ৰ ভগৱানেই আমাৰ সহায়।\nমা ,আপুনিও যাব লাগিব। ল'ৰা ছোৱালী দুটাই জেদ ধৰিলে।\nমোৰ মূৰটো ঘূৰাইছে মই ইয়াতেই বহি থাকিম। সিহঁত দুটা চিৰি বগাই ওপৰলৈ উঠি গ'ল।\nমন্দিৰৰ পৰা এজন-এজনকৈ ভক্ত উভতি আহিছে।কোনোবাজন ভগৱানৰ দৰ্শনৰ হেতু উত্ৰাৱল হৈ ঢাপলি মেলিছে।কোনেও অসুবিধা নোপোৱাকৈ মই একেবাৰে তলত থকা চিৰি ডালৰ এটা কোণত নিজকে লুকুৱাই বহি আছোঁ।\nআপোনাৰ কিবা অসুবিধা হৈছে নেকি ? হঠাৎ মোৰ সন্মুখত এজন ভক্তই কোৱা কথাষাৰত চিন্তাত গধুৰ মূৰটো দাঙি মাত্ৰ মূৰ জোঁকাৰি একো হোৱা নাই বুলি তেওঁক বুজালোঁ।\nতেনেহ'লে এই স্থানত ইমান বিষন্নমনেৰে বহি আছে কিয়?\nঅচিনাকি মানুহজনৰ ওপৰত প্ৰচণ্ড খং এটা উঠি আহিল। যদিও নিজকে সংযত কৰি উত্তৰ দিলোঁ।\nমোৰ ল'ৰা ছোৱালী হাল মন্দিৰত ধূপ জ্বলাবলৈ গৈছে।\nদায়িত্বত মহত্ব আছে।ল'ৰা ছোৱালী হালৰ লগত আপুনিও ভগৱানৰ দৰ্শন কৰা কথা নাভাবিলে।\nএজন অচিনাকি মানুহৰ আগত কোনো ধৰণৰ কথা কোৱা মই প্ৰয়োজনীয়তা অনুভৱ কৰা নাই। হ'লেও তেওঁৰ কথাত যুক্তি আছে।সেয়েহে নীৰৱতা অৱলম্বন কৰি বহা ঠাইতে বহি থাকিলোঁ।\nজীৱন যুদ্ধত ব্ৰতী হ'ব খোজা মানুহৰ মনত দায়বদ্ধতা থাকিব লাগিব। কথাষাৰ কৈ মানুহজন আঁতৰি গ'ল।\nকি আচৰিত এই পুৰুষ জাতিটো। নাৰী দেখিলেই কাষ চাপি আহে। ল'ৰা ছোৱালী হাল ইমান দেৰি আহিব লাগিছিল। বুকুৰ মাজত এটা ডাঙৰ শব্দ হ'ল।\nদায়িত্বত মহত্ত্ব আছে।এইয়াই যদি সঁচা হয়।ভগৱানৰ ওচৰলৈ মই যোৱাত অপৰাধ কি থাকিব পাৰে।\nওপৰলৈ মূৰ তুলি মন্দিৰৰ তোৰণ খনলৈ চালোঁ। বতাহত হালিছে জালিছে। তপত চকুলোঁ বৈ আহিল। বুকুত হাত দি ভগৱানক স্মৰণ কৰি কলোঁ, প্ৰভূ তোমাৰ এই পবিত্ৰ স্থানত মোৰ স্থান নাই।মোৰ সন্তান দুটিৰ বাবে এপলক তোমাৰ চৰণত বহিছোঁ। মোক ক্ষমা কৰিবা।\nমোৰ কাষেৰে ওপৰলৈ উঠি যোৱা গেৰুৱা বস্ত্ৰ পিন্ধা পূজাৰী জনৰ হাতৰ ৰূদ্ৰাক্ষ মালা ডালৰ পৰা এটা মণি বাগৰি বাগৰি মোলৈ আগবাঢ়ি আহিছে।\nধন্য প্ৰভু ! মণিটো বুকুত সযতনে সাৱটি মই আৱেগিক হৈ পৰিলোঁ।\nমা, মা ল'ৰা ছোৱালী হাল তললৈ নামি আহিছে। বহুত দিনৰ মূৰত যেন সিহঁতৰ মুখত হাঁহি দেখা পালোঁ। ছোৱালীজনীয়ে দিয়া ভগৱানৰ প্ৰসাদ হাত পাতি ললোঁ। নতুন আলহীজনে মোৰ পেটত হাত ভৰি মাৰি আক্ষেপ প্ৰদৰ্শন কৰিবলৈ চেষ্টা কৰিলে।জীৱনৰ তাগিদাত মই অৱহেলিত কৰা মোৰ তৃতীয় সন্তানে নিজৰ উপস্থিতি জাহিৰ কৰিলে।


হিমাচলত চকুৰ সন্মুখতে খহি পৰিল পাহাৰৰ আধা ! কথমপি প্ৰাণৰক্ষা পর্যটকৰ | ASSAM TIMES POST\nহিমাচলত চকুৰ সন্মুখতে খহি পৰিল পাহাৰৰ আধা ! কথমপি প্ৰাণৰক্ষা পর্যটকৰ\nনিশাতেই ভূমিস্খলনত মাটিৰ তলত চেপা খাই মৃত্যুৰ খবৰ বিয়পি পৰাত গাড়ী লৈ ৰাস্তা পাৰ হোৱাৰ সাহস কৰা নাছিল কোনোৱে। সেই মাটি পৰীক্ষা কৰি চাবলৈ গাড়ীৰ পৰা নামোতেই চকুৰ সন্মুখতে পাহাৰৰ আধা অংশ খহি পৰা প্ৰত্যক্ষ কৰে পর্যটকসকলে। ডাৱৰ বিস্ফোৰণৰ ফলত হোৱা বানত বিধ্বস্ত হিমাচল প্ৰদেশত যেন মৃত্যুৰ মুখৰ পৰা ঘূৰি আহিল এদল পৰ্যটক!\nYour average landslide in Himalaya-s, this is in Sirmaur near Paonta Sahib. pic.twitter.com/vRJzzfN2aO\n— Now Unleashed अतीन्द्रियो ಅತೀಂದ್ರಿಯೋ 🥺🥺 (@Ateendriyo) July 30, 2021\nউল্লেখ্য, বিগত কেইটামান দিনত হোৱা নেৰানেপেৰা বৰষুণত শোচনীয় অৱস্থা হিমাচল প্রদেশত। ঠায়ে ঠায়ে হৈছে ভূমিস্খলন। বৃহস্পতিবাৰে নিশা গাড়ীসহিতে খাদত পৰি এগৰাকী মহিলাৰ মৃত্যু হয়। গুৰুতৰভাৱে আহত হয় অতিকমেও ১০ জন। তেনে পৰিস্থিতিত শুক্রবাৰে পুৱা পাহাৰ খহি পৰা লোমহর্ষক দৃশ্য ধৰা পৰিল কেমেৰাত।\nশুক্রবাৰে পুৱা নাহানৰ ওচৰত পন্টা চাহিব আৰু চিল্লাই-হাটকোৰিৰ সংযোগস্থলত এই ঘটনা ঘটে। নেৰানেপেৰা বষুণত প্রায় ১০০ মিটাৰ ৰাস্তাসহ পাহাৰৰ একাংশ খহি যায়। ইয়াৰ ফলত হিমাচলৰ ৭০৭ নম্বৰ ৰাষ্ট্ৰীয় ঘাইপথ অৱৰুদ্ধ হৈ পৰে। পাহাৰৰ কাষত পর্যটক লৈ আবদ্ধ হৈ আছে বহু গাড়ী। সেইবোৰ অন্য ৰাস্তাৰে পাৰ কৰাৰ চেষ্টা কৰিছে আৰক্ষী আৰু ও উদ্ধাৰকাৰী দলে। লাহুল-স্পীতিতো প্রায় ২০০ পর্যটক আবদ্ধ হৈ আছে।\nTotal views : 2981503


no-recruitment-examination-of-state-transport-department-after-one-year-of-publishing-advertisement– News18 Assam\nনিযুক্তি প্ৰদানৰ নামত নিবনুৱাক ৰামঠগন পৰিবহন বিভাগৰ, প্ৰ-পত্ৰ দাখিলৰ এবছৰ পিছতো নহ'ল পৰীক্ষা\n২০১৮ বৰ্ষৰ জুলাই মাহত ৰাজ্যৰ শিক্ষিত নিবনুৱাৰ পৰা চাকৰিৰ আবেদন বিচাৰি আজিলৈকে পৰিবহণ বিভাগে অনুষ্ঠিত নকৰিলে কোনো পৰীক্ষা৷\nUpdated:June 28, 2019, 9:56 AM IST\nUpdated: June 28, 2019, 9:56 AM IST\nগুঞ্জন কলিতাঃ নিযুক্তি প্ৰদানৰ নামত নিবনুৱাক এবছৰে একপ্ৰকাৰ ৰামঠগন দিছে ৰাজ্যৰ পৰিবহণ বিভাগে৷ ২০১৮ বৰ্ষৰ জুলাই মাহত ৰাজ্যৰ শিক্ষিত নিবনুৱাৰ পৰা চাকৰিৰ আবেদন বিচাৰি আজিলৈকে পৰিবহণ বিভাগে অনুষ্ঠিত নকৰিলে কোনো পৰীক্ষা৷ প্ৰ-পত্ৰ পূৰণ কৰি বিগত এটা বছৰে পৰীক্ষাৰ বাবে অপেক্ষাৰত ৰাজ্যৰ শিক্ষিত যুৱক-যুৱতী৷\nপৰিবহণ বিভাগৰ মুঠ ৩৮টা পদৰ বাবে ২০১৮ বৰ্ষৰ ১৯ জুলাইত প্ৰকাশ কৰা হৈছিল বিজ্ঞাপন৷ বিজ্ঞাপনত উল্লেখ কৰা অনুসৰি Jr. Asstt.(HQ)ৰ ১১টা পদ, Jr. Asstt.(Dist.)ৰ ৯টা পদ, Stenographerৰ ১টা, Computerৰ ১টা, Asstt. Enforcement Inspectorৰ ৮টা পদ আৰু Enforcement Checkerৰ ৮টা পদৰ বাবে ৰাজ্যৰ নিবনুৱাৰ পৰা এবছৰ পূৰ্বে বিচৰা হৈছিল আবেদন৷\n২০১৮ বৰ্ষৰ ১৬ আগষ্ট আছিল আবেদনৰ অন্তিম সময়সীমা৷ বিজ্ঞাপন লাভ কৰাৰ পিছতে ৰাজ্যৰ শিক্ষিত নিবনুৱাসকলেও পৰিবহণ বিভাগৰ এই চাকৰিৰ বাবে জনাইছিল আবেদন৷ কিন্তু বিজ্ঞাপন প্ৰকাশৰ এটা বছৰ হ’ল, এতিয়ালৈ পৰিবহণ বিভাগে আগবঢ়াব নোৱাৰিলে নিৱনুৱা সংস্থাপনৰ গাড়ী৷\nকিছুদিন পূৰ্বে পৰিবহণ বিভাগৰ আয়ুক্তৰ দ্বায়িত্ব গ্ৰহণ কৰিছে কামৰূপ মহানগৰৰ পূৰ্বৰ উপায়ুক্ত তথা IAS বিষয়া বীৰেন্দ্ৰ মিট্টালে৷ এতিয়া বিষয়াগৰাকীৰ তত্বাৱধানত শীঘ্ৰে পৰীক্ষা অনুষ্ঠিত হ'ব বুলি আশা প্ৰকাশ কৰিছে শিক্ষিত নিবনুৱাসকলে ৷